কেপচিকামৰ বহুমুখী গুণাৱলীৰ সৈতে পৰিচিত হওঁ আহক – ভাল খবৰ\nHome/ বিশেষ/কেপচিকামৰ বহুমুখী গুণাৱলীৰ সৈতে পৰিচিত হওঁ আহক\n0 ৪৮২4minutes read\nকেপচিকামক আমি এবিধ তৰকাৰী বনাই খোৱা সুবাস দিয়া জলকীয়া জাতীয় পাচলি বুলিয়েই ধাৰণা কৰোঁ৷ ই কম-বেচি পৰিমাণে জলা আৰু মিঠা সোৱাদযুক্ত লগতে বেচ জুতি লগা খাদ্য ৷ কিন্তু কেপচিকাম আমাৰ স্বাস্থ্যৰ বাবে কিমান উপযোগী সেই বিষয়ে আমাৰ জ্ঞান সীমিত৷ এই প্ৰবন্ধত পাঠকক কেপচিকামৰ বিষয়ে কিছু লাগতিয়াল কথা অৱগত কৰিব লৈছোঁ৷\nকেপচিকামৰ বৈজ্ঞানিক নাম হ’ল Capsicum annuum ৷ ইয়াৰ বংশ হ’ল Solanaceae বা Nightshade family ৷ আলু, বিলাহী, বেঙেনা হ’ল একে বংশৰে৷ ইয়াৰ কমেও ৩০টা উপজাতি চিনাক্ত কৰা হৈছে৷ প্ৰজাতি অনুসৰি আকৃতি, প্ৰকৃতি আৰু গুণৰ কিছু তাৰতম্য পৰিলক্ষিত হয়৷ সাধাৰণতে আমাৰ চিনাকি জলকীয়াৰ সৈতে কেপচিকামৰ পাৰ্থক্য নিৰ্ধাৰণ হয় কেপাচাইচিন(Capasaicin) নামৰ পানীত অঘোলনশীল ৰাসায়নিক পদাৰ্থৰ উপস্থিতিৰ দ্বাৰা৷ কেপাচাইচিনৰ বাবেই জলকীয়াৰ জলা স্বাদ আমি অনুভৱ কৰোঁ৷ জলাৰ শক্তিক জুখিবলৈ Scoville Heat Unit (SHU) ইউনিট ব্যৱহাৰ কৰা হয়৷ আমাৰ অসমত উপলব্ধ ভোট জলকীয়াৰ SHU হ’ল ১.৫৮নিযুত আৰু আমেৰিকাৰ কেৰলিনা ৰিপায়াৰ জলকীয়াৰ SHU হ’ল ২.২নিযুত৷ কিন্তু বেল পেপাৰ কেপচিকামৰ SHU হ’ল শূণ্য৷ সাধাৰণ জলকীয়াৰ বিষয়ে আৰু বিতং তথ্য জানিবলৈ হ’লে আগ্ৰহী পাঠকে মোৰ কিতাপ ‘চিনাকি পাচলিৰ অচিনাকি গুণ’ কিতাপখনৰ ৩০নং অধ্যায়টো পঢ়িব পাৰে৷\nকেপচিকামৰ আন আন নাম হ’ল – ইংৰাজীত Bell pepper, Sweet pepper, Capsicum, Bell chillies, Chili pepperআদি ৷ হিন্দীত চিমলা মিৰ্চ,তামিলত কোডাই মঝহগাই, সিংহলীত মালু মিৰিচ, চুইজাৰলেণ্ডত পেপৰন, ফ্ৰান্সত পইভৰণ, পৰ্টুগালত পিমেন্টো, জাপানত ট’গাৰ্শ্বি (চাইনিজ মাচটাৰ্ড), স্পেইনত পিমেন্টো, পোলেণ্ডত পেপ্ৰাইকা,হাংগেৰীত পেপ্ৰিকা, ইটালিত পেপেৰণ, চিলিত হট পেপাৰ, আমেৰিকা আৰু কেনেডাত চিলি-পিপাৰ বোলে৷\nকেপচিকামৰ গছৰ বৰ্ণনা – ই হ’ল বৰ্ষজীৱি জোপোহা জাতীয় সপুষ্পক গছ৷ আমি পাচলি কৰি খোৱা কেপচিকাম হ’ল এই গছৰ ফল৷ ফলৰ ৰঙ সেউজীয়া, ৰঙা, হালধীয়া,কমলা বৰণৰ,কজলা,মূগা আনকি বগাও হব পাৰে৷ পাৰে৷ বহু সময়ত ৰঙ অনুসৰিও ইয়াৰ কথিত নামাকৰণ কৰা দেখা যায়; যেনে ৰেড পিপাৰ, গ্ৰীণ পিপাৰ বা ইয়েল্লো পিপাৰ৷ সেউজীয়া প্ৰজাতিবিধ বেচি সুলভ আৰু ইয়াৰ মিঠা ভাৱ কম আনহাতে ৰঙা কেপচিকামৰ মিঠা স্বাদ বেচি৷ কেপচিকামৰ ফল গোলাকাৰ বা দীঘলীয়া দুয়োটা আকৃতিৰ হব পাৰে৷\nকেপচিকামৰ বিষয়ে বুৰঞ্জীয়ে কি কয় ?\nকেপচিকামৰ প্ৰাথমিক উৎপত্তি স্থান হ’ল মেক্সিকো, দক্ষিণ আমেৰিকা আৰু মধ্য আমেৰিকা৷ শুনিবলৈ আচৰিত যেন লাগিলেও প্ৰকাশিত উপলব্ধ তথ্যমতে খৃষ্টপূৰ্ব ৯০০০তকৈয়ো আগৰ পৰাই উল্লেখিত অঞ্চলত কেপচিকামৰ খেতি হৈছিল আৰু প্ৰাচীনকালৰ পৰাই লোকবিশ্বাসমতে ইয়াক বিষহাৰী আৰু ৰক্তপ্ৰবাহৰ সহায়ক বুলি ঔষধ হিচাবে প্ৰয়োগ কৰিছিল৷ মেক্সিকোত ৯০০০বছৰ খৃষ্টপূৰ্বতেই কেপচিকামক খাদ্য হিচাবে মানুহে ব্যৱহাৰ কৰিছিল বুলি Rumsfield and West নামক বিজ্ঞানীয়ে ১৯৯১চনত প্ৰকাশিত এখন বুলেটিনত ব্যক্ত কৰিছে৷ পৰম্পৰাগত লোকবিশ্বাসমতে কেপচিকামৰ ঔষধি গুণসমূহ হ’ল- যৌন শক্তি বৃদ্ধিকাৰক, হজম শক্তি বঢ়োৱাত সহায়ক, পেটৰ বিষ আৰু গেছ নিৰ্মূল কৰোতা, পাইলচৰ চিকিৎসাত সহায়ক৷ ইণ্ডোনেচিয়াত কেপচিকমৰ শিপা গ’নৰিয়াৰ চিকিৎসাত ব্যৱহৃত হৈছিল৷ মধ্য আফ্ৰিকাত মস্তিষ্ক শীতল কৰিবলৈ আৰু হাৱাই দ্বীপত ভৰি ফুলা,বাত আৰু কঁকালৰ বিষত কেপচিকামৰ প্ৰয়োগ হৈছিল বুলি জনা যায়৷\nক্ৰিষ্টফাৰ কলম্বছে আমেৰিকাৰ পৰা কেপচিকামৰ সঁচ ইউৰোপৰ স্পেইনলৈ আনে ১৪৯৩চনত৷ ইউৰোপৰ পৰা চীন আৰু এচিয়াৰ আন আন দেশলৈ কেপচিকামৰ সঁচ সিঁচৰিত হব ধৰে৷ দক্ষিণ আমেৰিকাৰ পেৰু দেশত বহুল পৰিমাণে কেপচিকামৰ খেতি হয়৷ কিন্তু আজি বিশ্বত সৰ্বোচ্চ উৎপাদন -কাৰী দেশ হ’ল চীন৷ ইয়াৰ পাছত স্থান দখল কৰিছে ক্ৰমে মেক্সিকো, টাৰ্কি, ইণ্ডোনেচিয়া আৰু সংযুক্ত আমেৰিকা যুক্তৰাষ্ট্ৰই৷ আকৌ দক্ষিণ আমেৰিকাৰ ব’লিভিয়া দেশত কেপচিকামৰ নানান বিধ প্ৰজাতি অনায়াসে উপলব্ধ৷ সমগ্ৰ বিশ্বৰ উৎপাদনৰ অৰ্ধেক পৰিমাণৰ কেপচিকামৰ উৎপাদন চীন দেশত হয়৷ আজিকালি আমাৰ দেশ ভাৰতবৰ্ষতো চুকে-কোণে কেপচিকামৰ খেতি হয়৷ ইয়াৰ বাবে জলবায়ুৰ তাপমাত্ৰা ২১ৰ পৰা ২৯ডিগ্ৰী চেলচিয়াচ সৰ্বোত্তম৷ ৰ’দ ঘাই ঠাই ভাল কিন্তু গছৰ তলত পানী জমা হব নালাগে৷\nকি কি ৰাসায়নিক উপাদান কেপচিকামত থাকে ?\nএকোটা কেপচিকাম ফলত থকা পানীৰ পৰিমাণ হ’ল ৯৫শতাংশ৷ ইয়াত প্ৰচুৰ পৰিমাণত পুষ্টিকৰ পদাৰ্থ আৰু ভিটামিন থাকে৷ প্ৰতি১০০গ্ৰামত শক্তি থাকে ২০কিলো কেলৰি৷ কাৰ্বোহাইড্ৰেট ৪.৬৪গ্ৰাম, প্ৰটিন ৮৬০মিলিগ্ৰাম,ফেট ১৭মিলিগ্ৰাম, চুগাৰ২.৪গ্ৰাম, ডায়েটেৰী ফাইবাৰ ১.৭গ্ৰাম, ভিটামিন-চি ৮০মিলিগ্ৰাম আৰু থাকে ভিটামিন-বি১, ভিটামিন-বি২, ভিটামিন-বি৬, ভিটামিন-বি৯,ভিটামিন-এ, ভিটামিন-কে, ভিটামিন-ই৷ লগত থকা খনিজসমূহ হ’ল কেলচিয়াম,আইৰণ, জিংক, মেগনেচিয়াম,ফচফৰাচ৷ চ’ডিয়াম ৩মিলিগ্ৰামৰ বিপৰীতে প’টেচিয়াম থাকে ১৭৫মিলিগ্ৰাম৷ দেখা গ’ল আমাৰ দৈনিক প্ৰয়োজন হোৱাতকৈ সামান্য বেচি পৰিমাণত ভিটামিন-চি এটা কেপচিকামত থাকে আৰু এই পৰিমাণ হ’ল এটা কমলাত থকাতকৈ অধিক৷ শুকোৱাই ৰখা কেপচিকামত এই ভিটামিন আৰু খনিজ সমূহৰ পৰিমাণ হ্ৰাস পায়৷\nকেপচিকামৰ উপকাৰিতাৰ তালিকা :-\n1. কিডনি ৰোগীৰ বাবে কিয় উপকাৰী?\nকিডনি ৰোগীৰ সচৰাচৰ সংগী হয় এনিমিয়া,ডায়েবেটিজ,হৃদৰোগ,উচ্চ ৰক্তচাপ, পেটৰ বিষ৷ এইকেউটাকে নিয়ন্ত্ৰণ কৰিবব পাৰে নিয়মীয়া কেপচিকামৰ সেৱনে৷ ভিটামিন-চি, ভিটামিন-এ,আইৰণ,ফলিক এচিডে এনিমিয়াৰ সংশোধন কৰে৷ ডায়েবেটিজৰ নিয়ন্ত্ৰণত কেপচিকামৰগুৰুত্বপূৰ্ণ ভূমিকা থাকে৷ কেপচিকামে ক’লেষ্টৰল আৰু ট্ৰাইগ্লিচাৰাইড কমাই হৃদৰোগৰ সম্ভাৱনা হ্ৰাস কৰে৷ প’টেচিয়ামে তেজৰ নলী বহলাই (Vasodilation কৰি) উচ্চ ৰক্তচাপ কমায়৷ কিডনি ৰোগীয়ে পাই থকা বিষৰ মাত্ৰা কেপচিকামে হ্ৰাস কৰে৷ তেজ পৰিষ্কাৰ কৰি দূষিত জমা পদাৰ্থ প্ৰসাবেদি ওলিওৱাত কেপচিকাম সহায়ক৷ ভিটামিন-বি৬ৰ উপস্থিতিৰ ফলত প্ৰসাবৰ পৰিমাণ বৃদ্ধি হোৱাৰ (Diuretic action) ফলত ভৰি ফুলা কমে৷ তেজৰ ক্ৰিয়েটিনিনৰ পৰিমাণ হ’ল কিডনিৰ আইনাৰ দৰে৷ কেপচিকামে নানান ধৰণেৰে উপকাৰ কৰি তেজৰ ক্ৰিয়েটিনিনৰ মাত্ৰা হ্ৰাস কৰাত সহায়ক হয়৷\n2. হৃদৰোগৰ পৰা সুৰক্ষা – ঘাইকৈ অপকাৰী ক’লেষ্টেৰল কমোৱাৰ ফলত৷ লগতে উচচ ৰক্তচাপ কমোৱাত লোৱা ভূমিকাৰ বাবে৷\n3. কৰ্কট ৰোগৰ পৰা সুৰক্ষা- কেপচিকামৰ এন্টিঅক্সিডেন্টে জিন মিউটেশ্বন আৰু আৰ এন এৰ বিনষ্টকৰণ ৰোধ কৰে৷\n4. ছালৰ ওপৰত উপকাৰী প্ৰভাৱ-ফাইটোকেমিকেলচআৰু এন্টিঅক্সিডেন্টে শৰীৰত বাৰ্ধক্যৰ ছাপ পৰিবলৈ নিদিয়ে৷\n5. চুলিৰ স্বাস্থ্যক সুৰক্ষা দিয়ে- ভিটমিন-বি৬,লাইকোপেন আৰু ফাইবাৰে৷ প’টেচিয়ামে চুলিৰ গুৰিত তেজৰ সঞ্চালন সঠিককৈ ৰাখে৷\n6. ইমিউনটি বৃদ্ধিকাৰক- লগতে নানাবিধ এন্টিঅক্সিডেন্টে শৰীৰৰ ষ্ট্ৰেচজনিত সকলোধৰণৰ অহিত সাধনৰোধ কৰে৷\n7. নানাবিধ শ্বাস প্ৰণালীৰ ৰোগৰ উপশমত সহায়ক- হাঁপানি, লেৰিনজাইটিজ,এমফাইচিমা,চৰ্দি আদিত৷\n8. ওজন কমোৱাত সহায়কাৰী ভূমিকা\n9. ৰজোনিবৃতি(মেনোপ’জত) উপকাৰী প্ৰভাৱ\n10. ডায়েবেটিজ আৰু স্নায়ুৰোগ – কেপচিকামৰ বিশেষকৈ সেউজীয়া কেপচিকামৰ তেজৰ চুগাৰ হ্ৰাস কৰাৰ ক্ষমতা (Hypoglycemic action) দেখা যায়৷ Diabetic Neuropathyৰ প্ৰভাৱ কম কৰে৷\n11. হাঁড়ৰ উপকাৰিতা- Rheumatoid arthritis আৰু আন আন বাতজনিত বিষৰ উপশম ঘটায়৷\n12. পাক প্ৰণালীৰ উপযোগী- ডায়েৰিয়া,পেপ্টিক আলচাৰ, পেট-বিষ নিয়ন্ত্ৰণ কৰে৷\n13. গৰ্ভকালত উপকাৰিতা- কেপচিকামৰ ফ’লেটে গৰ্ভস্থ সন্তানৰ জন্মগত বিসংগতি (যেনে Spina bifada)ৰোধ কৰে৷\n14. চকুৰ বিষ উপশম ঘটায় আৰু দৃষ্টিশক্তি বঢ়ায়৷\n15. মাইগ্ৰেইন আৰু আন মূৰৰ বিষ উপশম ঘটায়৷\n16. চাইনোচাইটিচ নিয়ন্ত্ৰণত অৱদান আগবঢ়ায়৷\n17. বিষহাৰক গুণৰ উপকাৰিতা (anti-inflammatory action)\n18. অন্যান্য- ক্ৰনজ ডিজিজ চিকিৎসাত সহায়কাৰী৷\nকিদৰে কেপচিকাম ব্যৱহৃত হয়?\nকেপচিকাম সিজাই,কেঁচাকৈ চালাডৰ দৰে,আচাৰ বনাই, পিজ্জাত টপ হিচাবে দি ব্যৱহাৰ কৰা হয়৷ মাংস আৰু মাছৰ আঞ্জাত কেপচিকাম ব্যৱহাৰ কৰা হয়৷ কোনোৱে ইয়াৰ পাউদাৰ কীটনাশক হিচাবেও ব্যৱহাৰ কৰে৷\nআন আন দৰবৰ সৈতে হব পৰা অহিতকাৰী ক্ৰিয়া (Drug interaction )-\n• শ্বাস কষ্ট কমাবলৈ প্ৰয়োগ কৰা থিয়’ফাইলিনৰ ক্ৰিয়া কেপচিকামে বঢ়াই তুলিব পাৰে৷\n• এন্টিক’এগুলেন্ট আৰুএন্টিপ্লেটলেট (যেনে এচপ্ৰিন, ক্লপিডগ্ৰিল)দৰবৰ সৈতে ক্ৰিয়া কৰে৷\n• ৰক্তচাপ নিয়ন্ত্ৰণ কৰা এচ-ইনহিবেটৰ(যেনে এনালাপ্ৰিল,কেপ্টপ্ৰিল,লিচিন’প্ৰিল) আদিৰ সৈতেও ক্ৰিয়া কৰে৷\n• আটাইতকৈ বিপদজনক পাৰ্শ্বক্ৰিয়া কোকেইন সেৱনকাৰীৰ ক্ষেত্ৰ হব পাৰে৷ এনেলোকে কেপচিকাম গ্ৰহণ কৰিলে হাৰ্টএটেক হৈ মৃত্যুমুখতো পৰিব পাৰে৷\n– ডায়েলাইচিচৰ ৰোগীয়ে নিজৰ চিকিৎসকৰ পৰামৰ্শ অনুসৰিহে কেপচিকাম গ্ৰহণ কৰিব৷ কিয়নো কেপচিকামত চ’ডিয়াম তেনেই সামান্য থাকিলেও প’টেচিয়াম উচ্চ মাত্ৰাত থাকে৷\n– কেপচিকামৰ মলম বা ক্ৰিম কটা ঘাঁত লগাব নালাগে৷\n– মলম বা ক্ৰিম গৰ্ভৱতী মহিলা আৰু দুগ্ধপান কৰোৱা মাতৃয়ে ব্যৱহাৰ কৰিব পাৰে৷ খোৱাৰ ক্ষেত্ৰত সীমিত মাত্ৰাতহে খাব৷\nঔষধ হিচাবে কেনেদৰে কেপচিকাম ব্যৱহাৰ হয় ?\nবিষহাৰক মলম বা ক্ৰিমত অতি বেচিকৈ প্ৰয়োগ হয় ৷ লিগন’কেইনৰ সৈতে মিহলাই নাকত দিয়া জুলীয়া দৰব অতিমাত্ৰা গুৰুতৰ মূৰৰ বিষত প্ৰয়োগ কৰা হয়৷ কিছুমান প্লাষ্টাৰ কৰা সামগ্ৰীত বিষহাৰক হিচাবে কেপচিকাম ব্যৱহৃত হয়৷\nঘড়ী বাঁওহাতত পিন্ধাৰ অন্তৰালৰ কাহিনী\nঅযােধ্যাত ৰাম মন্দিৰ: মুখ্য ন্যায়াধীশ ৰঞ্জন গগৈৰ ঐতিহাসিক ৰায়\nকেৰিয়াৰৰ ৭০০টা গ’ল সম্পূৰ্ণ ৰোনাল্ডৰ


২০২৪ চন পৰ্যন্ত পৰ্যাপ্ত পৰিমাণৰ ক’ৰ’ণাৰ ভেকচিন উপলব্ধ নহয় বিশ্বত! : ছেৰামৰ দাবীয়ে উদ্বিগ্ন কৰিছে বিশ্ববাসীক\nগুৱাহাটী , September 15, 2020 4:00 pm\n২০২৪ চন পৰ্যন্ত পৰ্যাপ্ত পৰিমাণৰ ক’ৰ’ণাৰ ভেকচিন উপলব্ধ নহয় বিশ্বত! এই দাবী কৰিছে অক্সফোৰ্ডৰ কোভিডশ্বীড ভেকচিনটোৰ প্ৰস্তুতকাৰী ভাৰতীয় প্ৰতিষ্ঠান ছেৰাম ইনষ্টিটিউট অৱ ইণ্ডিয়াই।\nপ্ৰতিষ্ঠানটোৰ অধ্যক্ষ আদৰ পুনাৱালাই সোমবাৰে এক ৰিপ’ৰ্টৰ পৰিসংখ্যা ব্যাখা কৰি কয় যে সমগ্ৰ বিশ্বত প্ৰায় ১৫ বিলিয়ন ড’জৰ প্ৰয়োজন হ’ব।\nপুনাৱালৰ মতে এই বিপুল পৰিমাণৰ ভেকচিন তৈয়াৰ কৰিবলৈ অন্ততঃ পাঁচটা বছৰৰ প্ৰয়োজন হ’ব।\nউল্লেখ্য যে, বিশ্বৰ বৃহত্তম ভেকচিন প্ৰস্তুতকাৰী প্ৰতিষ্ঠান হৈছে ভাৰতৰ এই ছেৰাম ইনষ্টিটিউট অৱ ইণ্ডিয়া। ছেৰামে অক্সফোৰ্ডৰ কোভিডশ্বীড নামৰ ক’ৰ’ণাৰ এই ভেকচিনটো তৈয়াৰ কৰিবলৈ ছুইডিছ প্ৰতিষ্ঠান আষ্ট্ৰাজেনেকাৰৰ সৈতে চুক্তিৱদ্ধ হৈছে।\nসেয়ে ছেৰামৰ মুৰব্বী আদৰ পুনাৱালাই এই দাবী কৰাৰ পিছত স্বাভাৱিকতে বিশ্ববাসীৰ উদ্বিগ্নতা বৃদ্ধি পাইছে।\nইফালে কালি ভাৰতৰ কেন্দ্ৰীয় স্বাস্থ্য মন্ত্ৰী ডাঃ হৰ্ষ বৰ্ধনে জনাইছিল যে অহা বছৰৰ মাৰ্চ মাহত ক’ৰ’ণা ভাইৰাছৰ ভেকচিন ভাৰতীয় বজাৰত উপলব্ধ হ’ব। কিন্তু পুনৱালাৰ এই দাবীৰ পিছতে এতিয়া দেশবাসীৰ মাজত সন্দেহৰ ঘণীভূত হৈছে।\nইতিমধ্যে ভেকচিনটোৰ প্ৰথম পৰ্যায়ৰ ট্ৰায়েল সফলতাৰে সম্পন্ন হৈ গৈছে। দ্বিতীয় পৰ্যায়ৰ লগতে তৃতীয় পৰ্যায়ৰ ট্ৰায়েলো আৰম্ভ হৈছে।\nদ্বিতীয় পৰ্যায়ৰ ফলাফল আহিবলৈ বাকী থাকিলেও বিশ্বৰ বিভিন্ন দেশত ভেকচিনটোৰ তৃতীয় তথা অন্তিম পৰ্যায়ৰ ট্ৰায়েল আৰম্ভ কৰা হৈছে।\nইফালে তৃতীয় পৰ্যায়ৰ ট্ৰায়েলত ব্ৰিটেইনৰ এগৰাকী স্বেচ্ছাসেৱকৰ শৰীৰত ভেকচিনটোৱে পাৰ্শ্বপ্ৰতিক্ৰিয়াৰ সৃষ্টি কৰিছিল বুলি আষ্ট্ৰাজেনেকাৰে কিছুদিন পূৰ্বে জনাবিলৈ দিছিল।\nইয়াৰ পিছতে ব্ৰিটেইনত ইয়াৰ ট্ৰায়েল সাময়িকভাৱে স্থগিত ৰখা হৈছে। কিন্তু ভাৰতত ইয়াৰ ট্ৰায়েল স্থগিত কৰা নহয় বুলি ঘোষণা কৰিছিল ছেৰামে।\nইয়াৰ পিছতে কালি ড্ৰাগছ কণ্ট্ৰ’লাৰ জেনেৰেল অৱ ইণ্ডিয়াই ভাৰতত ভেকচিনটোৰ ট্ৰায়েল কিয় স্থগিত ৰখা নহ’ব তাৰ কাৰণ বিচাৰি জাননী প্ৰেৰণ কৰিছে ছেৰামলৈ।


অনুভৱৰ বৰষুণ: অৰ্ধ আকাশ\nক’ৰ পৰা আৰম্ভ কৰো! সেই নাৰীৰ পৰা নে যিগৰাকীয়ে প্ৰাপ্তিৰ সকলো সুখ অপ্ৰাপ্তিয়ে ঢাকি পেলোৱাৰ পিচতো ভাগ্যৰ ওপৰত সকলো এৰি দি ওঁঠত অনবৰতে কঢ়িয়াই ফুৰে স্বৰ্গীয় হাঁহি। যি হাঁহিয়ে পলকতে উটুৱাই লৈ যাব পাৰে তেওঁৰ আপোনসকলৰ মনৰ জড়তা। নে সেই নাৰীৰ কথা কওঁ, যি নাৰীয়ে কেৱল মৃত্যুৰ ভয়ত জীয়াই আছে, এটা শৰ দৰে! কাৰ মুখলৈ চাই প্ৰশ্ন কৰিম- তুমি জানো সঁচাই আকাশলৈ চাব পাৰিছা, হ’ব পাৰিছা জানো কাৰোবাৰ অৰ্ধ-আকাশ! অভিযোগ কৰিবলৈও গৈয়ো ৰৈ যাওঁ, কাক দিম সেই অভিযোগ, যাৰ বাবে নাৰীয়ে পুৰুষৰ সৈতে সমানে খোজ দিয়াৰ অধিকাৰৰ পৰাও যুগে যুগে বঞ্চিত হৈ আহিছে। অভিযোগবোৰে যেন উভতি আহি আমাৰ গাতে আচাৰ খাই পৰে। কোনোবাই যেন আকাশবাণীৰ দৰে কৈছে—‘নাৰী, তুমি যদি আকাশ হ’ব পৰা নাই তাৰ বাবেই সকলোতকৈ বেছি দোষী তুমি নিজেই।’\nThomson Reuters Foundation এ বিশ্বৰ ১৯খন দেশৰ নাৰীৰ অৱস্থিতিৰ সন্দৰ্ভত চলোৱা সমীক্ষা এটা ২০১২ চনৰ ১৩ জুনত বি বি চি নিউজত প্ৰচাৰ হৈছিল। সেই অনুসৰি ফাউণ্ডেচনৰ তালিকাত ভাৰতে শেষ স্থান লাভ কৰিছিল। উল্লেখযোগ্য যে সেই সমীক্ষাত বাংলাদেশ আৰু পাকিস্তানক অন্তৰ্ভুক্ত কৰা নাছিল। তালিকাত শীৰ্ষস্থান দখল কৰিছিল কানাডাৰ নাৰীয়ে। সমীক্ষাটোত ভাৰতীয় নাৰীৰ অৱস্থান চৌদি আৰৱৰ নাৰীৰ দৰেই প্ৰায় একেই বুলি উল্লেখ কৰা হৈছিল ।\nক’ত চৌদি আৰৱৰ সেই মত প্ৰকাশৰ অধিকাৰ নোপোৱা নাৰী আৰু ক’ত ভাৰতীয় নাৰী! উত্তৰ ভাৰতৰ নাৰীৰ অৱস্থা দেখিলে সমীক্ষাটো ভুল যেন নালাগে। যৌতুক, ভ্ৰূণহত্যা, গণ ধৰ্ষণ আদিয়ে নাৰীক জুৰুলা কৰি ৰখা সেই সমাজত নাৰীৰ মূল্য একোটা পোহনীয়া জীৱ-জন্তুতকৈ বেছি নহয়। লাহে লাহে সেইজাক বতাহ যেন সকলোতে বিয়পিব ধৰিছে।\nআচলতে দোষ কাৰ ?\nবিখ্যাত সাহিত্যিক ৰবীন্দ্ৰ নাথ ঠাকুৰ দেৱৰ “চৌখেৰ বালি” নামৰ উপন্যাসখনৰ এটা চৰিত্ৰ আশাই তাইৰ মাহীয়েক অন্নপূৰ্ণাক সুধিছিল—‘বাৰু মাহীদেউ, মহাদেউলৈ তোমাৰ মনত পৰে নে?’\nন্নপূৰ্ণাই কৈছিল—প্ৰায় ১১ বছৰ বয়সত মই বিধৱা হৈছিলোঁ, এতিয়া স্বামীৰ স্মৃতি ধোঁৱাৰ দৰে হে আছে।\nআশাই পুনৰ সুধিছিল—তেন্তে তুমি কাৰ কথা ভাবা?\nআশাৰ প্ৰশ্নত অন্নপূৰ্ণাই কৈছিল—এতিয়া ভগৱানক স্মৰণ কৰো যাৰ মাজত মোৰ স্বামী আছে!\n-ইয়াৰ দ্বাৰা তুমি কিবা তৃপ্তি পোৱা জানো?\nবিধৱা মাহীয়েকক সোধা সেই প্ৰশ্নটোৱে মোৰ মনটো বহু সময় ধৰি খলকনি লগাই থাকিল। সঁচাই জানো এনেকৈ তৃপ্তি পোৱা যায়! বিখ্যাত লেখিকা মামণি ৰয়ছম গোস্বামীয়েও বহুবাৰ বিধৱা নাৰীৰ বিষয়ে লিখি গৈছে। সময় সলনি হ’ল। সেই নীতি-নিয়মৰ গোড়ামিয়ে ছানি ধৰা সময়খিনিৰ পৰা আজিৰ সময়ে বহুদূৰ আঁতৰি আহিল। তথাপিও সমাজৰ ফাঁকে ফাঁকে আজিও তেনে অনিয়ম প্ৰচলিত হৈ আছে। ক’ৰবাত কোনোবা এগৰাকী বিধৱা নাৰীয়ে বিবাহপাশত আবদ্ধ হ’ল, কোনো কোনো সমাজে সেই নাৰীক ঘৃণাৰে পুতি পেলায়। অথচ সেই একেখন সমাজেই এজন পুৰুষে পত্নীৰ মৃত্যুৰ পিছত আন এগৰাকীক বিয়া পাতিলে সেই পুৰুষক একো নকয়। আচৰিত সমাজ! কিয় এনে বৈষম্য? কিয় সকলোতে আঁহ ফালি দেখুওৱা হয়?\nঘৰ পৰিয়াল, নিজ আকাংক্ষা সকলো নেওচা দি ‘বিয়া’ নামৰ ৰীতিটোক খামোচি ছোৱালী এজনীয়ে আন এখনক ঘৰক আদৰি ল’লে তেওঁক কোৱা হয় লক্ষ্মী বোৱাৰী। সেই একেটা কামকে যদি এজন পুৰুষে কৰে, তেতিয়া ? এজন পুৰুষে যদি নিজৰ সকলো ত্যাগ কৰি পত্নীৰ ঘৰত আশ্ৰয় লয় তেতিয়া সমাজে সেই পুৰুষজনক তিৰস্কাৰ কৰে। যেন ত্যাগ কৰা নিয়ম পুৰুষৰ বাবে নহয়, কেৱল নাৰীৰ বাবেহে!\nইমানৰ পিছতো নাৰী এগৰাকীক যৌতুকৰ মাপ-কাঠিৰে জোখা হয়। যৌতুক ননাৰ অপৰাধত, যৌতুক দিব নোৱাৰাৰ অপৰাধত প্ৰতিদিনে এগৰাকী নহয় এগৰাকী নাৰীয়ে মৃত্যুক সাবটি ল’বলগা হৈ আহিছে। অকথ্য শাৰীৰিক-মানসিক নিৰ্যাতন গাত পাতি ল’ব লগা হৈ আহিছে।\nসমাজখন শিক্ষিত মানুহেৰে ভৰি পৰিছে। কিন্তু মনবোৰ যেন এতিয়াও শিক্ষাৰ সুফলৰ পৰা শত যোজন নিলগত।\nসতীত্বৰ জোখ-মাখ কেৱল নাৰীৰ লোৱা হয়। পুৰুষে কিয় সেই পৰীক্ষাত অৱতীৰ্ণ হ’ব নালাগে? জীয়াই থকাৰ কোনো অৱলম্বন নোহোৱাৰ বাবে কোনোবাই জীয়াই থকাৰ তাগিদাত বাধ্য হৈ শৰীৰ বেচে। তাৰ বাবে সেই নাৰীয়ে নাম পায় বেশ্যা। সমাজৰ পৰা এলাগী হয় তেওঁ। মৃত্যুতকৈ শৰীৰ ডাঙৰ হৈ পৰে নেকি? জীয়াই থকাৰ শেষ আশ্ৰয়টোৱেই যদি শৰীৰ হৈ পৰে তেতিয়াহ’লে সেই নাৰীক কিয় বেশ্যা আখ্যা দিয়া হয় ? বেশ্যাতো সেই পুৰুষ আৰু নাৰীহে, যি কেৱল শাৰীৰিক ক্ষুধা নিবাৰণ কৰিবলৈ বজাৰত বিক্ৰেতা-ক্ৰেতাৰ ৰূপত অৱতীৰ্ণ।\nকথাবোৰ যেন খেলিমেলি হৈ যায়। আকাশ চুই অহা কল্পনা চাওলা, ভাৰতৰ প্ৰথম মহিলা প্ৰধানমন্ত্ৰী ইন্দিৰা গান্ধী, ৰাষ্ট্ৰপতি প্ৰতিভা পেটেল, অলিম্পিক বঁটা বিজয়িনী মেৰি কম, ছাইনা নেহৱাল আদিৰ কথা ভাবিলে এনে লাগে যেন আজি আৰু সেই নাৰীও নাই, সেই সমাজো নাই য’ত পদে পদে ভিন্ন কাৰণত নাৰীয়ে যন্ত্ৰণাৰ সন্মুখীন হয়, য’ত নাৰীক বোজা হিচাপে গণ্য কৰা হয়। পিছে সমাজ জানো সঁচাকৈয়ে সলনি হৈছে …সমাজে যে আজিও সেই পাৰ্থক্য কঢ়িয়াই লৈ ফুৰিছে যাক আঁতৰাবলৈ দিনে দিনে নতুন দল, সংগঠনৰ জন্ম হৈছে। আইন প্ৰণয়ন হৈছে। আজিও নাৰীয়ে জন্মৰ পৰা মৃত্যুলৈকে কেৱল জীয়াই থকাৰ বাবেই সংগ্ৰাম কৰিব লগা হৈছে।\nশীতৰ ঠেঁটুৱৈ ধৰা জাৰত, চিৰিলা-চিৰিলকৈ ফটা গোৰোহা আৰু মাজে মাজে তেজ বিৰিঙি উঠা হাতৰ আঙুলিৰেই অহৰহ কাম কৰি যোৱা গাঁৱলীয়া নাৰীক যদি কেতিয়াবা সোধা হয়-আপুনি সুখী নে? একেষাৰেই হয়তো তেওঁ ক’ব—অ’ মই সুখী। তেওঁ সুখী! অথচ সেই নাৰীয়েই বিবাহৰ পাছত পাহৰি পেলায় নিজৰ চিনাকি, নিজৰ নামটোও। কিন্তু তেওঁ সুখী। ইয়াৰ অৰ্থ এইটো নহয় যে তেওঁ সুখৰ সংজ্ঞাই নাজানে। আচলতে তেওঁৰ সুখৰ পৰিসৰ সিমানেই, তেওঁ জীৱনৰ পৰা সিমানেই বিচাৰিছিল আৰু তাক পালে বাবেই তেওঁ সুখী।\nমানুহ তেতিয়াই অসুখী হয় যেতিয়া বিচৰামতে একো নাপায়, বিচৰামতে একো নহয়। উচ্চাকাংক্ষী মনত যেতিয়া কাৰোবাৰ বাধা আহি পৰে তেতিয়াই নিজকে পৰাধীন যেন লাগে। তেনে সময়তেই নাৰী পৰাধীন হৈ পৰে। কিন্তু কোনোকালে কোনো কাৰো পৰাধীন নাছিল, পৰাধীনতাৰ শিকলি মানুহে নিজেই গঢ় দি লৈছে। নিৰ্যাতনৰ কাৰণবোৰ মানুহে নিজেই সৃষ্টি কৰি লৈছে। কণ কণ বালিৰে একোটা শিল গঢ় লৈ উঠাৰ দৰে এই নিৰ্যাতনৰ কাৰণসমূহো এটা দুটা কৈ লগ লাগি আজিৰ সমাজৰ এক ডাঙৰ প্ৰত্যাহ্বান হৈ পৰিছে। এই প্ৰত্যাহ্বানক প্ৰতিহত কৰাৰ একমাত্ৰ উপায় হ’ল আমি প্ৰত্যেকে নিজৰ মনৰ পৰা সেই কাৰণসমূহ উৎখাত কৰিব লাগিব। প্ৰতি পলেই এই কথা মনত ৰাখিব লাগিব, এই নাৰীয়ে সেই নাৰী যি হাজাৰ ভুলৰ পাছতো আমাক মাতৃ হিচাপে আঁকোৱালি লয়, পত্নী হিচাপে প্ৰেমেৰে ওপচাই পেলায়, ভগ্নী হিচাপে ভালপোৱাৰ আবদাৰেৰে বুৰাই ৰাখে আৰু জীয়ৰী হিচাপে দুচকুৰ মণি হৈ উঠে। এই নাৰীয়েই সেই নাৰী, যি কাষত নাথাকিলে হাজাৰ ঐশ্বৰ্যৰ মাজতো দেউলীয়া হ’ব পাৰে পৃথিৱীৰ প্ৰতিজন পুৰুষ। কাৰণ? কাৰণ এটাই …\nনাৰী যে অৰ্ধ-আকাশ !!\nPosted by মাধুৰীমা at 01:57


গৰুখুঁটিত কি হৈ আছে ! - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nগৰুখুঁটি কেনেদৰে চৰ্চালৈ আহিল?\nগৰুখুঁটিকলৈ ৰাজনীতি হৈছে। আৰক্ষীৰে হোৱা প্ৰচণ্ড সংঘৰ্ষত ছিপাঝাৰৰ ৩ নম্বৰ ধলপুৰত ২৩ ছেপ্টেম্বৰ ২০২১ত সংঘটিত হৈছিল সংঘৰ্ষ। আৰক্ষী আৰু সেই স্থানত বাস কৰা লোকসকলৰ মাজত উচ্ছেদ চলাবলৈ যাওতে হোৱা সংঘৰ্ষত ৩ জন লোকৰ মৃত্যু হয়। আৰক্ষী আৰু প্ৰশাসনৰ লোকক হাত হাতে লাঠি-জোং লৈ চলোৱা আক্ৰমণত ৩ জনৰ লোকৰ মৃত্যু হোৱাৰ লগতে ১১ জন লোক আহত হ’ল।\nৰহস্যজনক পৰিস্থিতিত লাঠি চালনা, কন্দুৱা গেছ নিক্ষেপ, গুলী চালনা সংঘটিত হোৱাৰ পাছত সমগ্ৰ বিশ্বজুৰি সংবাদ মাধ্যমৰ চৰ্চা হ’ল গৰুখুঁটি। এই উচ্ছেদৰ সময়ত হাতত কেমেৰা লৈ থকা এজন উন্মাদ যুৱকে মৃতদেহৰ ওপৰত জপিয়াই পৰাৰ দৃশ্য মুহূৰ্তৰ ভিতৰতে ভাইৰেল হৈ পৰিল। আৰক্ষীয়ে ৮/২০২১ নম্বৰৰ এক গোচৰ ৰুজু কৰি এই ঘটনা সংঘটিত কৰা বিজয় শংকৰ বণিয়া নামৰ প্ৰশাসনৰ দ্বাৰাই নিয়োজিত ফটোগ্ৰাফাৰগৰাকীক ২৪ ছেপ্টেম্বৰ ২০২১ ত আদালতত হাজিৰ কৰাই ন্যায়িক জিম্মালৈ প্ৰেৰণ কৰিলে।\nকিয় ইমান বৰ্বৰ !\nবেদখলকাৰীৰ বিৰুদ্ধে ইতিমধ্যে অভিযান আৰম্ভ হৈছে। কিন্তু হঠাৎ কিয় এই উত্তপ্ত পৰিস্থিতিৰ সৃষ্টি হ’ল। প্ৰায় ১০ লানি আলোচনাৰ অন্তত সেই স্থানত বাস কৰা উচ্ছেদকাৰীসকলক ১০০০ বিঘা ভূমি আৱণ্টন দিবলৈ প্ৰস্তুত হৈছিল চৰকাৰ। এক সৌহাদ্যপূৰ্ণ পৰিৱেশত এই উচ্ছেদ অভিযান চলাৰ পাছতো কাৰ প্ৰৰোচনাত এইসকল সাধাৰণ লোকে এনে পৰিস্থিতিৰ সৃষ্টি কৰিলে সেইয়া এতিয়া ৰহস্যৰ বিষয়।\nৰাজ্য চৰকাৰে সমগ্ৰ ঘটনাৰ ন্যায়িক তদন্ত ঘোষণা কৰিছে। দৰং জিলা ১২ ঘণ্টীয়া বন্ধৰ আহ্বান দিয়াৰ লগতে প্ৰদেশ কংগ্ৰেছে এই ঘটনাৰ পাছতে ২৪ ছেপ্টেম্বৰ ২০২১ ত এ পি চি চিৰ সভাপতি ভূপেন কুমাৰ বৰাৰ নেতৃত্বত প্ৰতিবাদী কাৰ্যসূচীও গ্ৰহণ কৰিছে। সমগ্ৰ ঘটনাক লৈ ৰাজ্যজুৰি সৃষ্টি হৈছে প্ৰতিক্ৰিয়া। গৰুখুঁটিৰ দৃশ্য দেখি বিশ্ববাসীয়ে অসমবাসীক ককৰ্থনা কৰিছে।\nকোন এই উন্মাদ যুৱক?\nহাতত কেমেৰা লৈ থকা যুৱকজনে মাটিত ঢলি পৰি থকা এজন ব্যক্তিক আক্ৰমণ চলাইছে। অভিযোগ উঠিছে মৃত্যুৰ পিছতে অকলশৰীয়া মইদুল নামৰ ব্যক্তিজনক সশস্ত্ৰ আৰক্ষীয়ে প্ৰহাৰ কৰিছে। এজন সাধাৰণ লোকক আৰক্ষীয়ে প্ৰহাৰ কৰি থকাৰ মাজতে বিজয় শংকৰ বণিয়া নামৰ প্ৰশাসনৰ দ্বাৰাই নিয়োজিত যুৱকজনে সকলো নৃশংসতা আৰু জিংঘাসা অতিক্ৰম কৰি আক্ৰমণ চলাইছে।\nমানৱতাৰ চূড়ান্ত অৱস্খলন হোৱা গৰুখুঁটিৰ এই ঘটনাৰে জড়িত যুৱকজন সাংবাদিক নাছিল। গৰং জিলা প্ৰশাসনৰ অস্থায়ি ফটোগ্ৰাফাৰ আছিল বিজয় শংকৰ বণিয়া। মৃতদেহৰ ওপৰত লঠিয়াই আসুৰিক আনন্দ লাভ কৰা যুৱকজনক আৰক্ষীয়ে বাধা দিছিল যদিও বাৰে বাৰে তেওঁ গুলী লাগি পৰি যোৱা ব্যক্তিজনৰ ওপৰত আক্ৰমণৰ চেষ্টা চেলাইছিল।\nচৌদিশে এতিয়া কেৱল ধিক্কাৰ। গৰিহণাৰ ভাষা নাই কাৰো। কিন্তু যুৱকজনে কিয় এনে কাম কৰিলে? ইয়াৰো অনুসন্ধান বা তদন্তৰ প্ৰয়োজন আছে। যি ভুল সেই যুৱকজনে কৰিছে সেইয়া ক্ষমাৰ অযোগ্য। বিজয় শংকৰ বণিয়া নামৰ এই যুৱকজনৰ ঘৰ ছিপাঝাৰৰ ভুক্তাবাৰীত। এজন উন্মাদ আৰু অস্থিৰ যুৱক বুলিয়েই তেওঁক সকলোৱে জানে।\nস্থানীয় লোকে জানিবলৈ দিয়া মতে কোনো এটা কামতেই লাগি থাকিব নোৱাৰা বিজয় শংকৰ বণিয়াই নকৰা কাম নাই। চচিয়েল মিডিয়াতো অপ্ৰাসংগিক কথা-বতৰাৰে চৰ্চাত থকা বিজয় শংকৰ বণিয়াৰ সন্দৰ্ভত স্থানীয় লোকৰ আছে নেতিবাচক ধাৰণা। এক প্ৰকাৰৰ উদণ্ড চৰিত্ৰৰ বাবেই তেওঁ পৰিচিত।\nপ্ৰশ্ন হয়, এই ঘটনাৰ পূৰ্বে সেই স্থানত কি হৈছিল? অকলশৰে সেই মানুহজনে হাতত লাঠি লৈ কাক খেদি আহিছিল? প্ৰকৃত ঘটনাৰ এতিয়াও উদঘাটন হোৱা নাই। কিন্তু যি বৰ্বৰ দৃশ্য ভাইৰেল হ’ল ইয়াৰ বিৰোধিতা আৰু সমালোচনা সকলো বিবেকবান মানুহেই কৰিব। ই অকল্পনীয় আৰু এক সভ্য সমাজৰ বাবে অতি দুৰ্ভাগ্যজনক ঘটনা।\nগৰুখুঁটিত ৮৩ৰ ২৯ জানুৱাৰীত কি হৈছিল?\nছিপাঝাৰৰ গৰুখুঁটিত ইয়াৰ পূৰ্বেও ৰক্তাত ঘটনা সংঘটিত হৈছিল। ১৯৮৩ চনৰ ২৯ জানুৱাৰীত।প্ৰায় ৫০ টা খিলঞ্জীয়া অসমীয়া পমুৱা পৰিয়ালে বাস কৰিছিল গৰুখঁটি চাপৰিত। সহশ্ৰাধিক সন্দেহযুক্ত লোকে সেই পৰিয়ালৰ ওপৰত আক্ৰমণ চলাইছিল। প্ৰাণ হেৰুৱইছিল ৪ জনকৈ লোকে।\n৮৩ৰ ১৩ ফেব্ৰুৱাৰিতো অনুৰূপ ঘটনা সংঘটিত হৈছিল হাতীমূৰীয়াত। কৃষি সমবায় স্থাপন কৰিছিল বাস কৰা খিলঞ্জীয়া লোকৰ ওপৰত চলিছিল আক্ৰমণ। খিলঞ্জীয়া লোকক মাৰি পিটি খেদি হৈছিল সেই স্থানৰ পৰা । এই ঘটনাৰ তদন্ত কৰিছিল হিমাচল প্ৰদেশৰ অৱসৰপ্ৰাপ্ত মুখ্য ন্যায়াধীশ টি ইউ মেহতাৰ নেতৃত্বত গঠিত এখন ন্যায়িক আয়োগে।\nএন নবিছ, জি চি ফুকন আৰু ৰাইহান শ্বাহেৰে গঠিত আয়োগে প্ৰতিবেদনৰ পাতত উন্মোচন কৰিছিল সেই ৰক্তাত ঘটনাৰ কাৰণ। ধলপুৰ, হাতীমূৰীয়া, উপৰিয়া চাপৰি, গৰুখুঁটি, চাউলখোৱা চাপৰি আদি ঠাই সামৰি সংঘটিত হোৱা এই ৰক্তাত ঘটনাৰেই যেন পুনৰাবৃত্তি ঘটিল।\nঅভিযোগ উঠিছিল এই স্থানত বেদখল কৰা সন্দেহযুক্ত নাগৰিক আৰু পমুৱা মুছলমানে অতি ভায়বহ আক্ৰমণেৰে উক্ত স্থানৰ পৰা খিলঞ্জীয়া লোকসকলক খদি পঠিয়াইছিল। তাৰ পাছত দিন অতিবাহিত হ’ল। ৰাজনৈতিক উত্থান পতন ঘটিল। পুনৰ চৰ্চালৈ গৰুখুঁটি আহিল।\nগৰুখুঁটিত বেদখল কেনেদৰে পোহৰলৈ আহিল?\nএখন আৰ টি আই। দাখিল কৰা হৈছিল ২৪-০৫-২০১৩ত। এই আৰ টি আইখন দাখিল কৰিছিল ছিপাঝাৰৰ ভুক্তাবাৰীৰ নিত্যানন্দ কলিতা নামৰ লোকজনে। নং এছ পি আৰ ২৭/২০০৭/৪৮৯ নম্বৰৰ এই আৰ টি আইখনত বিচৰা হৈছিল ছিপাঝাৰ সমষ্টিৰ দক্ষিণ পুৰুৱাৰ পৰা ধলপুৰলৈ কিমান চৰ গাওঁ আছে আৰু সেই চৰ অঞ্চলসমূহ কিমান মাটি বেদখলকাৰীৰ হাতত আছে।\nএই তথ্য জনা আইনৰ অধীনত দাখিল কৰা আৱেদনৰ উত্তৰত উত্তৰ দিছিল ছিপাঝাৰ ৰাজহ চক্ৰ বিষয়ায়। ২১.০৮.২০১৩ ত উত্তৰ দিয়া হৈছিল নিত্যানন্দ কলিতাক। মুঠ ১০ টা প্ৰশ্নৰ উত্তৰ তেওঁ জানিব বিচাৰিছিল ৰাজহ চক্ৰ বিষয়াৰ কাৰ্যালয়ৰ পৰা।\nআৰ টি আইত উন্োচিত হৈছিল গৰুখুঁটিত বেদখলৰ তথ্য…\nআৰ টি আইত কি উত্তৰ আছিল?\nআৰ টি আইত ৰাজহ চক্ৰ বিষয়াই ৪ টা প্ৰশ্নৰ উত্তৰ দিয়া নাছিল। আৱেদনকাৰীয়ে সুধা ২,৩, ৪ আৰু ৫ নম্বৰ উত্তৰ দিছিল “জনা নাযায়” বুলি। প্ৰথম প্ৰশ্নৰ উত্তৰত জনাইছিল যে ছিপাঝাৰ বিধানসভা সমষ্টিৰ দক্ষিণে কুৰুৱাৰ পৰা ধলপুৰলৈ এই সমগ্ৰ চৰ অঞ্চলত মুঠ ৪২০০ বিঘা ১ কঠা ১৫ লেচা পি জি আৰ মাটি আছে।\nইয়াৰ উপৰিও কুৰুৱাৰ পৰা ধলপুৰলৈ ৯৩৩ বিঘা ৪ কঠা, ১৭ লেচা ভি জি আৰ মাটি আছে। বিষয়াগৰাকীয়ে চৰ অঞ্চলত থকা পি জি আৰ মাটিৰ এখন মানচিত্ৰও দাখিল কৰিছিল।\nগৰুখুঁটিত ৭৭ হাজাৰ বিঘাৰো অধিক মাটি বেদখলকাৰীৰ কৱলত থকা বুলি ৰাজহ চক্ৰ বিষয়াই দাখিল কৰিছিল তথ্য…\n৯ নম্বৰ তথ্য জনা অধিকাৰৰ আৱেদনৰ উত্তৰত ৰাজহ চক্ৰ বিষয়াগৰাকীয়ে উল্লেখিত চৰ অঞ্চলৰ মাটিৰ পৰিমাণ ৭৭ হাজাৰ ৪২০ বিঘা ৪ কঠা চৰকাৰী মাটি থকাৰ কথা জানিবলৈ দিছিল। ইয়াৰ ভিতৰত ৩০০০ বিঘা ১ কঠা ১৫ লেচা মাটি পি জি আৰ মাটি আৰু তাত ভি জি আৰ মাটি নাই বুলি উল্লেখ কৰিছিল।\nএই আৰ টি আইৰ উত্তৰতেই ৰাজহ চক্ৰ বিষয়াগৰাকীয়ে উক্ত অঞ্চলত ৭৭ হাজাৰ ৪২০ বিঘা ৪ কঠা মাটি বেদখলকাৰীৰ কৱলত থকা বুলি সদৰী কৰে। তাৰপাছতেই সেই স্থানত বেদখলৰ বিৰুদ্ধে ব্যৱস্থা গ্ৰহণৰ বাবে চৰকাৰক বিভিন্ন দল সংঘটনে দাবী উত্থাপন কৰিছিল।\nএইয়া ২০১৩ চনৰ আৰ টি আইৰ তথ্য..\nমাজে মাজে চলিছিল উচ্ছেদ\nউক্ত স্থানত মাজে মাজে উচ্ছেদ অভিযান চলিছিল। আনকি উচ্ছেদৰ পাছত আকৌ কেতিয়াবা সেই মাটিতেই কিছু লোকক ধনৰ বিনিময়ত থাকিবলৈ একাংশ চৰকাৰী বিষয়াই ব্যৱস্থা কৰি দিছিল। অভিযোগ উঠে যে জয়নাথ শৰ্মাই এসময়ত প্ৰতিনিধিত্ব কৰা এই অঞ্চলটোত কিছু লোকক স্থায়ীভাৱে বসতি কৰাৰ সুবিধা কৰি দিয়াত বহুলোকে তাত নিজৰ নামত মাটি ম্যাদি কৰি লৈছিল।\nএক সূত্ৰ মতে প্ৰায় ১০০ পৰিয়ালক মাটিৰ পট্টা দিয়াৰ লক্ষ্য লৈছিল তেওঁ। তাৰে গৰিষ্ঠ সংখ্যক মাটিৰ ম্যাদি পট্টা দিবলৈ সক্ষম হৈছিল জয়নাথ শৰ্মা। এনেদৰে উচ্ছেদৰ নাটক হৈছিল সেই স্থানত। ৰাজনৈতিক ক্ষমতাশালী একাংশ লোকে সেই চৰকাৰী ভূমিৰ নামত সন্দেহজনক লোকসকলক লৈ এখন বজাৰো পাতিছিল।\nএটা মন্দিৰ আৰু গৰুখুঁটি\nএই গৰুখুঁটি অঞ্চলতে স্থাপন কৰা হৈছিল এটা শিৱ মন্দিৰষ ধলপুৰত এটা টিলাৰ সমীপত থকা এই শিৱ মন্দিৰৰ নামত আছিল ১৮০ বিঘা মাটি। কিন্তু মন্দিৰৰ সেই মাটি বেদখলকাৰীৰ কৱলত পৰিছিল। মুখ্যমন্ত্ৰী ৰূপে দায়িত্বলোৱাৰ পাছত হিমন্ত বিশ্ব শৰ্মা ছিপাঝাৰলৈ যাওঁতে উক্ত শিৱ মন্দিৰৰ বেদখল মুক্ত কৰিবলৈ জিলাখনৰ আৰক্ষী অধীক্ষক সুশান্ত বিশ্ব শৰ্মাক নিৰ্দেশ দিছিল।\nসেই নিৰ্দেশৰ পিছতেই আৰক্ষী অধীক্ষকগৰাকীৰ নেতৃত্বত শিৱ মন্দিৰৰ মাটি বেদখলমুক্ত কৰিছিল। মন্দিৰৰ চৌহদৰ ৱাল নিৰ্মাণ কৰি সেই স্থানৰ ভিতৰত কোনো লোকে দখল নকৰিবলৈ সাৱধান কৰিও দিছিল। কিন্তু ৰহস্যজনকভাৱে সেই মন্দিৰৰ মাটি পুনৰ বেদখল হৈছিল।\nএজন অধিবক্তাৰ ভূমিকা\nতথ্যজনাৰ অধিকাৰ আইনৰ অধীনত গৰুখুঁটিত সন্দেহজনক নাগৰিকে ৭৭ হাজাৰৰো অধিক বিঘা মাটি বেদখলকাৰীৰ কৱলত থকা বুলি তথ্য উন্মোচন কৰাৰ পিছত আৰ টি আই কৰা লোকজনে ৰাজ্যৰ এজন জ্যেষ্ঠ অধিবক্তাৰ সংস্পৰ্শ লাভ কৰে। খিলঞ্জীয়া লোকৰ স্বাৰ্থত মাত মাতি অহা এই অধিবক্তাজনে উক্ত মাটি বেদখলমুক্ত কৰিবলৈ প্ৰচেষ্টা হাতত লৈছিল।\nত৩াৰ পৰিণতিতেই গৰুখুঁটি অঞ্চলত বেদখলকাৰীৰ বিৰুদ্ধে অভিযান চলাবলৈ চৰকাৰ বাধ্য হৈছিল। কিন্তু লক্ষ্যণীয় কথাতো হ’ল যে সেই অঞ্চলটোত চৰকাৰী মাটি বেদখল কৰি থকা লোকসকলৰ বাবে আন ৰাজহ গাওঁবোৰত থকাৰ দৰে বিদ্যুৎ, চিকিৎসা, শিক্ষা আদি সকলো ব্যৱস্থা কৰা হৈছিল।\nগৰুখুঁটি প্ৰসংগ অসম বিধানসভাতো উত্থান হৈছিল।২০১৬ চনত ৰাজ্যত গঠন হৈছিল বিজেপি চৰকাৰ। মুখ্যমন্ত্ৰী আছিল সৰ্বানন্দ সোণোৱাল। সেই সময়ৰ ছিপাঝাৰ সমষ্টিৰ বিধায়ক বিনন্দ কুমাৰ শইকীয়াই অসম বিধানসভাত এক তৰা বিহীন প্ৰশ্ন উত্থাপন কৰিছিল।\nযিটো প্ৰশ্নৰ নম্বৰ আছিল ১১৬ । ২৯.০৭.২০১৯ত বিধায়কগৰাকীয়ে সুধা প্ৰশ্ন ৫ টা আছিল ছিপাঝাৰ সমষ্টিৰ অন্তৰ্গত ছিপাঝাৰ ৰাজহ চক্ৰৰ অধীনত থকা চৰ অঞ্চলত কিমান মাটি বেদখলমুক্ত কৰা হ’ল। আৰু কিমান মাটি বেদখল মুক্ত কৰিবলৈ বাকী আছে। বেদখল কৰা অঞ্চলসমূহ পুনৰ বেদখলকাৰীয়ে বসতি স্থাপন কৰাটো সঁচানে? যদি সঁচা ইয়াৰ বিৰুদ্ধে কি ব্যৱস্থা লোৱা হৈছে?\nতেতিয়াৰ ৰাজহ আৰু দুৰ্যোগ ব্যৱস্থাপনৰ ৰাজ্যিক মন্ত্ৰী ভৱেশ কলিতাই দৰং জিলা উপায়ুক্তই দিয়া তথ্য অনুসৰি জনাইছিল যে ছিপাঝাৰ ৰাজহচক্ৰৰ অন্তৰ্গত চৰ অঞ্চলত ৫, ৯৫২ বিঘা ৪ কঠা মাটি বেদখলমুক্ত কৰা হৈছে। উক্ত ৰাজহ চক্ৰৰ অধীনত ১৮ হাজাৰ ৩১৫ বিঘা ১ লেচা মাটি বেদখল মুক্ত কৰিবলৈ বাকী থকাৰ কথা তেওঁ সদৰী কৰিছিল সদনত।\nএই স্থানত কোনো বেদখলকাৰীয়ে পুনৰ বেদখলমুক্ত কৰা ঠাইত পুনৰ বসতি কৰা নাই বুলিও জানিবলৈ দি পৰ্যায়ক্ৰমে বেদখলমুক্ত অভিযান চলি আছে বুলি উল্লেখ কৰিছিল।\n২০১৯ত বিধানসভাত গৰুখুঁটি..\nআকৌ বিধানসভাত গৰুখুঁটি\nআকৌ এবাৰ বিধানসভাত গৰুখুঁটিৰ প্ৰসংগ উত্থাপন হ’ল। ২০২১ চনৰ ১৬ জুলাইত বিৰোধী বিধায়ক মনোৰঞ্জন তালুকদাৰে সদনত গৰুখুঁটিকলৈ আন এক প্ৰশ্ন উত্থাপন কৰিলে। বিধায়কগৰাকীয়ে উত্থাপন কৰিছিল মুঠ ৩ টা প্ৰশ্ন। সেই প্ৰশ্ন কেইটা আছিল ছিপাঝাৰ বিধানসভা সমষ্টিৰ অন্তৰ্গত ছিপাঝাৰ মৌজাৰ অধীনত ধলপুৰ, ফহুৰাতলী, কিৰাকাৰা চৰ অঞ্চলত কিমান মাটি ব্ৰহ্মপুত্ৰৰ গৰাখহনীয়াত জাহ গৈছে? লগত তেওঁ জানিব বিচাৰিছিল এই অঞ্চলকেইটাৰ উপৰিও গৰুখুঁটি অঞ্চলত গৰাখহনীয়া মুক্ত হৈ কিমান বিঘা মাটি বৰ্তমান কৃষি যোগ্য বা বাসযোগ্য হৈ আছে।\nউক্ত অঞ্চলত থকা চৰকাৰী মাটি কোনোবা মন্দিৰ, প্ৰতিষ্ঠান, মছজিদ, কৃষি পামৰ নামত আৱণ্টন দিয়া হৈছে নেকি? বিভাগীয় মন্ত্ৰী যোগেন মহনে এই প্ৰশ্নৰ উত্তৰত জনালে যে উক্ত অঞ্চলটোত কেৱল ফহুৰাতলী আৰু ধলপুৰতে ব্ৰহ্মপুত্ৰ গৰাখহনীয়াত ৩৭ হাজাৰ বিঘাতকৈ বেছি মাটি জাহ গৈছে।\nফহুৰাতলী আৰু ধলপুৰ অঞ্চলত সেই জৰীপ হোৱা নাই কিৰাকাৰ গাওঁখন অজৰীপকৃত গাওঁ বুলি সদনক জনোৱা হৈছিল। উল্লেখিত অঞ্চলসমূহত ২৫ হাজাৰ ৯২৯ বিঘা ৮ লেচা মান মাটিৰ ভিতৰত ১৬ হাজাৰ ৮৭৮ বিঘা মাটি কৃষি যোগ্য আৰু ৯ হাজাৰ ৫১ বিঘা মাটি বাসপোযোগী বুলি জনাইছিল।\nউক্ত স্থানত মাটি আৱণ্টন প্ৰস্তাৱ জিলা ভূমি উপদেষ্টা সমিতিৰ তৰফৰ পৰা অনুমোদন দিয়া হৈছিল যদিও চৰকাৰী ভাৱে কোনো আৱণ্টন দিয়া হোৱা নাই বুলি সদৰী কৰা হৈছিল।\n২০২১ৰ বিধানসভাত গৰুখঁটি..\n২০২১ বৰ্ষৰ বাজেটত অসম চৰকাৰে গৰুখুঁটিৰ কথা বিশেষভাৱে উল্লেখ কৰে। গৰুখুঁটিক লৈ চৰকাৰে এক প্ৰকল্পৰ কথা ঘোষণা কৰিলে। বিত্তমন্ত্ৰী অজন্তা নেওগে তেওঁৰ বাজেট ভাষণৰ ৩৫, ৩৬ পৃষ্ঠাত ৯.৬ কোটি টকাৰ এক বাজেটেৰে ৰাজ্য চৰকাৰে এই প্ৰকল্প ৰূপায়ণ কৰিব বুলি ঘোষণা কৰে। বাজেটত উল্লেখ থকা গৰুখুঁটি প্ৰকল্পৰ সেই ঘোষণা সমূহ আছিল\n১৪৫. অধ্যক্ষ মোহাদয়, দৰং জিলাত ছিপাঝাৰ খণ্ডৰ অধীনত গৰুখুঁটিত ৭৭,৪২০ বিঘাতকৈও অধিক ভূমিক বেদখলকাৰীসকলক আঁতৰোৱাটো আমাৰ চৰকাৰৰ এটা সম্পৰীক্ষা।\n১৪৬. এই উদ্দেশ্যে, কৃষি উন্নয়ন আৰু ইয়াৰ লগত জড়িত কাম-কাজসমূহ আগুৱাই নিবলৈ এই পৱিত্ৰ সদনৰ মাননীয় সদস্য শ্ৰীপদ্ম হাজৰিকাক সভাপতি হিচাপে লৈ এখন কমিটীও গঠন কৰা হৈছে।\n১৪৭. এই অঞ্চলটো উচ্চ মূল্যৰ উদ্যান শস্যৰ কৃষিকাৰ্যৰ বাবে উপযোগী।\n১৪৮. এই অঞ্চলটোত বসবাস কৰা খিলঞ্জীয়া যুৱকৃযুৱতীসকলক জীৱিকাৰ পথ প্ৰদান কৰাই আমাৰ উদ্দেশ্য। এই ব্যৱস্থাই আধাুনিক কৃষি প্ৰথাক সাহুৰি লোৱাৰ উপৰি বৈজ্ঞানিক পশুপালন ব্যৱস্থাকো সাঙুৰি ল’ব। আমি এই ক্লাষ্টাৰটোক এক নৱজাগ্ৰত আলোক স্তম্ভ হিচাপে বিকাশ কৰিম।\n১৪৯. মহোদয়, গৰুখুঁটিৰ প্ৰস্তাৱিত প্ৰকল্পৰ জৰীপকৰণৰ কাম ইতিমধ্যে সম্পূৰ্ণ হৈছে। বিস্তৃত বৃক্ষৰোপণৰ বাবে ১৩৪ টা ইক’লজিকেল টাস্ক ফোৰ্চ (ETF) ৰ এটা অগ্ৰগামী দল আমি ইতিমধ্যে মোতায়েন কৰিছো। ভাৰত চৰকাৰৰ পৰিৱেশ আৰু বন মন্ত্ৰালয় তথা প্ৰতিৰক্ষা মন্ত্ৰালয়ৰ সৈতে প্ৰয়োজনীয় যোগাযোগ ৰক্ষা কৰি থকা হৈছে। মহোদয়, বৰ্তমানে থকা ভৱনসমূহ (যেনে গৰুখুঁটি পশু চিকিৎসালয়) অস্থায়ীভাৱে নিৰ্মাণ নবীকৰণৰ বাবেও প্ৰস্তাৱ লোৱা হৈছে।\nবাজাটেত গৰুখুঁটি প্ৰকল্প…\n১৫০. এই জৰীপৰ ওপৰত বিত্তি কৰি, কৃষি কাম-কাজৰ মূল্যাংকনৰ যোগেদি কৃষক গোটসমূহক চিনাক্ত কৰা হৈছে আৰু এই গোটসমূহ এটা বহুমুখী কৃষি উৎপাদক সংস্থাৰ অংশ হ’ব। গিৰ (Gir) প্ৰজাতিৰ ২০০০ টা গৰু অনাৰ বাবে আমি পৰিকল্পনা কৰিছো। আমাৰ স্থানীয় জলবায়ু আৰু পৰিৱেশৰ সৈতে খাপ খাই নে নাখায় সেইটো পৰীক্ষা কৰিবলৈ পৰীক্ষামূলকভাৱে আমি ৫০ ৰ পৰা ১০০ টা এনে প্ৰজাতিৰ গৰু ক্ৰয় কৰিবলৈ পৰিকল্পনা কৰিছো। এই ক্ষেত্ৰত গুজৰাটৰ এটা পশু বিশেষজ্ঞৰ দল ইতিমধ্যে আহি উপস্থিত হৈছে।\n১৫১. মহোদয় ফাৰ্ম মেচিনাৰী বেংক স্থাপনৰ ব্যৱস্থা আৰম্ভ হৈছে আৰু প্ৰয়োজনীয় যন্ত্ৰপাতি ক্ৰয়ৰ বাবে ব্যৱস্থা গ্ৰহণ কৰি থকা হৈছে। আমি এটা পৰিচালনা কৰা দলো গঠন কৰিছোঁ।\n১৫২. ৰবি শস্যৰ বিস্তৃত কৃষিকৰ্মৰ বাবে পৰিকল্পনা কৰা হৈছে। কৃষি প্ৰযুক্তি, কৃষি যান্ত্ৰিকীৰণৰ নিচিনা বিভিন্ন বিষয়ত কৃষক গোট/আত্মসহায়ক গোট/এফ আই গোটসমূহক প্ৰশিক্ষণৰ নিচিনা বিভিন্ন কাম-কাজৰ বাবে পৰিকল্পনা হাতত লোৱা হৈছে আৰু অতি সোনকালে এইসমূহ আৰম্ভ হ’ব।\n১৫৩. এই আঁচনিৰ বাবে মই ৯.৬০ কোটি টকা প্ৰস্তাৱ কৰিছো।\nপদ্ম হাজৰিকাক গৰুখুঁটি প্ৰকল্পৰ দায়িত্ব\nচৰকাৰে এক কেবিনেট সিদ্ধান্ত যোগে ছিপাঝাৰত ৰূপায়ণ কৰিবলৈ লোৱা গৰুখুঁটি প্ৰকল্পৰ পৰিচালনাৰ দায়িত্ব অৰ্পণ কৰে চতিয়াৰ বিধায়ক পদ্ম হাজৰিকাক। কেবিনেট মৰ্যাদাৰে উক্ত মাটি বেদখলমুক্ত কৰি কৃষি কৰ্মত ব্যৱহাৰেৰে অসমৰ কৃষি ক্ষেত্ৰত এক যুগান্তকাৰী সিদ্ধান্ত লোৱা হৈছে বুলিও ঘোষণা কৰে ৰাজ্য চৰকাৰে।\nতাৰ পাছতেই গৰুখুঁটিত চলিছিল উচ্ছেদ অভিযান। মুখ্যমন্ত্ৰীৰ নিৰ্দেশক্ৰমে ৭৭ হাজাৰ মাটি বেদখল মুক্ত কৰা হোৱা বুলি প্ৰচাৰ কৰিছিল। মন্ত্ৰী বিমল বৰাই চচিয়েল মিডায়াত এই সন্দৰ্ভত পোষ্টো দিছিল।\nমন্ত্ৰী বিমল বৰাই চচিয়েল মিডিয়াত দিয়া পোষ্ট.\nথলুৱা কৃষকৰ মাটিও কাঢ়ি লোৱাৰ অভিযোগ\nছিপাঝাৰত ৰূপায়ণ কৰিবলৈ লোৱা প্ৰকল্পৰ বাবে ৭৭ হাজাৰ বিঘাৰ চৰকাৰী ভূমি আছিল নে? এই বহুমুখি প্ৰকল্পৰ নামত চৰকাৰে বহু প্ৰচাৰ চলাইছিল। এনে অভিযোগ উঠিছিল যে সন্দেহযুক্ত নাগৰিকক উচ্ছেদৰ পৰিৱৰ্তে সেই অঞ্চলত কৃষি কৰ্মৰে নিয়োজিত বহু থলুৱা কৃষকৰ মাটি প্ৰকল্প স্থাপনৰ বাবে লৈ লোৱা হৈছিল।\nচৰ অঞ্চলত থকা থলুৱা কৃষকসকলৰ সমবায় সমূহক মাটি হস্তগত কৰিছিল এই প্ৰকল্পৰ বাবে। উল্লেখযোগ্য যে ছিপাঝাৰ ৰাজহ চক্ৰৰ অন্তৰ্গত বৃহত্তৰ গৰুখুঁটি,টুনীবাৰী, ২নং ৰাজাপুখুৰী আদিত মুঠ ৯ খনকৈ কৃষি সমবায় গঠন কৰি ২৩২০ বিঘা চৰকাৰী মাটিত খেতি কৰি আহিছিল থলুৱা লোকে।\nচৰকাৰী পঞ্জিয়ন ভুক্ত এইসমবায় সমূহে আলু, মাহ, সৰিয়হ, মৰাপাটৰ লগতে শাক-পাচলিৰ খেতি কৰিছিল ইয়াত। ২০২১ ৰ ২৪ জুনত সেই থলুৱা সমবায় সমিতিৰ সভাপতি সম্পাদক সকলক মতাই নিয়া হৈছিল খানাপাৰা কৃষি ভৱনলৈ। সেই দিনাই প্ৰতিখন সমবায় সমিতিৰ পৰা ১০ জনকৈ কৃষকক প্ৰতিনিধিৰূপে প্ৰকল্পত অন্তৰ্ভুক্ত কৰা হৈছিল। অৱশ্যে বাকীসকলৰ কি হব, সেই সন্দৰ্ভত লোৱা হোৱা নাছিল কোৱো সুস্পষ্ট সিদ্ধান্ত।\nগৰুখুঁটি আৰু তৃতীয় পক্ষ\nগৰুখুঁটিক লৈ তৃতীয় পক্ষৰ ৰাজনীতি চলিছে। শাসকীয় দলে সেই অভিযোগ কৰিছে। ২৪ ছেপ্টেম্বৰত গৰুখুঁটিৰ ঘটনাক লৈ ৰাজ্যিক বিজেপিৰ সভাপতি ভৱেশ কলিতা, মঙ্গলদৈৰ সাংসদ দিলীপ শইকীয়াই সংবাদ মেল পাতি চৰকাৰৰ পক্ষত থিয় দিছে। কংগ্ৰেছে ইয়াক অমানৱীয় আখ্যা দি প্ৰতিবাদত নামিছে। অখ্যাত আৰু নিষিদ্ধ দল, সংগঠনেও এতিয়া এই উত্তেজনাক কিধৰণে সাম্প্ৰদায়িক ৰূপ দিব পাৰি তাৰ চেষ্টা কৰিছে।\nমুখ্যমন্ত্ৰীয়ে ঘোষণা কৰিছে, ৮৩ ত কৰিব নোৱাৰা কাম এটা এই চৰকাৰে কৰিছে। ২০০৮ চনতো ৰাজ্যত আন এক কাৰণত এনে এক সাম্প্ৰদায়িক বিষবাস্প বিয়পিছিল। ওদালগুৰিকে ধৰি কেইবাখনো জিলাত সাম্প্ৰদায়িক সংঘৰ্ষৰ সৃষ্টি হৈছিল। সেইবছৰৰ ১৪ আগষ্টত সংঘটিত এই জুই দৰঙতো জ্বলিছিল। ইয়াৰ আঁৰত আছিল মুছলিম ষ্টুডেণ্ট ইউনিয়ন নামৰ এটা সংঘটন।\nবহুজন লোকৰ প্ৰাণহানী হাৈছিল এই সংঘৰ্ষত। প্ৰায় ২.৫ লাখ লোক গৃহহাৰা হৈছিল। পৰৱৰ্তী সময়ত এই সংঘৰ্ষৰ বাবে দায়ী ৰূপে প্ৰমাণিত হৈছিল মোছা নামৰ সংগঠনটোৰ নেতৃত্ব। এইবাৰো এনেধৰণৰ তৃতীয় পক্ষই এই সুযোগ গ্ৰহণ নাইকৰা বুলিও নুই কৰিব নোৱাৰি।\nচূড়ান্ত বিফল আৰক্ষী\nগৰুখুঁটিৰ সমগ্ৰ ঘটনাৰ বাবে বিফলতাৰ দায়ী আৰক্ষী। আইনগত ভাৱে সেই উচ্ছেদ অভিযান চলোৱাৰ সুযোগ আৰক্ষী প্ৰশাসনে লাভ কৰিছিল যদিও আৰক্ষীয়ে সুপৰিকল্পিতভাৱে ইয়াক কাৰ্যকৰী কৰিব নোৱাৰিলে। চূড়ান্ত বেমেজালিৰে অসম আৰক্ষীয়ে আকৌ এবাৰ নিজৰ বিফলতাক দাঙি ধৰিলে।\n২০০৮ চনতো সূত্ৰপাত হোৱা সাম্প্ৰদায়িক সংঘৰ্ষৰ সময়ত আৰক্ষীৰ চোৰাংচোৱাৰ হাতত কোনো তথ্যই নাছিল। ১৪ আগষ্টত মোচাই আহ্বান দিয়া বন্ধৰ তথ্য আৰক্ষীয়ে জিলাৰ বিশেষ আৰক্ষীৰ শাখাৰ সলনি সংবাদ মাধ্যমৰ খবৰৰ পৰাহে গম পাইছিল।\nগৰুথুঁটিত আৰক্ষীয়ে সেই লোকসকলে কিধৰণে পৰিকল্পনা কৰিছে বা তাত কোনো তৃতীয় পক্ষৰ উপস্থিতি সম্পূৰ্ণ সম্ভাৱনা থকাৰ পাছতো তেনে তথ্য আহৰণ কৰিব নোৱাৰাতো চূড়ান্ত অৱহেলা বুলিব পাৰি। আৰক্ষীয়ে যুদ্ধংদেহী মনোভাৱেৰে এই উচ্ছেদ অভিযান চলাবলৈ যাওতে যি প্ৰতিৰোধৰ সন্মুখীন হ’লে সেই প্ৰতিৰোধ এৰাই চলিব পাৰিলেহয়।\nউচ্চ পদস্থ আৰক্ষী বিষয়া তথা প্ৰশাসনৰ বিফলতাৰ বাবেই গৰুখুঁটি আজি চৰ্চাত। এইসুযোগ তৃতীয় পক্ষই গ্ৰহণ কৰিছে। চৰকাৰেও গৰুখুঁটিৰ নামত যি প্ৰচাৰ চলাইছে তাত কৃষি প্ৰকল্প ৰূপায়ণ কৰাৰ চেষ্টাতকৈ আত্মসন্তুষ্টি আৰু আত্মসংযমহীন আচৰণে মানুহক ভবাই তুলিছে এক সম্প্ৰদায়ৰ বিৰুদ্ধে এইয়া অভিযান।


Home » Overview » Da Besseria\nথোৰতে দ-বেছেৰীয়াৰ বিষয়ে জানো আহক:-\nবেছেৰীয়া | Besseria:-\nদ-বেছেৰীয়াৰ উৎপত্তি | Da Besseria:-\nদ-বেছেৰীয়াৰ চাৰিসীমা | Da Besseria:-\nশ্ৰী শ্ৰী নলেশ্বৰ থান | Da Besseria:-\nকুমৰ ৰঙ্গমঞ্চ | Da Besseria:-\nদ-বেছেৰীয়াৰ গাঁও সভা | Da Besseria:-\nমহিলা সমিতি | Da Besseria:-\nDa Besseria ইতিহাস প্ৰসিদ্ধ তথা তাহানিৰ বানাসুৰ ৰাজ্য শোনিতপুৰ জিলাৰ এটি ম’হকুমা হৈছে তেজপুৰ। ইতিহাসে গৰকা, ঊষা অনিৰুদ্ধৰ প্ৰণয়ৰ কাহিনীৰে ভৰা, বিষ্ণু-জ্যোতিৰ সুৰৰ আষ্ফালনেৰে চিৰ সেউজ কৰি ৰখা এখনি ঠাই। শ্বাশ্বত প্ৰেমৰ নগৰী তেজপুৰ। এই তেজপুৰ চহৰৰ পৰা পশ্চিমে প্ৰায় চৈধ্য কিলোমিটাৰ নিলগৰ ৫২ নং ৰাষ্ট্ৰীয় ঘাই পথৰ দাঁতিকাষৰীয়া এখন বৃহত্তৰ গাওঁ হ’ল বেছেৰীয়া। বেছেৰীয়া নাম টোৰ উৎপত্তি সম্পৰ্কে এটি প্ৰবাদ আছে।Da Besseria.\nবেছেৰীয়া এখন সমৃদ্ধিশালি আৰু আহোম যুগৰ আওপুৰণি অঞ্চল। এই অঞ্চলৰ অধিবাসী সকল মূলত: কৃষিজীৱি আৰু তাত শিল্প কলাত সন্নিপুণ আছিল। এই অঞ্চলৰ অধিবাসী সকলে প্ৰচুৰ পৰিমাণে এড়ী, মুগা, পাট, তাঁত শিল্পত ওজা আছিল। আৰু সেই অনুপাতেই উৎপাদন বৃদ্ধি কৰাত যঠেষ্ট পাৰদৰ্শিতা দেখুৱাইছিল। ঘাইকৈ নিখুঁট এড়ী কাপোৰৰ কাৰণে বিখ্যাত আছিল। বঢ়িয়া(বেচ্ ভাল) এই অৰ্থত বঢ়িয়া এৰিয়াৰ প্ৰভংসিত ‘বেচ্ এৰিয়া’ ক্ৰমে উচ্ছাৰণ ভিন্ন হৈ বেছেৰীয়া নামে খ্যাত হ’ল বুলি ঠাৱৰ কৰিব পাৰি। এই বেছেৰীয়া ক্ৰমান্নয়ে ভাগ ভাগ হৈ চৈধ্য খন ক্ষুদ্ৰ ক্ষুদ্ৰ গাঁৱৰ সৃষ্টি হ’ল।\nচৈধ্য খন ক্ষুদ্ৰ গাঁৱৰ বিভিন্ন জাতি ধৰ্মৰ মানুহ মিলি এই বৃহত্তৰ বেছেৰীয়াৰ সৃষ্টি হৈছে। শান্তি সম্প্ৰীতি আৰু একতাৰ বান্ধোনত অটল এই লোক সকলে স্বকীয়তা বহন কৰিছে।\nবেছেৰীয়াৰ চৈধ্যখন গাঁৱৰ ভিতৰত অন্যতম হ’ল দ-বেছেৰীয়া। দ-বেছেৰীয়া নামটোৰ উৎপত্তি কেনেকৈ হ’ল তাৰ এটি আনুমাণিক ধাৰণা দিব খুজিছো।\nদ-বেছেৰীয়াৰ পশ্চিম প্ৰান্তেদি ব্ৰহ্মপুত্ৰৰ উপনৈ দিপোটা বৈ গৈছে। যিহেতু ঠাই খনৰ ভূমি ভাগ দ আছিল আৰু দ হোৱাৰ হেতুকে বাৰিষা কালত পানীয়ে ঠাই খনৰ অৰ্ধভাগ বুৰাই ৰাখে, সেই বাবে ঠাই ডোখৰক দ-বেছেৰীয়া বুলি জনা যায়। যদিও বা অন্য কিবা প্ৰবাদ আছে, মই সেই বিষয়ে অজ্ঞাত।\nদ-বেছেৰীয়াৰ বিশিষ্ট বয়োজেষ্ঠ ব্যক্তি প্ৰয়াত ধৰ্মেশ্বৰ শইকীয়া দেৱৰ এটি লিখনিৰ পৰা পোৱা তথ্য মতে আহোম যুগত, কৰ্মানুসৰি উপাধি ধাৰী আহোম বিষয়া সকলে স্থানানুপাতে বাস কৰিছিল। অনুমান হয়, আহোমৰ কোনোবাজন বৰুৱা দ-বেছেৰীয়াৰ দক্ষিণ অংশত বাস কৰিছিল। যি আজিও চিনাকি দিয়ে বৰুৱা বাৰী আৰু বৰুৱা দলনীৰ বিস্তৃৰ্ণ সাৰুৱা পথাৰে। বৰুৱা বাৰীৰ পূৱ-দক্ষিণ কোণত টাঙনি ঘাট। বৃদ্ধ সকলৰ পৰা পোৱা তথ্য মতে বৰুৱাবাৰীৰ মৈদামৰ দুই-এটি টিলাত ষোল্ল ইন্সি বৰ্গৰ ইটা পোৱা গৈছিল। তদুপৰি অদ্য পৰিমিত পোৱা তিনি চাৰি ভৰি সোনৰ টুকুৰাই কেতবোৰ ঐতিহাসিক সমল যোগাই আহিছে। Da Besseria.\nদ-বেছেৰীয়াৰ পূৱ ফালে আছে কলকীডোবা, পশ্চিমে আছে ডিপোটা নৈ, উত্তৰে আছে বৰপথাৰ, খনাজান আৰু দক্ষিণে আছে বগাবৰা চুবুৰি আৰু ব্ৰহ্মপুত্ৰ নদী।\nDa Besseria, গাওঁ খনত কেইবাটাও সম্প্ৰদায়ৰ মানুহে অতীজৰে পৰা শান্তি, সম্প্ৰীতি, সহযোগিতা আৰু সদ্‌ভাৱে বসবাস কৰি আহিছে আৰু বৰ্তমানো তাৰ ব্যতিক্ৰম হোৱা নাই। সম্প্ৰদায় ভেদে নামঘৰ দুটা। এটা কলিতা সম্প্ৰদায়ৰ আৰু আনটি নাথ, সূত সম্প্ৰদায়ৰ উমৈহতীয়া। এই দুয়োটা নামঘৰৰ উপৰিও দ-বেছেৰীয়া আৰু বাম বেছেৰীয়াৰ সংযোগী পথৰ কাষত শ্ৰী বিবেক নাথ দেৱৰ ঘৰৰ পিছফালে এটি বৈষ্ণৱ নামঘৰ আছে। গাঁৱৰ একেবাৰে মূৰলৈ ঁভবানী নাথ দেৱৰ ঘৰৰ ওচৰতেই আছে মহাপ্ৰভু বুঢ়াডাঙৰীয়া থান। থান পাৰ হৈ অলপমান আহিয়েই পায় মহাপ্ৰভু ত্ৰিনয়ন দেৱৰ মন্দিৰটি। ইয়াৰ উপৰিও সদৌ বেছেৰীয়া বাসীৰ ভক্তিৰ প্ৰাণকেন্দ্ৰ স্বৰূপ শ্ৰী শ্ৰী নলেশ্বৰ থান দ-বেছেৰীয়াতে অৱস্থিত।\nনতুন বছৰত সম্প্ৰদায় ভেদে দুয়োটি নামঘৰতেই এভাগ নাম আগ বঢ়ায়। তাৰোপৰি ভাদ মাহত গোপিনী সকলে সমূহীয়াকৈ নাম গায়। গুৰু দুজনাৰ তিথি, ভাওনা অাৰু জন্মাষ্টমীৰ নিশাও সমূহীয়া নাম প্ৰসংগ চলে। দ-বেছেৰীয়া গাঁৱৰ ভাওনাৰ মানদণ্ড অতি উন্নত মানৰ হয় বুলি বেছেৰীয়া অঞ্চলৰ ৰাইজৰ মুখে মুখে শুনা যায়। গতিকে তাৰ পৰাই অনুমান কৰিব পাৰি যে ভাওনাৰ ক্ষেত্ৰ খনত দ-বেছেৰীয়া বাসীৰ দখল আৰু মৰ্যদা অতিকৈ সুকীয়া তথা দীৰ্ঘদিনীয়া।\nবছৰটো কুশল মংগলে পাৰ হ’বলৈ শ্ৰী শ্ৰী বুঢ়াডাঙৰীয়া থানত গাঁৱৰ ৰাইজে সমূহীয়াকৈ নাম আগ বঢ়াই। প্ৰত্যেক বছৰেই শিৱৰাত্রীত শিৱ মন্দিৰত উলহ মালহ পৰিৱেশৰ সৃষ্টি হয়। দ-বেছেৰীয়া ৰাইজে মন্দিৰটোৰ চোৱা মেলাৰ সমস্ত দায়িত্ব গ্রহণ কৰি আছে । আজিৰ পৰা প্ৰায় ১০ বছৰ আগতে শিৱৰাত্ৰীত মন্দিৰত দুনিশাৰ কাৰ্যসূচীৰে এখন ভাওনা অনুষ্ঠিত কৰিছিল । সদৌ বেছেৰীয়াৰ ভক্ত গণে শিৱ ৰাত্ৰীৰ দিনা এই মন্দিৰত বন্তি জ্বলাই মহাদেৱৰ ওচৰত আর্শীষ বিচাৰে । Da Besseria.\nভক্তি উপাসনাৰ প্ৰাণ কেন্দ্ৰস্বৰূপ মহাপ্ৰভু শ্ৰী শ্ৰী নলেশ্বৰ থান দ-বেছেৰীয়াতেই অৱস্থিত।\nনলেশ্বৰ থানত খোল বজোৱা তথা ভাওনা কৰাটো নিষিদ্ধ। ইয়াত তাল আৰু ডবা হে বজোৱা হয়।\nস্থানীয় ৰাইজৰ প্ৰচেষ্টাত বিভিন্ন জনৰ দান বৰঙণিৰে এটি ঘৰ নিৰ্মান কৰি থান ভাগ পুনৰ প্রতিষ্ঠা কৰা হয়। থানত পুজা পাতল নিষিদ্ধ। প্ৰত্যেক দিনাই থানত নাম প্ৰসংগ কৰা হয়। স্থানীয় ভক্তগণৰ উপৰিও অসমৰ বিভিন্ন প্ৰান্তৰ ভক্ত গণে মহাপ্ৰভুৰ আশীষ বিছাৰি এই থানলৈ আহে। প্ৰত্যেক বছৰৰ পহিলা ব’হাগত এই থানত ৰাজহুৱা নাম প্ৰসংগ কৰা হয়। পৰ্যায় ক্ৰমে দান বৰঙণিৰে থান খনি নিৰ্মান কৰি বৰ্তমান পৰ্যায় পাইছেহি। Da Besseria.\n১৯২৭ চনতে দ-বেছেৰীয়াৰে শিল্পানুৰাগী প্ৰয়াত সৰুৰাম দাস, হুমেশ্বৰ নাথ( অভিনেতা অৰুণ নাথৰ পিতৃ), দাসীৰাম বৰা, তৰণীকান্ত শইকীয়া, থগীৰাম নাথ, ধৰ্মেশ্বৰ শইকীয়া, ঠগীৰাম বৰা, ত্ৰৈলোক্য নাথ গোস্বামী, ডালিম বৰা, লীলা বৰাৰ প্ৰচেষ্টাত এটি অস্থায়ী মঞ্চ নিৰ্মান কৰি নানা অসুবিধাৰ মাজেদি নাট অভিনয় কৰি থাকে।\nওপৰোক্ত ব্যক্তি সকলৰ উপৰিও প্ৰয়াত দুৰ্গেশ্বৰ নাথ, জগতচন্দ্ৰ গোস্বামী, ভোগৰাম নাথ, মিহিৰাম নাথ, দিনাই নাথ, ব্ৰজেন কুমাৰ বৰুৱা, নন্দীনাথ ভূঞা, ধৰ্মেশ্বৰ নাথ, টংকেশ্বৰ দাস, কমলেশ্বৰ নাথ, নৰাম নাথ , মহেন্দ্র বৰা, ৰত্নেশ্বৰ নাথ, ৰমেশ্বৰ নাথ, নৰাম শইকীয়া, গোলাপ নাথ (পোৱাল), বদন শইকীয়া, ডিমচাঁদ বৰা, নৰেন্দ্র চন্দ্রদেৱ গোস্বামী, টংকেশ্বৰ নাথ, দ্যতিৰাম নাথ, আদি ব্যক্তি সকলৰ প্ৰচেষ্টাত ১৯৫২ চনত দ-বেছেৰীয়া ৰাইজে এটি মথাউৰি বান্ধি পোৱা পৰিশ্ৰামিকৰ মুঠ ১৬০০ টকাৰে কাঠ আৰু টিনেৰে এটি মঞ্চ নিৰ্মান কৰি প্ৰতিটো দূৰ্গা পূজা, লক্ষ্মিপূজা, কালি পূজাত একোখনকৈ থিয়েটাৰ পতাটো নিয়মত পৰিণত হৈছিল।\nঅগ্ৰজ সকলে ১৯২৭চনতে আৰম্ভ কৰা মঞ্চটিৰ নাম কুমৰ ৰঙ্গমঞ্চ নামাকৰণ কৰা হয়। ‘কুমৰ’ শব্দটো অনিৰূদ্ধৰ আন এটি নাম। সেয়ে কুমৰ ৰখা হয়। দ-বেছেৰীয়া কুমৰ ৰঙ্গমঞ্চত বহুতো লেখত ল’ব লগা নাটক মঞ্চস্থ কৰি দৰ্শকৰ মন জয় কৰিব পাৰিছিল। এই মঞ্চৰ অভিনেতা (নবীন আৰু প্রবীন) সকলৰ নাম উল্লেখ কৰিলে তালিকা খন বহুত দীঘল হ’ব । তথাপিও জ্যেষ্ঠ শিল্পীৰ নাম উল্লেখ কৰা হ’ল।\nপ্রয়াত সৰুৰাম দাস, ড° ভৱ হাজৰিকা (ছিৰাজ কথাছবিৰ কন্দৰ্প), দাসী ৰাম বৰা, ধৰ্মেশ্বৰ শইকীয়া, ধনীৰাম দাস, ধীৰেন্দ্ৰ কুমাৰ বৰুৱা , মিহিৰাম নাথ, ঠগিৰাম বৰা, ডালিম বৰা, লীলা দাস, পূর্ণ কান্ত নাথ, জগত চন্দ্ৰ গোস্বামী, এৈলোক্য নাথ গোস্বামী, নবীন শইকীয়া, ভূৱন বৰা, কান্তিৰাম বৰা, হেমৰাম নাথ, গোলাপ নাথ, গোলাপ বৰা, ডিম্বেশ্বৰ নাথ, ধৰ্মেশ্বৰ নাথ, নৰাম শইকীয়া, পানীৰাম দাস, কমলেশ্বৰ নাথ, দোমাই নাথ, বানেশ্বৰ নাথ, যজ্ঞেশ্বৰ নাথ, মাণিক বৰা,\nবো‌ধেশ্বৰ শইকীয়া, মোহিনি মোহন গোস্বামী, পদ্ম বড়া, কেশৱ চন্দ্ৰ নাথ, দণ্ডিৰাম নাথ, চন্দ্ৰকান্ত নাথ, ৰোষেশ্বৰ শইকীয়া, তিলক বৰা, শ্ৰী লিলাকান্ত নাথ, প্ৰয়াত শিশু কলিতা, প্ৰয়াত উমেশ শইকীয়া, নাট্যকাৰ ৰত্নেশ্বৰ নাথ, শ্ৰী শৈলেন্দ্ৰ বৰুৱা, শ্ৰী পুষ্পেন্দ্ৰ বৰা, শ্ৰী হুমেশ্বৰ নাথ, স্বৰ্গীয় ধীৰেণ নাথ, শ্ৰী কনক শইকীয়া, শ্ৰী সুৰেন্দ্ৰ শইকীয়া, শ্ৰী মৃগেন বৰা, ঁঅজয়ানন্দ দাস, শ্ৰী জীৱন বৰা, শ্ৰী যুগল বৰা, শ্ৰী প্ৰদীপ কুমাৰ নাথ, শ্ৰী ৰাতুল নাথ, শচীন্দ্ৰ কুমাৰ বৰা, শ্ৰী ধনেশ্বৰ নাথ, শ্ৰী তৰুণ নাথ, শ্ৰী গকুল নাথ, শ্ৰী তিলক নাথ, শ্ৰী জ্যোতিপ্ৰসাদ নাথ, শ্ৰী দিপাংকৰ নাথ, শ্ৰী দাদুল নাথ, আদি।\nমহিলা শিল্পী সকল ক্ৰমে প্ৰয়াত জোনাকী দেৱী, শ্ৰী কিৰণ দাস, শ্ৰী জিনু বৰুৱা, শ্ৰী জিন্তী বৰা, প্ৰয়াত প্ৰিয়লতা দেৱী, মিনু দাস, শ্ৰী দিপালী দেৱী, শ্ৰী ৰাজু দেৱী, শ্ৰী মুক্তামণি দেৱী (মামু), শ্ৰী ৰীণা দেৱী, আদি জ্যেষ্ঠ শিল্পী সকল।\nএই কুমৰ ৰঙ্গমঞ্চৰ পৰা জন্ম পোৱা অসমৰ প্ৰখ্যাত গীতিকাৰ, সুৰকাৰ, জনপ্ৰিয় গায়ক শ্ৰী লোকনাথ গোস্বামী আৰু জ্যেষ্ঠ গায়িকা শ্ৰী ৰেণু গোস্বামী দ-বেছেৰীয়াৰে সন্তান। উদীয় মান শিল্পী শ্ৰী মৃদুল দাসৰ নামো উল্লেখযোগ্য।\nকুমৰ ৰঙ্গমঞ্চ স্থাপন হোৱাৰ লগতেই দ-বেছেৰীয়া বাসীৰ ঐকান্তিক প্ৰচেষ্টাত ‘নৱজীৱন পুথিভড়াঁল’ নামেৰে এটি পুথিভড়াঁল নিৰ্মান কৰা হৈছিল। বৰ্তমানো কুমৰ ৰঙ্গমঞ্চৰ লগতেই এই পুথি ভড়াঁলটি আছে। Da Besseria.\nDa Besseria, এখন গাঁৱৰ বাবে গাঁও সভা হৈছে ৰাজহাড় স্বৰূপ। এখন গাঁৱৰ উন্নয়নেই হ’ল গাঁও সভাৰ মূল লক্ষ। তদুপৰি গাঁও সম্পৰ্কীয় যিকোনো সিদ্ধান্ত, সমস্যা, ৰাইজৰ সুবিধা-অসুবিধা, সীমা-বিবাদ আদি ক্ষেত্ৰৰ ওপৰত গাঁও সভাই বিশেষ ভূমিকা পালন কৰি আহিছে। বৈষম্য, অশান্তি আতৰাই শান্তি স্থাপন কৰাও গাঁও সভাৰ উদ্দেশ্য। যিটো দ-বেছেৰীয়াত অতিজৰে পৰা প্ৰতিফলিত হৈ আহিছে। কিন্ত এই গাঁও সভাৰ গঠন ক’ত কেতিয়া কেনেকৈ হৈছিল সেই বিষয়ে জানিব পৰা নাযায়।\nদ-বেছেৰীয়াৰ ডেকা সকলৰ প্ৰচেষ্টাত ‘দ-বেছেৰীয়া যুৱ সংঘৰো প্ৰতিষ্ঠা হৈছিল। যুৱসংঘই গাঁও খনৰ সকলো দিশতেই দৃষ্টি নিক্ষেপ কৰি আহিছে।\nDa Besseria, মহিলা সকলৰ অনুষ্ঠান ‘দ-বেছেৰীয়া মহিলা সমিতি’ প্ৰতিষ্ঠা কৰা হৈছিল। বিভিন্ন সময়ত মহিলি সমিতিৰ সদস্য সকলে গাঁও খনত সৌন্দ্যযৰ্যতা ৰ ভাৱ গঢ়ি তোলা দেখা যায়। তাৰোপৰি ব’হাগ বিহুৰ আগত অনুষ্ঠিত হোৱা বিহু নাচৰ কৰ্মশালাত মহিলা সমিতিৰ সহযোগ উল্লেখ কৰিব লগীয়া।\nবাৰিষা কালত ব্ৰহ্মপুত্ৰৰ বুকু ওফন্দি উঠিলে দ-বেছেৰীয়া বাসীৰ কিছু সমস্যাৰ সৃষ্টি হয়। পানীৰে উপচি পৰিলে চৌদিশত গাই গৰুৰ পৰা আদি কৰি অনান্য জীৱ বোৰৰো খাদ্যৰ নাটনি হয়। তাৰ লগতেই নানা বেমাৰৰ বিজানু ও বিয়পি পৰে। অৱশ্যে পলস পৰি যোৱা পথাৰত শস্যৰ উৰ্বৰতা দেখি কৃষকৰ চকুত আনন্দৰ জোৱাৰ উঠে।\nশিক্ষাৰ ক্ষেত্ৰত দ-বেছেৰীয়াৰ তিনিচতুৰ্থাংশ লোকেই আগ বঢ়া। শিক্ষাৰ জগতত গাঁও বাসীয়ে আতিজৰে পৰা সুখ্যাতি লাভ কৰি আহিছে আৰু বৰ্তমানো ইয়াৰ প্ৰভাৱ স্তিমিত হোৱা নাই। গাঁও খনত শিক্ষানুষ্ঠান বুলিবলৈ এখন অংগনবাদি কেন্দ্ৰ আৰু এখন প্ৰাথমিক বিদ্যালয় আছে। ১৯২৬ চনত দ-বেছেৰীয়া নিম্ম বুনিয়াদী বিদ্যালয় প্ৰতিষ্ঠা কৰা হৈছিল। এই দুয়োখন শিক্ষানুষ্ঠানৰ এখন উময়হতীয়া খেল পথাৰ আছে। এই দুয়োখন শিক্ষানুষ্ঠানৰ পৰাই কোনোজন শিক্ষক, কোনোজন ডাক্টৰ আৰু কোনোজন সেনাবাহিনীত নিযুক্তি হৈছে।\nক্ৰীয়াৰ জগত খনত দ-বেছেৰীয়াৰ ভালেমান ডেকা গাভৰুৱে অাগুৱাই যাবলৈ সক্ষম হৈছে। গাঁওখনত সকলো খেল-ধেমালীৰ উপযোগী হোৱাকৈ এখন খেল পথাৰ আছে। গাঁৱৰ পূৱ প্ৰান্তত থকা এই খেল পথাৰ খনৰ নাম মাটি খন্দা বাকৰি। (শ্বহীদ ভূপেন ডেকা বাকৰি)। এই খেল পথাৰ খনতেই গাঁৱৰ ডেকা বোৰে নিতৌ ফুটবল, ক্ৰিকেট আদি খেলে। গাঁওখনৰ বাৰ্ষিক খেল ধেমালিও মাটি খন্দা বাকৰিতে অনুষ্ঠিত কৰা হয়। এসময়ত এই বাকৰিত কেইবাবছৰো ধৰি তেজপুৰ অঞ্চলৰ বিভিন্ন ফুটবল দলৰ মাজত ফুটবল প্ৰতিমোগিতাও অনুষ্ঠিত হৈছিল।\nবিহু মানেই দ-বেছেৰীয়া বাসীৰ মাজত আনন্দমুখী পৰিৱেশত একতাৰ বন্যা। ব’হাগ বিহুৰ ক্ষেত্ৰত এই আনন্দ উল্লাসৰ ধাৰাটি খুব বেছি পৰিমাণে উদ্ভাসিত হোৱাৰ দৰে হয়। বিশেষকৈ ডিপোটা নৈত গৰুক গা ধুওৱা, আহতৰ তলত ডেকা-গাভৰু, বুঢ়া ডেকাই মৰা বিহুয়ে এক সুকীয়া মাদকতাৰ সৃষ্টি কৰে। প্ৰভাৱ ফেৰীৰে আৰম্ভ হোৱা বহাগৰ এলানী কাৰ্যসূচীৰ সমাপ্তি হয় মূল সাংস্কৃতিক সন্ধ্যাত। বহাগৰ বিহুত নানা খেল ধেমালী আনুষ্ঠিত কৰা হয়। দ-বেছেৰীয়াৰ নিন্ম বুনিয়াদী বিদ্যালয়ৰ খেল-পথাৰত এখনি মুকলি বিহুও অনুষ্ঠিত কৰে। গাঁৱৰ জীয়ৰী-বোৱাৰী, ডেকা-গাভৰু সকলোৱে মুকলি বিহুত অংশ লয়। দ-বেছেৰীয়া কুমৰ ৰংগ মঞ্চতো বিভিন্ন গীত-মাত, নৃত্যৰ প্ৰতিযোগিতা আদি আনুষ্ঠিত হয়।\nগাঁৱৰ পশ্চিম সীমাই বৈ যোৱা ডিপোটা নৈৰ ওপৰত এডাল সাকো আৰু এখন দলং আছে। বছৰেকত দ-বেচেৰীয়াৰ ৰাইজে সাকোডাল মেৰামিত কৰে। সাকো ডালৰ বাবেই নৈ খন পাৰ হোৱাত কিছু সহায় হৈছে। আৰিমৰা চাপৰিত থকা দলং খন যদিওবা কাঠৰ আছিল বর্তমান চৰকাৰি অনুদন মর্মে পকীকৰণ কৰা হ’ল। তাৰোপৰি মূল পথৰ পৰা দলঙলৈকে সম্পূৰ্ণ পথছােৱা পকী হোৱাত চলাচলৰ বাবে সুবিধা হৈছে।\nপ্রকৃতিৰ মনােমোহা ৰুপ লাৱণ্যৰ লগতে দলং খনৰ পকীকৰণ কাৰ্যই পৰিৱেশটো অধিক মনোৰম কৰি তুলিছে। পুৱাৰ পৰা গধুলিলৈ মানুহৰ অহা যোৱা হয়। বর্তমান এই পৰিৱেশ টো বেছেৰীয়াৰ আকৰ্ষণৰ কেন্দ্ৰস্থল হৈ পৰিছে।\nশিক্ষা সংস্কৃতি,ক্রীড়াৰ লগতে অভিনয়, সম্প্ৰিতি আদি সকলো পিনৰে পৰা আমাৰ গাঁও দ-বেছেৰীয়া উজ্জল হৈ আছে আৰু সেই বাবে সকলো ক্ষেত্ৰত উৰ্বৰা দ-বেছেৰীয়া, প্ৰাণৰ গাওঁ খনিক লৈ আমি প্ৰত্যেকজন দবেছেৰীয়া বাসী গৌৰৱান্বিত।। Da Besseria.


সম্পাদকীয়- মেঘালী দিহিঙীয়া - সাহিত্য ডট অৰ্গ\nকালি কণমানি এজনীক সুধিলো, “গৰু বিহু কি? গৰু বিহুৰ বিষয়ে অলপ কোৱাচোন৷“ কণমানিজনীয়ে বিশেষ সন্তোষজনক উত্তৰ দিব নোৱাৰিলে৷ ওচৰতে কণমানিৰ খুৰাক ৰৈ আছিল, তেখেতেও ক’লে- “বহুদিন ধৰি আমাৰ ঘৰত গৰুৱেই নাই৷ কথাখিনি আচলতে ময়েই পাহৰিছো৷ আকৌ এবাৰ জুকিয়াই চাব লাগিব৷“\nএই যে ওপৰৰ ঘটনাটো, চিন্তনীয় নহয়নে? কিন্তু এইক্ষেত্ৰত কণমানিজনীয়েই হওক বা খুৰাকেই হওক, কাকো আমি পোনচাটেই দোষাৰোপ কৰিব নোৱাৰো৷ পৰিৱৰ্তিত সামাজিক পৰিস্থিতি আৰু সাম্প্ৰতিক নগৰমুখী কৰ্মব্যস্ততাত এয়া এক স্বাভাৱিক পৰিঘটনা৷\nএই গৰু বিহু সম্বন্ধীয় কথাটো আচলতে এটা উদাহৰণহে মাথো৷ একেখিনি কথাই পিঠা-পনা, পৰম্পৰাগত খাদ্য প্ৰণালী, বোৱন-কাটন, ঊলৰ কাম-কাজ, জনগোষ্ঠীয় নৃত্য শৈলী, পৰম্পৰাগত গীত-মাত, বাদ্য-বাদনা, আ-অলংকাৰ, আচাৰ-ৰীতি, লোকগাঁথা ইত্যাদিৰ ক্ষেত্ৰতো খাপ খোৱা পৰিলক্ষিত হয়৷\nব’হাগ বিহুৱেই হওক বা মাঘ বিহুৱেই হওক, অসমীয়া সংস্কৃতিৰ সৈতে জড়িত পৰম্পৰাগত পিঠা-পনা বা জা-জলপান আদি তৈয়াৰ কৰাটো একো একোটা কলা বা কৌশলৰ ভিতৰত পৰে৷ কিন্তু সময়ৰ লগে লগে এইধৰণৰ পিঠা-জলপান অথবা অন্যান্য পৰম্পৰাগত খাদ্যাভাসৰ ক্ষেত্ৰতো বহুখিনি পৰিৱৰ্তন চকুত পৰিছে৷ আজিৰ নৱপ্ৰজন্মৰ বহুতেই পিঠা-জলপান আদি তৈয়াৰ কৰিব নাজানে বা শিকা নাই৷\nএটা সময়ত গাঁৱে ভূঞে ঘৰে ঘৰে তাঁতশাল আছিল৷ আদৰৰ বিহুটিত প্ৰিয়জনক নিজ হাতেৰে বোৱা ভমকাফুলীয়া বিহুৱান এখন দিবলৈ জীয়ৰী বোৱাৰীহঁত তাঁতশালত ব্যস্ত হৈ পৰিছিল৷ গামোচা বা মেখেলা আদিত বেলেগ বেলেগ ধৰণৰ ফুল তুলিব পৰাটো প্ৰায় অঘোষিত প্ৰতিযোগিতাৰ দৰেই আছিল৷ ইঘৰে সিঘৰৰ পৰা ফুলৰ চানেকি সংগ্ৰহ কৰি তাঁতশালত ফুল বাচিছিল৷ এতিয়া সেই তাঁতশালো নাই, বা ফুলৰ চানেকিবোৰো হেৰাই গ’ল৷ নিজৰ আপোনজনক বা ল’ৰা ছোৱালীক জাৰৰ দিনত ঊলৰ চুৱেটাৰ একোটা গুঁঠি দিবলৈ কাৰ ঊলৰ শলা কিমান খৰকৈ চলে সেই প্ৰতিযোগিতাও আমি দেখিবলৈ নোপোৱা হ’লো৷ দুপৰীয়াৰ বিয়নীমেলবোৰত চুৱেটাৰ, মাফলাৰ আদিৰ ডিজাইনৰ আলোচনাই ভাগ নোপোৱা হ’ল৷ গাৰু গিলিপ, টেবুল ক্লথ, ৰুমাল আদিত ফুল তুলি প্ৰিয়জনক হেঁপাহেৰে উপহাৰ যচাৰ প্ৰথাটোও বিলুপ্তিৰ পথত৷\nচৰ্চাৰ অভাৱতেই হওক বা পৰিৱেশেই হওক বিভিন্ন জনগোষ্ঠীয় নৃত্য, গীত, বাদ্য আদিৰ পৰিৱেশন কৰিব পৰা লোকৰ সংখ্যা চকুত পৰাকৈ কমি আহিছে৷ এনেকুৱাও পৰিলক্ষিত হৈছে যে নৱপ্ৰজন্মৰ বহুসংখ্যকেই এই বিষয়ক বহু কথাই নাজানে বা নিচিনে৷ অসমৰ প্ৰতিটো সৰু বৰ জনগোষ্ঠী নিজ নিজ স্বকীয়তাৰ পৰিচায়ক সাজপাৰ, আ-অলংকাৰেৰে চহকী৷ চৰ্চাৰ অভাৱ বা পৰিৱেশ যি কাৰণতেই নহওক এইসমূহ যদি কালৰ গৰ্ভত হেৰাই যায় ইতিহাসে আমাক কেতিয়াও ক্ষমা নকৰিব৷ আমাৰ উত্তৰ প্ৰজন্ময়ো হয়তো এই লৈ আমাকেই দূষিব৷ এনে হোৱাটো বা হ’বলৈ গৈ থকাটো সমগ্ৰ অসমীয়া জাতিৰ বাবেই পৰিতাপৰ বিষয়৷ পূৰ্বপ্ৰজন্মৰ পৰা পৰৱৰ্তী প্ৰজন্মলৈ প্ৰবাহিত হোৱা আচাৰ-ৰীতি তথা পৰম্পৰাবোৰ চৰ্চাৰ অভাৱতেই চাগে আমি এদিন হেৰুৱাই পেলাম৷\nপ্ৰচুৰ সম্ভাৱনাপূৰ্ণ পৰ্যটন উদ্যোগৰ সমল, ইতিহাস বিজড়িত কীৰ্তিচিহ্ন, শিলালিপি, তাম্ৰলিপি আদিৰ সংৰক্ষণৰ ক্ষেত্ৰতো আমি ইতিমধ্যেই অক্ষমণীয় অৱহেলা কৰি আহিছো, যাৰ বাবে এই সমলসমূহ জহি খহি যাবলৈ ধৰিছে৷ এই অৱহেলা অব্যাহত থাকিলে আমি আমাৰ উত্তৰ প্ৰজন্মৰ হাতত হয়তো স্মৃতিচিহ্নৰ নামত ধ্বংসাৱশেষ কিছুমানহে এৰি থৈ যাম৷\nএইধৰণৰ কথাবোৰ আচলতে কিয় হৈছে? অলপ দ কৈ চালি জাৰি চালে আমাৰ সন্মুখত আহি পৰা এই সাংস্কৃতিক সংকটৰ মূল কাৰক হিচাপে পৰিৱৰ্তিত সামাজিক পৰিস্থিতি, চৰ্চাৰ অভাৱ, সমল ব্যক্তিৰ অভাৱ, পৰৱৰ্তী প্ৰজন্মক শিকোৱাৰ অনীহা, প্ৰচাৰ আৰু সংৰক্ষণৰ প্ৰতি যথোচিত গুৰুত্বৰ অভাৱ আৰু অসচেতনতা ইত্যাদি বিষয়সমূহলৈ আঙুলিয়াব পাৰি৷ কিন্তু এই বিষয়ত পৰস্পৰে পৰস্পৰক দোষাৰোপ কৰা বা বোকা ছটিওৱা কামটো একেবাৰেই অনৰ্থক কিম্বা অফলপ্ৰসূ৷ সমাধানৰ পথ আমিয়েই বিচাৰিব লাগিব৷ এইক্ষেত্ৰত চৰকাৰৰ মুখলৈ চাই আমি হাত সাৱতি বহি থাকিলেও নহ’ব৷ যিকোনো সমস্যা সমাধানৰ ক্ষেত্ৰত সামূহিক প্ৰচেষ্টাৰেহে সফলতা লাভ কৰাটো সহজসাধ্য হৈ উঠে৷ জাতিটোৰ ভৱিষ্যৎ ৰক্ষা কৰাটো আমাৰ প্ৰত্যেকৰে দায়িত্ব৷ চৰকাৰৰ লগতে সমূহ ৰাইজ, দল-সংগঠন, সামাজিক সাংস্কৃতিক অনুষ্ঠানসমূহ ইত্যাদি সকলোৱেই এইক্ষেত্ৰত আগবাঢ়ি আহিব লাগিব৷ কেৱল কিতাপ কাকত আদিত সংৰক্ষিত তথ্যই আমাক সংস্কৃতিৰ সুৰক্ষা ক্ষেত্ৰত সম্পূৰ্ণ সহায় কৰিব নোৱাৰে৷\nঠায়ে ঠায়ে বিভিন্ন কৰ্মশালা অনুষ্ঠিত কৰি ভিন ভিন নৃত্য গীত বাদ্যৰ চৰ্চা আৰু ব্যৱহাৰ সম্পৰ্কে প্ৰচাৰ তথা অভ্যাস কৰিব পৰা যায়৷ দূৰদৰ্শনৰ বিভিন্ন অনুষ্ঠানৰ মাজতে বিৰতিৰ সময়ছোৱাত ভিন ভিন ব্যৱসায়িক বিজ্ঞাপনসমূহৰ লগতে জনগোষ্ঠীয় নৃত্য বা গীত একোটা প্ৰদৰ্শন কৰিব পৰা যায়৷ চিনেমাহলত চিনেমা প্ৰদৰ্শনৰ আগত ৰাষ্ট্ৰীয় সংগীত গোৱাটো বাধ্যতামূলক কৰাৰ দৰে থলুৱা সংস্কৃতিৰ সৈতে জড়িত কাৰ্যসূচী সংযুক্ত কৰিব পাৰি৷ ভিন ভিন তথ্যসম্বলিত তথ্যচিত্ৰ প্ৰস্তুত কৰোৱা আৰু প্ৰচাৰৰ ব্যৱস্থা হাতত লোৱা যাওক৷ একেদৰে শিক্ষানুষ্ঠান সমূহতো আমি লোকসংস্কৃতিৰ সৈতে জড়িত বিভিন্ন কথা কাৰ্য অন্তৰ্ভুক্ত কৰিব পাৰো৷ বিদ্যালয়ৰ প্ৰাতঃসভাসমূহত নৈমিত্তিক কাৰ্যসূচীৰ লগতে থলুৱা লোকনৃত্য, লোকগীতৰ কাৰ্যসূচীও দিব পৰা যায়৷ সপ্তাহত এদিন বিদ্যালয়ত পৰম্পৰাগত সাজপাৰ পিন্ধি যোৱাৰ প্ৰস্তাৱ দিব পাৰি৷ একেদৰে পাঠ্যক্ৰম সমূহতো সাংস্কৃতিক পাঠদান বা শিক্ষকৰ উপস্থিতি অন্তৰ্ভুক্ত কৰিব পাৰি৷ সংগীত বা নৃত্যকলাৰ বিদ্যালয় বা আন প্ৰশিক্ষণ অনুষ্ঠানসমূহতো জনগোষ্ঠীয় নৃত্য গীত বাদ্যৰ ব্যৱহাৰ বাধ্যতামূলক কৰিব পাৰিলে বহুখিনি সুফল পোৱা যাব যেন লাগে৷ ঐতিহাসিক কীৰ্তিচিহ্নসমূহৰ সংৰক্ষণ সম্পৰ্কে কৰ্মশালা বা আলোচনাচক্ৰ অনুষ্ঠিত কৰি ৰাইজৰ মাজত সজাগতা সৃষ্টি কৰাৰ প্ৰয়াস কৰিব পৰা যায়৷\nবিভিন্ন তথ্যসম্বলিত ভিডিঅ’ বা চুটি তথ্যচিত্ৰসমূহ ইউটিউবত প্ৰচাৰ আৰু সংৰক্ষণৰ ব্যৱস্থাইও এইক্ষেত্ৰত যথেষ্ট অৰিহণা যোগাব পাৰে৷ বাহিৰৰ দেশসমূহ এইক্ষেত্ৰত চকুত লগাকৈ আগবঢ়া৷ পিয়াঁজৰ বাকলি এৰোৱাৰপৰা হাঁহৰ পাখি গুচোৱালৈকে সূক্ষ্মাতিসূক্ষ্ম কাম বা তথ্যসমূহো ইউটিউবত উপলব্ধ আৰু আমি উপকৃতও৷ সেইদৰে আমাৰ সমাজ সংস্কৃতিৰ সৈতে জড়িত আচাৰ-পৰম্পৰাসমূহো যদি আমি এই ব্যৱস্থাৰে প্ৰচাৰ তথা সংৰক্ষণৰ চিন্তা কৰো, আমাৰ লগতে আমাৰ উত্তৰপ্ৰজন্মও উপকৃত হ’ব৷ পিঠা-জলপান আদি তৈয়াৰ কৰা, বিভিন্ন খাদ্য প্ৰণালী, বোৱন-কাটন, ঊল গোঁঠাৰ কৌশল, ফুলৰ চানেকি, নৃত্যকলা, গীত-বাদ্যৰ সঠিক ব্যৱহাৰ তথা উপস্থাপন, ঐতিহাসিক কীৰ্তিচিহ্ন সমূহৰ পৰিচয়, সংৰক্ষণ সচেতনতা ইত্যাদি ধৰণৰ সৰু সৰু অথচ অতীব প্ৰয়োজনীয় কথাবোৰ আমি এই ইউটিউব ভিডিঅ’সমূহৰ জৰিয়তে প্ৰচাৰ আৰু প্ৰসাৰৰ উপৰি সংৰক্ষণৰ সুব্যৱস্থা হাতত লব পাৰো৷\nৰঙালী বিহুৰ আন্তৰিক শুভেচ্ছা যাচিলো৷ নতুন বছৰ সকলোৰে বাবে সুখকৰ হওক৷\n← ঐতিহাসিক কীৰ্তিচিহ্ন আৰু লোক-বাদ্য- অচিন্ত্য বৰঠাকুৰ\nচিত্ৰ বীথিকা (নৱ কোঁৱৰ) →\nবহাগ মাহৰ প্ৰথম দিনা খনযে গৰু বিহু কোৱা হয় বা গৰু বিহু পালন কৰা হয় , ইয়াৰ তাৎপৰ্য্য ও ব্যাখ্যা হোৱা হলে আৰু ভাল আছিল । আপোনাৰ লিখনি পঢ়ি ভাল লাগে ।\nভাল লাগিল।সম্পাদকীটো পঢ়িলো।অসমীয়া জাতি জীয়াই থাকিবলৈ হলে অমাৰ পৰম্পৰা কলা কৃষ্টি সমূহ জীয়াই ৰাখিবই লাগিব।\nসুন্দৰ উপস্থাপনেৰে সুন্দৰ সম্পাদকীয়


জনজাতিকৰণৰ আভুৱা দিয়া বিজেপিৰ মাজতে “ৰাজনৈতিক ভৱিষ্যত”ৰ সন্ধান আটাছু নেতাৰ\nচৰকাৰৰ বিৰুদ্ধে নীৰৱতাৰ ৰহস্য ফাদিল; বিজেপিত যাবলৈ সংগঠন এৰিলে আটাছু নেতাই\nCAB অনা, জনজাতিকৰণৰ আভুৱা দিয়া বিজেপিৰ হাত শক্তিশালী কৰিব আটাছু নেতাই\nশিৱসাগৰ , March 25, 2019 9:01 pm\nঅশ্বিনী চেতিয়া। ফাইল ফটো।\nসুদীৰ্ঘ ২২টা বছৰ সদৌ তাই আহোম ছাত্ৰ সন্থাৰ লগত জড়িত থাকি জাতিটোৰ হকে মাত মাতি অহা উজনি অসমৰ এজন নেতা তথা আটাছুৰ মুখ্য উপদেষ্টা অশ্বিনী কুমাৰ চেতিয়াই আজি সংগঠনটোৰ পৰা অব্যাহতি বিচাৰে।\nসংগঠনটোৰ কেন্দ্ৰীয় সমিতিৰ সভাপতিলৈ দায়িত্বৰ পৰা অব্যাহতি বিচাৰি প্ৰেৰণ কৰা পত্ৰত আটাছুৰ মুখ্য উপদেষ্টাজনে “এক নতুন পথৰ যাত্ৰী হ’বলৈ” পদ এৰিবলৈ ওলোৱা বুলি জনায়।\nদায়িত্বৰ পৰা অব্যাহতি বিচৰাৰ উপৰি আটাছুৰ সমূহ সতীৰ্থৰ পৰা আৰ্শীবাদ বিচাৰে নেতাজনে। নিজৰ পদত্যাগ পত্ৰত তেওঁ লগতে উল্লেখ কৰিছে যে নতুন পথৰ পাথিক হলেও সংগঠনটোৰ প্ৰতি মৰম আৰু শ্ৰদ্ধা সদায়েই থাকিব।\nউল্লেখযোগ্য যে বহুদিনৰ পৰাই আটাছুৰ মুখ্য উপদেষ্টাজনৰ বিজেপি দলত যোগদানৰ কথা ওলাই আছিল।\nবিশ্বস্ত সূত্ৰই জনোৱা মতে, চেতিয়াই সোমবাৰে গুৱাহাটীৰ হেঙেৰাবাৰীত ৰাজ্যিক বিজেপিৰ কাৰ্য্যালয়ত মুখ্য মন্ত্ৰী, বিত্ত মন্ত্রী আৰু ৰাম মাধৱৰ উপস্থিতিত দলটোত যোগদান কৰিব।\nসৌ সিদিনালৈকে উজনি অসমত নাগৰিকত্ব সংশোধনী বিধেয়ক বাতিল আৰু ৬ জনগোষ্ঠীয় জনজাতিকৰণৰ দাবীত বিজেপি চৰকাৰৰ বিৰুদ্ধে চলা আন্দোলনবোৰৰো অশ্বিনী চেতিয়াই নেতৃত্ব দি আহিছিল। এতিয়া সেইগৰাকী নেতাই হিন্দু বাংলাদেশীক সংস্থাপন কৰিব বিচৰা বিজেপিৰ মাজতে “ৰাজনৈতিক ভৱিষ্যত”ৰ সন্ধান কৰাত প্ৰতিক্ৰিয়াৰ সৃষ্টি হৈছে।\nসৰ্বসাধাৰণ ৰাইজৰ প্ৰশ্ন- ছাত্ৰ সংগঠনৰ নেতাই ৰাজনৈতিক কেৰিয়াৰৰ বাবেই সংগঠন কৰে নেকি? তেওঁলোকৰ কোনো নীতি-আদৰ্শ নাই নেকি?\nঅশ্বিনী চেতিয়াৰ পদত্যাগ পত্ৰখন।\nমন কৰিব লগীয়া যে ৬জনগোষ্ঠীৰ জনজাতিকৰণৰ নামত বিজেপিৰ চৰকাৰখনে চূড়ান্ত আভুৱা ভাঁৰিলে যদিও যোৱা ২-৩ মাহ ধৰি জনগোষ্ঠীকেইটাৰ আন্দোলনকাৰী নেতৃত্বই ৰহস্যজনক নীৰৱতা অৱলম্বন কৰি আছে। জনজাতিকৰণৰ দাবীত ৰাজ্যজুৰি আন্দোলন, অনশন, ধৰ্ণা কৰি পৰিস্থিতি উত্তাল কৰি ৰখা সংগঠনবোৰৰ নেতৃত্বৰ এই নীৰৱতা সকলোৰে চকুত পৰিছে।\nশিৱসাগৰ অঞ্চলত এই কথা সকলোৱে স্বীকাৰ কৰে যে অশ্বিনী চেতিয়াৰ সৱল নেতৃত্বত সদৌ তাই আহোম ছাত্ৰ সন্থা এটা প্ৰভাৱশালী ছাত্ৰ সংগঠন হিচাপে মূৰ দাঙি উঠিবলৈ সক্ষম হৈছিল। অসমৰ বহু জ্বলন্ত সমস্যাক লৈ সংগঠনটোৱে মাত মাতি আহিছে। তেনেস্থলত সংগঠনটোৰ মুখ্য উপদেষ্টাজনৰ এই “সংকীৰ্ণ স্বাৰ্থান্বেষণ”ক সহজভাৱে ল’ব পৰা নাই সংগঠনটোৰ শুভাকাংক্ষী আৰু বিজেপিৰ নীতি-আদৰ্শক “জাতিৰ বিপদ” জ্ঞান কৰা সচেতন নাগৰিকসকলে।\nপ্ৰসংগক্ৰমে, চেতিয়াই ২০১৬ চনৰ বিধান সভা নিৰ্বাচনত শিৱসাগৰ সমষ্টিৰ পৰা অসম সংগ্ৰামী মঞ্চৰ প্ৰাৰ্থী হিচাপে প্ৰতিদ্বন্দ্বিতা কৰিছিল আৰু মাত্ৰ ১০ হাজাৰ ভোট লাভেৰে তৃতীয়ত ৰৈছিল। বিজয়ী কংগ্ৰেছ প্ৰাৰ্থী প্ৰণৱ কুমাৰ গগৈৰ পিছতে দ্বিতীয় স্থান পাইছিল বিজেপিৰ সুৰভি ৰাজকুঁৱৰীয়ে।\nসংগঠনটোৰ বাবে মংগলজনক আখ্যা একাংশ আটাছু কৰ্মীৰ\nআনহাতে আটাছুৰ একাংশ কৰ্মীয়ে চেতিয়া ওলাই যোৱাটোক “সংগঠনটোৰ বাবে মংগলজনক” বুলি অভিহিত কৰিছে। “সংগঠনৰ ভিতৰত থাকি ৰাজনৈতিক দলৰ হৈ কাম-কাজ কৰি থকা ব্যক্তি সংগঠনৰ পৰা ওলাই যোৱাটোৱেই মংগল”, এজন আটাছু কৰ্মীৰ মন্তব্য।


কিডনী স্টন বা পাথৰ কিয় হয়? জানক আৰু সাৱধান থাকক - Kidney Stone in Assamese - fitassam\n06/06/2020 Mitali Saikia0Comments\nকিডনী স্টন বা পাথৰ কিয় হয়? জানক আৰু সাৱধান থাকক\nকিডনী পাথৰ (স্টোন) মিনাৰেল আৰু নিমখৰদ্বাৰা তৈয়াৰি হয়৷ ইয়াৰ আকাৰ বালিৰ দানাৰ দৰে সৰু নতুবা গল্ফ বলৰ দৰ বৃহত্তৰ হব পাৰে। এই কিডনী পাথৰ আপোনাৰ কিডনী থাকিব পাৰে বা মূত্ৰনলীৰ মাধ্যমেৰে আপোনাৰ শৰীৰৰপৰা বাহিৰ উলাই যাব পাৰে৷ মূত্ৰনলীত কিডনী (kidney), মূত্ৰনলী(Ureter), মূত্ৰাশয়(Bladder) আৰু মূত্ৰমাৰ্গ(Urethra) থাকে।\nকিডনীৰ পাথৰৰ প্ৰকাৰ – Types of Kidney Stone in Assamese\nকিডনীৰ পাথৰৰ লক্ষণসমূহ-Symptoms of Kidney Stone in Assamese\n1. কেলচিয়াম অক্সালেট স্টোন (Calcium oxalate stone)\nকেলচিয়াম স্টোন, কেলচিয়াম অক্সালেট(Oxalate), ফচফেট আৰু mellate দি তৈয়াৰ হয়। কম অক্সালেটযুক্ত খাদ্য গ্ৰহন এই ধৰনৰ পাথৰ গঠন হোৱাত বাধা প্ৰদান কৰিব পৰা যায়৷\n2. ইউৰিক এচিড পাথৰ (Uric acid Stone)\nএই ধৰনৰ কিডনী পাথৰ মহিলাসকলৰ তুলনাত পুৰুষৰ মাজত অত্যাধিক দেখা যায়। গাউট সমস্যাত ভুগা বা কেম’থেৰাপিদ্বাৰা চিকিৎসাগ্ৰস্হ ব্যক্তিৰ ক্ষেত্ৰত এই পাথৰ হোৱাৰ সম্ভাৱনা বেছি। প্ৰস্ৰাৱত প্ৰচুৰ এচিড থাকিলে এই ধৰণৰ পাথৰ হোৱা দেখা যায়৷ পিউৰিন সমৃদ্ধ ডায়েটসমূহে প্ৰস্ৰাৱৰ এচিডৰ মাত্ৰা বঢ়ায় তুলিব পাৰে।\n3. স্ট্ৰুৱাইট স্টন (Struvite Stone)\nএই ধৰণৰ পাথৰ বেছিভাগ ক্ষেত্ৰত মূত্ৰনলীৰ সংক্ৰমণত আক্ৰান্ত মহিলাৰ মাজত পোৱা যায়৷ এই পাথৰ আকাৰত ডাঙৰ হব পাৰে আৰু মূত্ৰথলিত বাধা সৃষ্টি কৰিব পাৰে। কিডনীত সংক্ৰমণ কাৰণে এই পাথৰ হয়।\n4. সিস্টীন স্টন (Cystine stone)\nএই পাথৰ সমস্যা অতি কম হোৱা দেখা যায়৷ এই প্ৰকাৰৰ পাথৰ পুৰুষ আৰু মহিলাসকলৰ ক্ষেত্ৰত হয় যাৰ জিনগত ব্যাধি সিস্টিনুৰিয়া (genetic disorder cystinuria) থাকে; এটি জিনগত ব্যাধি যি এমিন এচিড সিস্টাইন গঠিত পাথৰসমূহ কিডনী, ইউৰেটাৰ, মূত্ৰাশয়ত গঠিত হয়।\nকিডনীৰ পাথৰ সকলো সময়তে লক্ষণ দেখা নিদিবও পাৰে। সৰু পাথৰসমূহ কোনোধৰনৰ বিষ উৎপন্ন নকৰি নিজে নিজেই প্ৰস্ৰাৱৰ জৰিয়তে বাহিৰলৈ উলাই যাব পাৰে৷ কিন্ত্ত ডাঙৰ পাথৰ প্ৰস্ৰাৱৰ প্ৰৱাহক বাধাগ্ৰস্ত কৰিব পাৰে যি প্ৰচুৰ বেদনাদায়ক লক্ষণসমূহ তীব্ৰ কৰি তুলে৷\nআপোনাৰ পাথৰৰ অৱস্থান আৰু আপোনাৰ মূত্ৰনলীত তাৰ অগ্ৰগতি অনুসাৰে ব্যথা বা বিষ পৰিবৰ্তিত হব পাৰে। বহু ব্যক্তিৰ পিঠিৰ একফালে বা তলপেটত প্ৰচণ্ড বিষ হয়। বিষ প্ৰায়ে হঠাৎ আৰম্ভ হব পাৰে আৰু সময়ৰ লগত আৰু তীব্ৰ হৈ উঠে। আক্ৰান্ত স্থানত কৰঙনৰ অংশ নতুবা তলপেটৰ অংশ অন্তৰ্ভুক্ত থাকিব পাৰে ।\nআপোনাৰ অবিৰাম বিষ হব পাৰে বা বিষ কিছু মিনিটৰ বাবে হৈ বিষ কমা যেন অনুভৱ হব পাৰে কিন্ত আকৌ পুনৰ কিছুসময় পিছত বিষ আৰম্ভ হব পাৰে৷ কিছু ক্ষেত্ৰত বিষৰ তীব্ৰতাও উঠানমা কৰিব পাৰে। তীব্ৰতা স্তৰ আপোনাৰ পাথৰ মূত্ৰনলীৰ স্হানৰ ওপৰত নিৰ্ভৰ কৰে৷\nকিডনীত পাথৰৰ বিষ সাধাৰণতে ৰাতি বা পিছনিশা ৰাতিপুৱা ভাগত হয়। ইয়াৰ কাৰণ হ’ল, সাধাৰণতে মানুহে ৰাতি বা পাছনিশা কম প্ৰেস্ৰাৱ কৰে আৰু ৰাতিপুৱা ইউৰেটাৰ বা মূত্ৰবাহিনী সংকীৰ্ণ হয়।\nআপোনাৰ যদি বিষৰ লগতে নিম্নলিখিত কোনো লক্ষণ থাকে তবে অবিলম্বে আপনাৰ ডাক্তাৰৰ পৰামৰ্শ লওঁকঃ\n4. অত্যাধিকো বিষৰ বাবে আপোনি যদি বহা, ঠিয় হোৱা বা আৰামেৰে শুব পৰা নাই\nকিছু লোকৰ বংশগত কাৰণত কিডনীত পাথৰ হোৱাৰ সম্ভাৱনা বেছি থাকে। কিডনীত পাথৰ উচ্চ মাত্ৰাত কেলচিয়ামৰ কাৰণে হব পাৰে। প্ৰস্ৰাৱত কেলচিয়ামৰ উচ্চ মাত্ৰা প্ৰজন্ম পৰা প্ৰজন্মলৈ কঢ়িয়াই নিব পাৰে। কিছুমান বিৰল জিনগত ৰোগসমূহ কিডনীত পাথৰৰ কাৰন হব পাৰে যেনে- টিউবুলাৰ এচিডোসিস(Tubular acidosis),\nনতুবা শৰীৰৰ কিছুমান ৰসায়নক পাচন নিয়াত সমস্যা যেনে- সিস্টিন (এটি এমিন’ এচিড), অক্সালেট (এটি কাৰ্বনিক এচিডৰ নিমখ) আৰু ইউৰিক এচিড আৰু অন্যান্য ৰসায়নসমূহ৷\nআপোনাৰ ভৌগলিক অৱস্থান কিডনীত পাথৰৰ বাবে দায়ী হব পাৰে। কিডনীত পাথৰ ভাৰতৰ মহাৰাষ্ট্ৰ, গুজৰাট, পাঞ্জাৱ, হৰিয়ানা, দিল্লী আৰু ৰাজস্থানৰ বহু অঞ্চলত অত্যাধিক হোৱা দেখা যায়৷ উত্তপ্ত জলবায়ুৰ অঞ্চলত বাস কৰা আৰু\nযদি কোনো ব্যক্তি পাথৰ গঠনৰ বিষয়ে জ্ঞাত নহয় বা সজাগ নহয় তেন্তে তেনে ব্যক্তিৰ খাদ্য গ্ৰহন প্ৰনালীত নিমখ, প্ৰানীজ প্ৰ’টিন অধিক বৃদ্ধি পোৱা দেখা যায়৷ যাৰফলত, পাথৰ হোৱাৰ সম্ভাৱনা বাঢ়ি যায়৷\nমূত্ৰবৰ্ধক আৰু উচ্চ কেলচিয়াম এন্টাচিড গ্ৰহণকাৰী ব্যক্তিৰ প্ৰস্ৰাৱত কেলচিয়ামৰ পৰিমাণ বেচি থাকিব পাৰে যি পাথৰ গঠনৰ কাৰণ হব পাৰে। ভিটামিন এ আৰু ভিটামিন ডি ৰ ফলতো কেলচিয়ামৰ মাত্ৰা বৃদ্ধি হব পাৰে৷ এইচআইভি (HIV) ৰ চিকিৎসাৰ বাবে ইন্দিনাভিৰৰ (Indinavir) ঔষধ Indinavir পাথৰ গঠনৰ হব পাৰে। ইয়াৰ উপৰিও, অন্য ঔষধো পাথৰ গঠনৰ কাৰণ হব পাৰে।\nকিছু দীৰ্ঘস্থায়ী বা পুৰনা ৰোগো কিডনীত পথ নিৰ্মাণত ৰ লগত জড়িত হব পাৰে, যেনে- সিস্টিক ফাইব্ৰোচিচ (cystic fibrosis), ৰেনাল টিউবুলাৰ এচিড’সিস (renal tubular acidosis) আৰু প্ৰদাহজনক পেটৰ ৰোগ (inflammatory bowel disease) ইত্যাদি ৷\nকেলচিয়াম শোষণ বঢ়ায় তুলি পৰা প্ৰদাহজনক ৰোগ\nডিউৰিটিকচ (Duretics), কেলচিয়াম ভিত্তিক এন্টাচিড\nআগলৈ পঢ়ক…কিডনী পাথৰৰ বাবে কিছু ঘৰুৱা প্ৰতিকাৰ আৰু সাৱধানতা\n–Dr. Rajalakshmi VK (AIIMS)\n← কলেষ্টৰেল হলে কি কৰিব? কি কি খাব আৰ কি নাখাব? সম্পূৰ্ণ ডায়েট চাৰ্ট জানো আঁহক- Choestorel in Assamese\nকিডনী স্টন বা পাথৰত কিছু ঘৰুৱা প্ৰতিকাৰ/ Kidney Stone Home Remedies in Assamese →


Candid Chronicles ..বিক্ষিপ্ত : ==== পুণৰ্মুচিকো ভৱঃ =====\nকামিনীঃ- (অলপ দুখেৰে)আমাৰ দৰে মানুহৰ আৰু ক’ত তাঁতশাল কিনিবলৈ ধন হব বাইদেউ!\nমহিলাঃ- কিয়, চৰকাৰে তঁহতৰ দৰে মানুহবিলাকৰ বাবে তাঁতশাল বিনামূলীয়াকৈ দিয়ে নহয়। তই তহঁতৰ পঞ্চায়তৰ সভাপতিৰ লগত ব্লকৰ বি.ডি.অ’. ক লগ ধৰিবিছোন।\n(গীতঃ- গাঁৱে গাঁৱে উন্নতি হব ধৰিছে .. লা লা লা...)\nঅ’কে- ইমানলেকে গ’ল বিজ্ঞাপনৰ কথা; কিন্তু যদি আমি এই কথোপকথন পুৰাকৈ শুনিবলে পালোহেঁতেন – হয়তো এনেকুৱা হ’ল হেঁতেন\n(ওপৰৰ মহিলাগৰাকীৰ সংলাপৰ পিছত)\nকামিনীঃ- এহ, সেই অনা ডেলে বাইদেউ। সেইবোৰ আমি নোপও। হওতে কথাটো গম পাইছিলো মই, বোলে হেনো তাতশাল দিব।দুই এজনক লগো ধৰিলোো। বিডিঅ’ চাৰকহে নেপালো..তেওবোলে গুৱাহাটিতহে থাকে, বলক (ব্লক) লে নাহেই। পিছে মোৰ গিয়ান বুধিৰে যি বুজিলো, তাঁতশাল নহগৈ মোৰ।\nকামিনীঃ- কেলৈ পঞ্চায়তৰ সভাপতি আকৌ হাত পাৰ্টিৰ নহয় জানো,? পিছে আমাৰ চুবুৰীটোৰ মানুহখিনিয়ে হেনো কাৰোবাৰ উচতনিত ভোল গৈ হাতীত ভোট দিছিলে। হওতে ময়ো নিদিয়া নহয়। পিছে সেইকাৰণেই, আমি বোলে একো সা-সুবিধা নেপাও। পিছে সেই যে মহেন, অঁ’, কনপাই ঠিকাদাৰৰ মাজুটো পুতেক, সি ক’লে বোলে – টকা দুহেজাৰ লাগিব, কাম হৈ যাব।সি হেনো এমেলে চাৰৰ একেবাৰে খাচ মানুহ। এতিয়া মই মানুহজনীয়ে লাগ বুলিলেনো ইমানসোপা টকা ক’ৰপৰা পাও কওকচোন? তাতে মহেন মানুহটোও ভাল নহয়, বহুতৰে পইচা খাই কাম কৰি দিয়া নাই বুলি শুনিছো।\nমহিলাঃ- এ, এনেকুৱাহে নেকি কথাটো?\nকামিনীঃ- মানে বাইদেউ, মই জানো নহয়, খৰছ নকৰিলে চৰকাৰী কাম কেনেকে হব?চৰকাৰখনে আৰু আমাৰ পেট ভৰাবলে বহি আছেনে? সিবাৰ বি পি এল আৰু খন জব কাৰ্ডখন উলিয়াবলেকে মানুহজনে কিমানসোপা ধন ভাঙিব লগা হ’ল- আপুনি জানেইচোন। বাটৰ দাঁতিৰ মাটি দুকঠা বন্ধকত গ’ল। পিছে এই জব কাৰ্ডখন পাই বৰ উপকাৰ হ’ল দেই আমাৰ।\nমহিলাঃ- হয় নেকি?\nকামিনীঃ- হয় হয় বাইদেউ, বৰ ভাল কাম কৰিছে চৰকাৰে। জব কাৰ্ড খন পোৱাৰ পাছত এনেই পইচা কেইটা আহি থাকে, - একো কাম বন কৰিব নেলাগে। কেৱল চেক্ৰেটেৰী, প্ৰেচিডেন্টক তেওলোকৰ ভাগটো দি, টিপচহী এটা মাৰিলেই হৈ যায়। পিছে আমাৰ কপালতনো সুখ ক’ত বাইদেউ- জবকাৰ্ডৰ পইচাখিনি মানুহটোৱে চুলাইতে উৰুৱায়। মানুহটোৱে আগতে হাজিৰা কৰি দুই-এপইচা আনিছিলে, আজিকালি সেয়াও নেচেল।বিপিএল চাউল পাই, খেতি বাতিও নকৰা হ’ল। আগতে, নিজৰ নহ’লেও, আনৰ আধি- বন্ধকী খেতিৰে বছৰটোৰ চাউলকেইটাৰ যোগাৰ হৈছিল।আজিকালি সেয়াও নাই, ... মইহে মানুহজনীয়ে দুইহাতে আজুৰি যেনেতেনে ল’-ছালি কেইটাক পেটে ভাতে খুৱাই ৰাখিছো।\nমহিলাঃ- কি কৰিবি আৰু, উপায় নাই।\nকামিনীঃ- হয় বাইদেউ, এইবোৰ কথা নো কাক কম, কোনে পতিয়াব? ল’-ছালি কেইটাও তেনেই গুছিল। ডাঙৰজনী ছোৱালী ডং ডং কে গাভৰু হ’ল- পিছে ঘৰখনত কামৰ নামত কুটা এগছ নকৰে। ভূঁই ৰুবলে, চোতাল সাৰিবলে লাজ পায়, ইচকুলত পঢ়া ছোৱালী যে। এতিয়া মই ভাতকে ৰান্ধো নে, বাহিৰত বন-বাত কৰি ঘৰ চলাও, আপুনিয়েই কওকচোন? এই ছোৱালীজনীলেহে মোৰ চিন্তা বেছি.. জানো কোনোবাই মোবাইল নে কিবা এটা দিলে হব পায় ,দিনৰ দিনটো সেইটোকে পিতিকি থাকে.. কি পায় তাইহে জানে? হেৰৌ কাইলে পৰহিলে বিয়া হব, ঘৰ এখন চলাব লাগিব। বোলো তেতিয়া কৰিবি কি? নাই.. নুশুনে?\nমহিলাঃ- আৰু তোৰ ল’ৰা এটাও আছে নহয়, ডাঙৰেই হ’ল ছাগে! পঢ়া-শুনা কৰি আছেনে সি?\nকামিনীঃ- ইইইই.. বাইদেউ, ল’ৰাটোৱে ইচকুল বাদেই দিলে কেতিয়াবাই- পিছে হেডমাষ্টৰে এনেই নামটো লিখি ৰাখিছে, কিবা বোলে মিড-ডে মীল নে কিটোত হিচাপ দিব লাগে। একো কামবনতো নকৰেই, আজিকালি বাপেককে দেখি চুলাই খাবলেও শিকিছে। সেইদিনা কিবা পুলিচ কেচো লগালে.. ঘৰৰ পৰাই পুলিচে নিলেহি ....\nমহিলাঃ- তই বুজাবি আকৌ সিহঁতক!\nকামিনীঃ- মই কিবা ক’লে ভেকাহি মাৰি হে দিয়ে। বোলে খুৱাব পিন্ধাব নোৱাৰ যদি ফুকাইছিলি কেলে? চাওকচোন বাইদেউ, এইবোৰ সিহঁতৰ কথা।\nমহিলাঃ- হব দে আৰু, এইবোৰ কথা পাতি কি লাভ? কপালত যি আছে আৰু- পিছে তই কাপোৰখিনি ধুই, পাচলি কেইটামান কাটি থৈ যাবি। যোৱাৰ আগতে ঘৰটো আকৌ এবাৰ ঝাড়ু মাৰিবি। মই পতকৈ চিৰিয়েল এখন চাই লও-\nবি.দ্ৰ.- বিজ্ঞপনৰ কথাখিনি স্মৃতিৰ পৰা লিখা, গতিকে শব্দ দুই এটা ইফাল সিফাল হব পাৰে। কিন্তু অৰ্থ একদম ঠিক আছে।\nPosted by Abhijit Kalita at 10:52 PM


মাক হ'বলৈ ওলোৱা ছানিয়া মিৰ্জাৰ ক্ৰিকেট ফ'বিয়া, বন্ধ কৰিলে ফেচবুক-টুইটাৰ! - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nমাক হ’বলৈ ওলোৱা ছানিয়া মিৰ্জাৰ ক্ৰিকেট ফ’বিয়া, বন্ধ কৰিলে ফেচবুক-টুইটাৰ!\nডিজিটেল ডেস্কঃ ভাৰত-পাকিস্তানৰ মাজৰ ক্ৰিকেট মেচ মানেই হাই ভল্টেজ। শেষৰটো বল পৰ্যন্ত টিভিৰ পৰ্দাৰ পৰা চকু আতৰ নকৰে ভাৰতীয় ক্ৰিকেট অনুৰাগীসকলে। যি আমেজ আৰু শিহৰণ এই মেচত পোৱা যায় সেয়া আন দলৰ বিৰুদ্ধে পোৱাতো সম্ভৱ নহয়। সেয়ে, ভাৰত-পাকিস্তানৰ মাজৰ ক্ৰিকেট মেচ বুলিলেই অধীৰ আগ্ৰহেৰে ৰৈ থাকে ক্ৰিকেটপ্ৰেমীসকল।\nপিছে ভাৰতৰ এইগৰাকী ক্ৰিকেট অনুৰাগীৰ কথা সুকীয়া। ক্ৰিকেট ভাল পালেও ভাৰত-পাকিস্তানৰ মাজত খেল অনুষ্ঠিত হোৱাৰ কথা শুনিলেই শংকিত হৈ পৰে তেওঁ। শংকা ইমানেই বৃদ্ধি পাই যে খেলখনলৈ ২৪ ঘণ্টা থকাৰ পূৰ্বেই তেওঁ ফেচবুক, টুইটাৰ সকলো সাময়িকভাৱে ডিএক্টিভেট কৰি অকলশৰীয়া হৈ থাকিবলৈ মন কৰে।\nভাৰত-পাকিস্তানৰ ক্ৰিকেট মেচলৈ ভয় কৰা এই অনুৰাগীগৰাকী আন কোনো নহয়, তেওঁ হৈছে দেশৰ টেনিছ তাৰকা ছানিয়া মিৰ্জা। ছ’চিয়েল মিডিয়া ব্যৱহাৰকাৰীসকলৰ উৎপাতৰ বাবে এছিয়া কাপত আজি অনুষ্ঠিত হ’বলগীয়া মেচখনৰ পূৰ্বে শংকিত হৈ পৰিছে টেনিছ তাৰকাগৰাকী।\nকিন্তু কিয়? কি এই ভয়? স্বামী পাকিস্তান ক্ৰিকেটাৰ হোৱা বাবেই কোনটো দলক সমৰ্থন কৰিব সেয়া ঠিৰাং কৰিব নোৱৰা বাবেই নেকি এই ভয়? ওহো সেয়া মুঠেই নহয়। ছোৱেইব মালিকৰ সৈতে বিয়াৰ পিছতেই তেওঁ স্পষ্ট কৰি দিছিল যে পাকিস্তানৰ বোৱাৰী হ’লেও জীৱনে-মৰণে তেওঁ ভাৰতীয়। ভাৰত-পাকিস্তানৰ ক্ৰিকেট মেচত ভাৰতকেই সমৰ্থন জনাই বুলিও তেওঁ দৃঢ়তাৰে মন্তব্য কৰিছিল।\nতেন্তে কিহৰ ভয়? তেওঁৰ এই শংকাৰ কাৰণ হৈছে ছ’চিয়েল মিডিয়া। দুই চিৰবৈৰী দলৰ খেল আহিলেই একাংশ উদণ্ড নেটিজেনে ট্ৰলৰ লক্ষ্য কৰি লয় ছানিয়াক। হাজাৰ হাজাৰ মেছেজ-কমেণ্টেৰে ভৰি পৰে তেওঁৰ ফেচবুক আৰু টুইটাৰ একাউণ্ট। সকলোৰে সেই একেটা প্ৰশ্ন, একেটা মন্তব্য ছানিয়াই কাক সমৰ্থন কৰিব স্বামীৰ দেশক নে ভাৰতক। সিমানেই নহয় দেশদ্ৰোহীকে আদি কৰি একাধিক অপবাদ জাপি দিয়ে এইসকল উদণ্ড নেটিজেনে।\nএনে প্ৰশ্ন আৰু মন্তব্যত স্বাভাৱিকতে বিব্ৰত হৈ পৰিছে মাক হ’বলৈ ওলোৱা ছানিয়া। উদণ্ড নেটিজেনৰ ট্ৰলত অতিষ্ঠ হৈ ছানিয়াই জোকৰ মুখত চূণ দিয়াৰ দৰেকৈ কৰা এটি টুইটে সকলোকে ভবাই তুলিছে।\nটুইটটোত তেওঁ লিখিছে, ‘ভাৰত আৰু পাকিস্তানৰ মাজত খেল অনুষ্ঠিত হ’বলৈ আৰু ২৪ ঘণ্টাহে বাকী আছে। গতিকে কিছুদিনৰ বাবে ছ’চিয়েল মিডিয়াৰ পৰা ছাইন আউট হৈ থকাটোৱেই ভাল হ’ব। নহ’লে একাংশ অভব্য যি পাই তাকে কৈ থকা কাম-বন নাইকিয়া লোকৰ উৎপাতত ভাল মানুহৰো বেমাৰ হৈ যাব। এগৰাকী মাক হ’বলৈ ওলোৱা মহিলাক অন্তত শান্তিত অকলে থাকিবলৈ দিয়ক। যি নহওক, এয়া কেৱল এখন ক্ৰিকেট মেচহে।’


ঔ টেঙা - TET Qualified Forum, Assam\nশিক্ষা আৰু শিক্ষক সম্পৰ্কীয় বাৰ্তা\nঅসম টেট প্ৰস্তুতি\nOctober 2021 (146)\nHome / ঔ টেঙা / ঔ টেঙা\nDecember 29, 2020 ঔ টেঙা\nঔ টেঙা (বৈজ্ঞানিক নাম: Dillenia indica, ইংৰাজী: Elephant Apple) অসমৰ স্থানীয় উদ্ভিদ। ই দক্ষিণ-পূব এছিয়াৰ পৰা ভাৰত, বাংলাদেশ, শ্ৰী লংকাৰ লগতে দক্ষিণ পশ্চিম চীন, ভিয়েটনাম, থাইলেণ্ড, মালয়ছিয়া পৰ্যন্ত বিস্তৃত হৈ আছে।\n(অশ্ৰেণীকৃত): Core eudicots\nপ্ৰজাতি: D. indica\nবৈজ্ঞানিক নামঃ Dillenia indica L\nঔ টেঙা অসমীয়া জনজীৱনৰ লগত ওতঃপ্ৰোত ভাৱে জড়িত। ঔ টেঙা নামটোৰ উৎপত্তিৰ লগত কেইটামান লোককথা জড়িত হৈ আছে। প্ৰবাদ মতে এসময়ত এহাল বুঢ়া বুঢ়ী আছিল। এদিন বুঢ়ীৰ খুব টেঙা খাবলৈ মন যোৱাত বুঢ়াক কলে। বুঢ়াই বুঢ়ীৰ বাবে টেঙা আনিবলৈ বনলৈ গল। পিছে টেঙা বিচাৰি নাপাই শেষত ঔ টেঙা হে পালে। বুঢ়ীয়ে সেই টেঙা খাই খুব টেঙা পাই "টেঙা ঔ টেঙা ঔ" বুলি চিঞৰিব ধৰিলে। তাৰ পিছত বুঢ়ীয়ে এইবিধ নতুন টেঙাৰ নাম জানিব খোজত বুঢ়ায়ে একো নাজানি "ঔ টেঙা" বুলি কলে। তেতিয়াৰ পৰা ইয়াৰ নাম ঔ টেঙা হল।\nইংৰাজীত ইয়াৰ নাম "Elephant Apple"। হাতীয়ে খাই ভাল পোৱাৰ বাবে ইয়াৰ নাম এনেদৰে ৰখা হৈছে। ঔ টেঙাৰ ফল আকাৰত ডাঙৰ, কঠিন আৰু আঁহযুক্ত হোৱাৰ বাবে কেৱল হাতীজাতীয় জন্তু সমূহে খাব পাৰে। বুক্সা ব্যঘ্ৰ অঞ্চলত কৰা এক গৱেষণাত পোৱা গৈছে যে, ইয়াৰ ফল প্ৰথমে হাতীয়ে খাই কোমল কৰি অৰণ্যৰ মজিয়াত সিঁচৰিত কৰে। তাৰ পিছত সৰু আকাৰৰ তৃণভোজী যেনে হৰিণ, কেৰ্কেটুৱা, নিগনি আদিয়ে ইয়াৰ বীজ সঞ্চাৰণ কৰে।\nঔ টেঙা এবিধ চিৰসেউজীয়া গুল্মজাতীয় উদ্ভিদ। ইয়াৰ সৰ্বোচ্চ উচ্চতা ১৫ মিটাৰ। পাতবোৰ ১৫ৰ পৰা ৩৬ ছেঃমিঃ দীঘল আৰু সমান্তৰাল ভাঁজযুক্ত। ফুলবোৰৰ ব্যাস ১৫ ৰ পৰা ২০ ছেঃমিঃ পৰ্যন্ত। পাঁচটা বগা পাহিৰে আৰু অসংখ্য হালধীয়া পুং কেশৰ থাকে। ইয়াৰ ফলবোৰ গোলাকাৰ আৰু হালধীয়া সেউজ বৰণৰ। ফলবোৰৰ ব্যাস ৫-১২ ছেঃমিঃ। প্ৰতিটো স্ত্ৰীস্তৱক ১৫ ডাল স্ত্ৰীকেশৰৰ গোট এটা থাকে।\nঔ টেঙাৰ বিজল আৰু কুঁহিপাতেৰে মানুহে মূৰ ধোৱে। বখলাবিলাক থেতালি শুকাই তাৰ গুড়ি উলিয়াই শুকানে বা গুৰৰ লগত খায়। কেঁচাই বা আঞ্জাও খায়। কিছুমান লোকে বখলা শুকাই পুৰি ছাই কৰি খাৰো বনায়। সাধাৰণতে ঔ টেঙাৰ পাঁচটা বখলা বা খলপ থাকে। ঔ টেঙা সাধাৰণতে ব’হাগ-জেঠ মাহত ফুল ধৰে আৰু লাগে। কোমল অৱস্থাত ভাজি খাবলৈ সোৱাদ। পূৰঠ হ’লে বা পকিলে ঔ টেঙাৰ মাছৰ আঞ্জা খোৱা হয়। বড়ো সকলে ঔ টেঙা বৰালি মাছৰ ফিছাৰ লগত ওণ্ডলা বা পিঠাগুড়ি দি ৰান্ধে। ঔ টেঙা বা ঔ খট্টা অসম, পশ্চিমবংগ, ওড়িশা, বাংলাদেশ আদিতত অতি জনপ্ৰিয়।\nইয়াত প্ৰটিন, খাদ্যপ্ৰাণ 'গ' আৰু আঁহ (fiber)যথেষ্ট পৰিমাণে থাকে৷ ঔ টেঙাৰ ঔষধি গুণ আছে:\n* শৌচ খোলোচা ৰাখে৷\n* ঔ টেঙাৰ ৰস চেনি মিহলাই পানীয় ৰূপত খাই শৰীৰৰ শক্তি বঢ়াব পাৰি৷\nঔ টেঙা Reviewed by Administrator on December 29, 2020 Rating: 5\nCheck Your Teachers' I-Card: Data\nAssam Govt. Teacher ID Card Download| অসম চৰকাৰৰ শিক্ষকৰ পৰিচয় পত্ৰ ডাউনলোড\nDEE Assam 2nd Provional Merit List\nDEE Assam LP/UP শিক্ষক নিযুক্তি ২য় অস্থায়ী মেধা - তালিকা ১৩-০৪-২০২২ মাজ নিশাৰ পৰা উপলব্ধ হ'ব Short Description Organization DEE A...\nDEE, Assam 3rd Provisional Merit List-2022\nকেতিয়া প্ৰকাশ পাব DEE, অসমৰ নিযুক্তি-২০২২ নিম্ন আৰু উচ্চ প্ৰাথমিকৰ ৩য় মেধাৰ তালিকা ? DEE, Assam Merit List-2022 DEE, অসমৰ নিযুক্তি-২০২২ ন...\nUtasav Bidyarambha 2022-23\nউৎসৱ বিদ্যাৰম্ভ=২০২২-২৩ Utasav Bidyarambha 2022-23 Official Notice & Guideline:\nTET MCQ Test-290 Sub:CDP\nঅসম টেট প্ৰস্তুতি Assam TET Preparation MCQ Test Prepared By: Hemant Kr. Das, Admin & Dev. https://www.tqfassam.in MCQ Test দিবলৈ তল...\n©TET Qualified Forum, Assam - 2022. Powered by Blogger.


ড্ৰাগচ সেৱনকাৰীৰ ওপৰত তীক্ষ্ণ দৃষ্টি ৰাখিবলৈ আহ্বান মুখ্যমন্ত্ৰী সৰ্বানন্দ সোনোৱালৰ\nড্ৰাগচ সেৱনকাৰীৰ ওপৰত...\n| 21 July 2019 9:09 AM GMT\nড্ৰাগচ সেৱনকাৰীৰ ওপৰত তীক্ষ্ণ দৃষ্টি ৰাখিবলৈ আহ্বান মুখ্যমন্ত্ৰী সৰ্বানন্দ সোনোৱালৰ ৷ মুখ্যমন্ত্ৰী সৰ্বানন্দ সোনোৱালে কয় যে ৰাজ্যৰ সকলো আৰক্ষী থানাৰ ড্ৰাগছ ব্যৱসায়ীসকলৰ ক্ষেত্ৰত তীক্ষ্ণ দৃষ্টি ৰখা উচিত ৷ যাতে সমাজৰ পিছৰ প্ৰজন্মক ড্ৰাগচৰ পৰা ৰক্ষা কৰিব পাৰি ।সোনোৱালে শনিবাৰে বশিষ্ঠ থানাৰ পুনৰ উদঘাটনৰ সময়ত এই মন্তব্য কৰে। মুখ্যমন্ত্ৰী সৰ্বানন্দ সোনোৱালে লগতে কয় যে ৰাজ্যত সম্প্ৰতি বানাক্ৰান্ত লোকসকলৰ সম্পত্তিসমূহ একাংশ লোকে চুৰি কৰি লৈ গৈছে ।\nগতিকে এই ক্ষেত্ৰত উচিত ব্যৱস্থা কৰিবলৈ আহ্বান কৰে ৰাজ্যৰ আৰক্ষী প্ৰশাসনক ৷ এই অনুষ্ঠানত ৰাজ্যৰ আৰক্ষী আয়ুক্ত দীপক কুমাৰে কয় যে মুখ্যমন্ত্ৰী সোনোৱালে ড্ৰাগছ ব্যৱসায়ীসকলৰ ক্ষেত্ৰত তীক্ষ্ণ দৃষ্টি ৰাখিবলৈ কয় ৷লগতে গুৱাহাটীৰ নাগৰিক সংগঠন,মহিলা সংগঠন আৰু গাঁৱ ৰক্ষী বাহিনী সকলোকে সজাগ হ’বলৈ কয় ৷\nমাদক দ্ৰব্য সেৱন যুৱকসকলৰ কাৰণে বহু চিন্তনীয় ৷ মাদক দ্ৰব্য সেৱনে দেশৰ লোকসকলক সীমিত গতিৰে জীৱন অন্ধকাৰলৈ ঠেলী নিছে ৷ গতিকে সকলো সজাগ হৈ এই সন্দৰ্ভত উচিত ব্যৱস্থা কৰিব লাগে ৷কিছুদিনৰ পুৰ্বে অসম আৰক্ষীয়ে ৫৯০ কেজি গাঞ্জা জব্দ কৰিবলৈ সক্ষম হোৱাৰ পাছত এই খবৰে দেশত চাঞ্চ্যলৰ সৃষ্টি কৰিছিল ।\nচাগালিয়া চেক পইন্টত এই বৃহৎ পৰিমাণৰ গাঞ্জা জব্দ কৰিবলৈ সক্ষম হৈছিল । ধুবুৰী আৰক্ষী নেতৃত্বত ৫৯০ কেজিৰ গাঞ্জা জব্দ কৰিবলৈ সক্ষম হৈছিল । টুইটাৰতপ্ৰকাশ পোৱা এই পষ্টটোত গাঞ্জাৰ ফটোও সন্নিবিষ্ট কৰি দিয়া হৈছিল ।\nএই বৃহৎ সংখ্যক গাঞ্জা জব্দ কৰিবলৈ সক্ষম হোৱাত প্ৰশংসা কৰিছিল অসম আৰক্ষীয়ে । টুইটাৰত প্ৰকাশ কৰাৰ পাছতে এই খবৰে তীব্ৰ চৰ্চা লাভ কৰিছিল ।\nঅধিক খবৰৰ বাবে পঢ়ক: গুৱাহাটীৰ মেট্ৰ ৰেলৰ প্ৰকল্প বাস্তৱত ৰূপায়ণ হ’বনে? নে আধাৰশিলাতে সীমাবদ্ধ হব ?\nTags: Basistha police station Deepak Kumar drugs Sarbananda Sonowal


Milk and Milk Rich these food items should be there in your diet arcদুধ বা দুধের তৈরি এই খাবারগুলো আপনার ডায়েটে নেই? ক্ষতি করছেন নিজেরই– News18 assam\nHome » photogallery » lifestyle »Milk Rich Diet: গাখীৰ বা গাখীৰেৰে প্ৰস্তুত কৰা এই সামগ্ৰীসমূহ আপুনি খায় নে নাখায়? কৰিছে নিজৰে ক্ষতি!\nMilk Rich Diet: গাখীৰ বা গাখীৰেৰে প্ৰস্তুত কৰা এই সামগ্ৰীসমূহ আপুনি খায় নে নাখায়? কৰিছে নিজৰে ক্ষতি!\nএইবোৰ আহাৰত ৰাখিবই (Milk and Milk Products) ৷\n| September 28, 2021, 12:34 IST\nমাছ–মাংসৰ হেঁচা–ঠেলাত গাখীৰৰ (Milk Diet) প্রচলন বহু পৰিমাণে কমি গৈছে। আমি আহাৰৰ ক্ষেত্ৰত আমিষক যিমান গুৰুত্ব দিওঁ সেই একেই গুৰুত্ব গাখীৰ বা দুগ্ধজাত সামগ্ৰীৰ ক্ষেত্ৰত দিব নোখোজো। বহুতৰ আনকি গাখীৰক লৈ থকা সমস্যাৰ কাৰণে সেয়া খাবই নোৱাৰে। তথাপি যিসকলৰ শাৰীৰিক সমস্যা নাই তেওঁ গাখীৰ বা গাখীৰেৰে প্ৰস্তুত কৰা সামগ্ৰী (Milk and Milk Products) খোৱাটো খুবেই জৰুৰী ৷\nপনীৰ খোৱাৰ অভ্যাস কৰক। প্ৰটিন, কেলচিয়াম, ভিটামিন বি সমৃদ্ধ পনীৰে আমাৰ হাড়ৰ গঠন মজবুত কৰে। মেগনেছিয়াম আৰু পটাছিয়ামে হৰমোনেল গঠন ঠিক কৰি ৰাখে।\nকেৱল গৰমৰ দিনতে নহয়। কম বেছি পৰিমানে ডায়েটত ৰাখক টেঙা দৈ। হৃদযন্ত্ৰ তথা হাড়ৰ উভয়ৰ সুস্থতাৰ কাৰণে টেঙা দৈৰ ভূমিকা আছে। কাৰণে টেঙা দৈ প্ৰ’বায়টিকৰে পৰিপূৰ্ণ। পৰিপাক ক্ৰিয়া তথা অন্যান্য মেটাবলিক প্ৰক্ৰিয়াত টেঙা দৈয়ে সহায় কৰে।\nমেদবহুলতাৰ সমস্যা নাথাকিলে মাজে মধ্যে খয়াৰে প্ৰস্তুত কৰা ক্ষীৰ খাওক। মিঠাই প্ৰস্তুত কৰাৰ এই প্ৰধান উপকৰণত আছে ভিটামিন ডি, ভিটামিন বি তথা ভিটামিন কে, কাৰ্বহাইড্ৰেটছ তথা ফচফৰাছ।\nঘৰতেই প্ৰস্তুত কৰি লওক বাটাৰমিল্ক । ইয়াত আছে প্র’টিন, ভিটামিন এ, ভিটামিন ডি, কেলচিয়াম, পটাচিয়াম, ৰাইব’ফ্লেভিন তথা প্র’বায়টিকচ ৷\nকাজিৰঙালৈ সোঁত বৈছে পৰ্যটকৰ, হাঁহি বিৰিঙিছে পৰ্যটন উদ্যোগৰ সৈতে জড়িত লোকসকলৰ মুখত


১ অক্টোবৰ - অসমীয়া ৱিকিপিডিয়া\n১ অক্টোবৰ (ইংৰাজী: 1 October) হৈছে গ্ৰেগৰিয়ান বৰ্ষপঞ্জীৰ ২৭৪তম (অধিবৰ্ষত ২৭৫তম) দিন। বছৰ শেষ হ'বলৈ ৯১ দিন বাকী থাকে। এইদিনটোত ঘটা কেইটামান উল্লেখযোগ্য ঘটনা-\n৩৩১ খ্ৰীষ্টপূৰ্ব - আলেকজেণ্ডাৰ দা গ্ৰেটে গৌগামেলাৰ যুদ্ধত পাৰ্চিয়াৰ ডাৰিউছ তৃতীয়ক পৰাস্ত কৰে।\n১৯০৮ - হেনৰী ফৰ্ডে মডেল টি কাৰ প্ৰৱৰ্তন কৰে, মূল্য ৮২৫ ডলাৰ আছিল।\n১৯৫৮ - নাকাৰ (NACA) নাম সলনি কৰি নাছা (NASA) কৰা হৈছিল। ইয়াৰ আগতে National Advisory Committee for Aeronautics বা চমুকৈ NACA নামেৰে জনা গৈছিল।\n১৯৬৪ - টকিঅ অলিম্পিকৰ লগত সংগতি ৰাখি জাপানত ঘণ্টাত ৩২০ কিলোমিটাৰ বেগত বুলেট ৰেলৰ প্ৰচলন আৰম্ভ কৰা হৈছিল।\n১৯৮২ - চনীয়ে জাপানত প্ৰথম চিডি প্লেয়াৰ লাঞ্চ কৰিছিল। সেই সময়ত ইয়াৰ মূল্য আছিল ৫০ হাজাৰ টকা।\n২০০০ - চিডনীত অনুষ্ঠিত অলিম্পিকৰ সামৰণি হৈছিল।\n১২০৭ - হেনৰী তৃতীয়, যাক উইনচেষ্টাৰৰ হেনৰী বুলিও জনা যায়, ১২১৬ চনৰ পৰা ১২৭২ চনত তেওঁৰ মৃত্যুৰ লৈকে ইংলেণ্ডৰ ৰজা, আয়াৰলেণ্ডৰ লৰ্ড আৰু ডিউক অৱ একুইটাইন আছিল।\n১৬৮৫ - চাৰ্লছ ষষ্ঠ, ৰোমান সম্ৰাট (১৭১১-৪০), ভিয়েনাৰ হফবাৰ্গ প্ৰাসাদত জন্ম হৈছিল। (মৃত্যু ১৭৪০)\n১৮৪৭ - এনী বেছাণ্ট (Annie Besant), ইংৰাজ সমাজকৰ্মী, লেখিকা আৰু বক্তা আছিল।\n১৮৮১ - ৱিলিয়াম ই ব'য়িং (William E. Boeing), আমেৰিকাৰ উৰাজাহাজ, কৃত্ৰিম উপগ্ৰহ আৰু ৰকেট নিৰ্মাণ কৰা ব'য়িং কোম্পানীৰ প্ৰতিষ্ঠাতা।\n১৮৯৩ - য়িপ মেন, চীনা সমৰকলাবিদ আৰু সমৰকলা ৱিং চুনৰ গ্ৰেণ্ডমাষ্টাৰ আছিল। তেওঁৰ কেইবাজনো শিক্ষাৰ্থী আছিল যি পিছলৈ তেওঁলোকৰ নিজৰ ক্ষেত্ৰত সমৰকলাৰ স্নাতকোত্তৰ হৈছিল, তেওঁলোকৰ ভিতৰত আটাইতকৈ বিখ্যাত আছিল ব্ৰুছ লী। (জঃ ২ ডিচেম্বৰ, ১৯৭২)\n১৯০৪ - এ কে গোপালন, কমিউনিষ্ট নেতা আৰু লোকসভাৰ প্ৰথম বিৰোধী দলপতি।\n১৯০৬ - এছ.ডি. বৰ্মন, ভাৰতীয় গীতিকাৰ। (মৃত্যু ১৯৭৫)\n১৯১৯ - মজৰুহ চুলতানপুৰী, ভাৰতীয় প্ৰখ্যাত কবি আৰু গীতিকাৰ। ১৯৯৩ চনত তেওঁক দাদা চাহেব ফাল্কে বঁটা প্ৰদান কৰা হৈছিল।\n১৯৪৫ - ৰামনাথ কোবিন্দ, ভাৰতবৰ্ষৰ বৰ্তমানৰ ৰাষ্ট্ৰপতি, উত্তৰ প্ৰদেশৰ কানপুৰৰ দেহাতত জন্ম হৈছিল।\n১৯৮৪ - ৰিম্পী দাস, অসমৰ জনপ্ৰিয় অভিনেত্ৰী ৰ জন্ম হৈছিল।\n১৬২৭ - ৰহিম বা খানজাদা মিৰ্জা খান আব্দুল ৰহিম, মোগল সম্ৰাট আকবৰৰ ৰাজসভাৰ নৱৰত্ন, কবি আৰু পৰামৰ্শদাতা, যাক খান-ই-খানান বুলিও জনা যায়। তেওঁ আকবৰৰ ৰাজসভাৰ নজন গুৰুত্বপূৰ্ণ মন্ত্ৰীৰ (দেৱান) এজন আছিল। (জঃ ১৭ ডিচেম্বৰ, ১৫৫৬)\n১৯৭২ - লুই লিকি (Louis Leakey), ব্ৰিটিছ জীৱাশ্মবিদ বা পেলিঅ'নৃতত্ত্ববিদ (Paleoanthropologists) আৰু পুৰাতত্ত্ববিদ, ওল্ডুৱাই গৰ্জত ৬৮ বছৰ বয়সত মৃত্যু হৈছিল।\n১৯৮৫ - এলৱিন ব্ৰুকছ হোৱাইট (Elwyn Brooks White), আমেৰিকান লেখক। তেওঁ শিশুসকলৰ বাবে কেইবাখনো অত্যন্ত জনপ্ৰিয় কিতাপ ৰচনা কৰিছিল, যাৰ ভিতৰত আছিল ষ্টুৱাৰ্ট লিটল (১৯৪৫), চাৰ্লটছ ৱেব (১৯৫২), আৰু দা ট্ৰাম্পেট অৱ দা চোৱান (১৯৭০)।\n১৯৯৫ - আদিত্য বিক্ৰম বিৰলা, এজন ভাৰতীয় উদ্যোগপতি আছিল। (জঃ ১৪ নৱেম্বৰ, ১৯৪৩)\n২০১৩ - টম ক্লেঞ্চি বা থমাছ লিঅ ক্লেঞ্চি জুনিয়ৰ এজন আমেৰিকান ঔপন্যাসিক আছিল। তেওঁ শীতল যুদ্ধৰ সময়ত আৰু পিছত হোৱা নিৰ্ধাৰিত কাৰিকৰীভাৱে বিতং গুপ্তচৰবৃত্তি আৰু সামৰিক-বিজ্ঞানৰ কাহিনীৰ বাবে জনাজাত। (জন্মঃ ১২ এপ্ৰিল, ১৯৪৭)\nঅসম পুলিচ দিৱস।\nজেষ্ঠ নাগৰিক দিৱস।\nআন্তৰ্জাতিক কফি দিৱস।\nৱিকিমিডিয়া কমন্সত ১ অক্টোবৰ সম্পৰ্কীয় মিডিয়া ফাইল আছে।\nবিবিচি: এই দিনটোত ঘটা কেইটামান উল্লেখযোগ্য ঘটনা\nদ্য নিউয়ৰ্ক টাইমচ, এই দিনটোত ঘটা কেইটামান উল্লেখযোগ্য ঘটনা\n"https://as.wikipedia.org/w/index.php?title=১_অক্টোবৰ&oldid=302351"ৰ পৰা অনা হৈছে\nশেষ সম্পাদনা কৰা হৈছে 1 October 2021 তাৰিখে 10:57 বজাত\nএই পৃষ্ঠাখন ০১ অক্টোবৰ, ২০২১ তাৰিখে ১৬:২৭ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=47365।


টিনা ডাবিয়ে তেওঁৰ দ্বিতীয় বিবাহৰ আগতে প্ৰদীপ গাৱাণ্ডেৰ সৈতে ল'লে আচৰিত সিদ্ধান্ত ! হতাশ হৈ পৰিছে অনুৰাগীসকলো ...– News18 assam\nটিনা ডাবিয়ে তেওঁৰ দ্বিতীয় বিবাহৰ আগতে প্ৰদীপ গাৱাণ্ডেৰ সৈতে ল'লে আচৰিত সিদ্ধান্ত ! হতাশ হৈ পৰিছে অনুৰাগীসকলো ...\nSocial Mediaত শিৰোনাম দখল কৰি থকা IAS টিনা ডাবিয়ে এক আচৰিত সিদ্ধান্ত লৈছে। টিনা ডাবিয়ে এতিয়া সামাজিক মাধ্যমক এৰাই চলিছে। টিনাই ইনষ্টাগ্ৰাম, টুইটাৰ আৰু ফেচবুক একাউণ্ট বন্ধ কৰি দিছে।\nLast Updated : April 12, 2022, 16:25 IST\nSocial Mediaত শিৰোনাম দখল কৰি থকা IAS টিনা ডাবিয়ে এক আচৰিত সিদ্ধান্ত লৈছে। টিনা ডাবিয়ে এতিয়া সামাজিক মাধ্যমক এৰাই চলিছে। টিনাই ইনষ্টাগ্ৰাম, টুইটাৰ আৰু ফেচবুক একাউণ্ট বন্ধ কৰি দিছে। টিনাই শনিবাৰে এই সিদ্ধান্তটো লৈছিল।\nকেৱল এয়াই নহয়, তেওঁৰ বাগদত্তা প্ৰদীপেও সামাজিক মাধ্যমৰ পৰা আঁতৰি থকাৰ সিদ্ধান্ত লৈছে। প্ৰদীপে তেওঁৰ ইনষ্টাগ্ৰাম একাউণ্ট বন্ধ কৰিছে। টিনা ডাবিৰ সামাজিক মাধ্যমত যথেষ্ট অনুৰাগী আছে আৰু ইনষ্টাগ্ৰামত ১.৫ মিলিয়ন অনুসৰণকাৰী আছে। একে সময়তে, লাখ লাখ লোক টিনাৰ ফেচবুকৰ সৈতেও সংযুক্ত আছিল। এতিয়া আইএএছ টিনা আৰু প্ৰদীপ গাৱাণ্ডে সামাজিক মাধ্যমক সদ্য়হতে বিদায় দিছে। শেহতীয়াকৈ, টিনাই সামাজিক মাধ্যমত তেওঁলোকৰ সম্পৰ্কৰ বিষয়ে প্ৰকাশ কৰিছিল। টিনাই বাগদত্তা আইএএছ প্ৰদীপৰ সৈতে সামাজিক মাধ্যমৰ একাউণ্টত এখন ফটো শ্বেয়াৰ কৰিছিল আৰু সকলোকে তেওঁলোকৰ সম্পৰ্কৰ বিষয়ে কৈছিল। দুয়ো সোনকালেই বিয়া হ'বলৈ গৈ আছে।\nটিনাৰ পোষ্টটোৰ পিছত সামাজিক মাধ্যমত অভিনন্দনৰ ঢৌ উঠিছিল। টিনাৰ এখন ফটো ভাইৰেল হোৱাৰ পিছত ভাল লাগিছিল। এই ফটোখন ডেৰ মিলিয়নতকৈও অধিক লোকে লাইক কৰিছিল। একে সময়তে, ছ'চিয়েল মিডিয়াৰ পৰা আঁতৰি থকাৰ কাৰণটো ট্ৰ'ল বুলি গণ্য কৰা হৈছে। বিবাহৰ খবৰ ৰখাৰ পিছত, টিনা আৰু প্ৰদীপক বহুলোকে অভিনন্দন জনাইছিল। একে সময়তে, বহুলোকে টিনাক ট্ৰ'ল কৰিছিল। এতিয়া বিশ্বাস কৰা হয় যে ট্ৰ'লাৰৰ বাবে, টিনা আৰু প্ৰদীপে সামাজিক মাধ্যমৰ পৰা নিজকে আঁতৰাই ৰখাৰ সিদ্ধান্ত লৈছে।\nৰাতিটোৰ ভিতৰতে প্ৰদীপৰ অনুগামী বৃদ্ধি হৈছিল\nটুইটাৰ, ইনষ্টাগ্ৰাম আৰু ফেচবুকত টিনাৰ লাখ লাখ অনুসৰণকাৰী আছিল। অতীতত, তেওঁ তেওঁৰ বিবাহৰ তথ্য সামাজিক মাধ্যমৰ জৰিয়তে ভাগ বতৰা কৰিছিল। এতিয়া টিনাই সামাজিক মাধ্যমৰ পৰা নিজকে আঁতৰাই ৰাখিছে। একে সময়তে, টিনাৰ বাগদত্তা আইএএছ প্ৰদীপেও তেওঁৰ ইনষ্টাগ্ৰাম একাউণ্ট বন্ধ কৰিছে। টিনাৰ সৈতে তেওঁৰ সম্পৰ্কৰ বাতৰিৰ পিছত ইনষ্টাগ্ৰামত প্ৰদীপৰ অনুসৰণকাৰীসকল ৰাতিটোৰ ভিতৰতে বৃদ্ধি পাইছিল। ইনষ্টাগ্ৰামত প্ৰদীপৰ অনুসৰণকাৰীৰ সংখ্যা ২৪ ঘণ্টাৰ ভিতৰত ৩১৫৪ ৰ পৰা ২৮,০০০ তকৈ ওপৰলৈ বৃদ্ধি পাইছিল। এতিয়া প্ৰদীপেও তেওঁৰ ইনষ্টাগ্ৰাম একাউণ্ট বন্ধ কৰিছে।\nFirst published: April 12, 2022, 16:25 IST\nIAS OfficerRajasthan NewsTina Dabi\nBadruddin Ajmal : বানৰ পিছত বৰাকত বদৰুদ্দিন, ক'লে- কেন্দ্ৰক ২০ হাজাৰ কোটি টকাৰ বিশেষ পেকেজ বিচাৰক মুখ্যমন্ত্ৰীয়ে\n৪৫০০ কি: মি: পথ, ৯ খন ৰাজ্য অতিক্ৰম কৰি চাইকেলেৰে মাজুলীত উপস্থিত অৰূপ


Lyser in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Lyser ar byavahar, ppali, parshwakriya, upkaar, kriya-pratikriya aaru satarkatabani\nLyser के सारे विकल्प देखें\nLyser ৰ লাভ আৰু ব্যৱহাৰসমূহ- Lyser Benefits & Uses in Assamese- Lyser ar laabh aaru byavaharsamuh\nLyser ৰ পালি আৰু সেয়া কেনেদৰে ল'ব- Lyser Dosage & How to Take in Assamese - Lyser ar paali aaru xeya kenedore lobo\nLyser ৰ পাৰ্শ্চক্ৰিয়াসমূহ- Lyser Side Effects in Assamese- Lyser ar parshwakriyasamuh\nLyser সংক্ৰান্ত সতৰ্কতাবাণীসমূহ- Lyser Related Warnings in Assamese- Lyser xonkranta xatarkatabanisamuh\nঅইন দৰৱৰ সৈতে Lyserৰ গুৰুতৰ ক্ৰিয়া-প্ৰতিক্ৰিয়া- Severe Interaction of Lyser with Other Drugs in Assamese- Oinor xoite Lyser ar gurutor kriya-pratikriya\nLyser মতভেদসমূহ- Lyser Contraindications in Assamese- Lyser nishedhsamuh\nLyser ৰ বিষয়ে সততে সোধা প্ৰশ্নসমূহ- Frequently asked Questions about Lyser in Assamese- Lyser ar bikhoye satate xodha prashnasamuh\nখাদ্য আৰু মদৰ সৈতে Lyser ক্ৰিয়া-প্ৰতিক্ৰিয়া- Lyser Interactions with Food and Alcohol in Assamese- khadya aaru modor xoite Lyser kriya-pratikriya\nLyser ৰ লাভ আৰু ব্যৱহাৰসমূহ - Lyser Benefits & Uses in Assamese - Lyser ar laabh aaru byavaharsamuh\nLyser তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nLyser ৰ পালি আৰু সেয়া কেনেদৰে ল'ব - Lyser Dosage & How to Take in Assamese - Lyser ar paali aaru xeya kenedore lobo\nLyser-ৰ উপাদানসমূহ - Lyser Active Ingredients in Assamese - Lyser-ar upadaansamuh\nLyser ৰ পাৰ্শ্চক্ৰিয়াসমূহ - Lyser Side Effects in Assamese - Lyser ar parshwakriyasamuh\nগৱেষণাৰ ভিত্তিত, Lyser ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nLyser সংক্ৰান্ত সতৰ্কতাবাণীসমূহ - Lyser Related Warnings in Assamese - Lyser xonkranta xatarkatabanisamuh\nLyser-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nLyser এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Lyser খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nLyser-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nLyser এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Lyser গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Lyser কি প্ৰভাৱ দেখা গৈছে?\nLyserৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Lyser কি প্ৰভাৱ দেখা গৈছে?\nLyserৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Lyser ৰ কি প্ৰভাৱ দেখা গৈছে?\nLyserৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Lyserৰ গুৰুতৰ ক্ৰিয়া-প্ৰতিক্ৰিয়া - Severe Interaction of Lyser with Other Drugs in Assamese - Oinor xoite Lyser ar gurutor kriya-pratikriya\nLyser তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nLyser মতভেদসমূহ - Lyser Contraindications in Assamese - Lyser nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Lyser লোৱা অনুচিত যাতে -\nLyser ৰ বিষয়ে সততে সোধা প্ৰশ্নসমূহ - Frequently asked Questions about Lyser in Assamese - Lyser ar bikhoye satate xodha prashnasamuh\nএই Lyser-এ অভ্য়াস বা নিচাৰ সৃষ্টি কৰে নেকি?\nLyserৰে অভ্যাস গঠনৰ কোনো কথাৰ প্ৰতিবেদন পোৱা নাই।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Lyser লোৱাৰ পিছত ই আপোনাৰ টোপনি ভাৱ নানে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Lyser লোৱা উচিত।\nনহয়, মানসিক ৰোগৰ চিকিত্সাৰ ক্ষেত্ৰত Lyserৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Lyser ক্ৰিয়া-প্ৰতিক্ৰিয়া - Lyser Interactions with Food and Alcohol in Assamese - khadya aaru modor xoite Lyser kriya-pratikriya\nখাদ্য আৰু Lyserৰ ক্ৰিয়া-প্ৰতিক্ৰিয়া\nLyserৰ সৈতে খাদ্য খোৱাৰ বিষয়ে কোনো গৱেষণা উপলব্ধ নহয়।\nমদ আৰু Lyserৰ মাজৰ প্ৰতিক্ৰিয়া\nLyserৰ সৈতে মদ্যপানৰ প্ৰভাৱৰ বিষয়ে একো কোৱাটো এতিয়া কঠিন। কিয়নো এইবিষয়ে এতিয়ালৈ একো গৱেষণা হোৱা নাই।


ভূপেন দাৰ ভাষাৰেই -‘লুইতপৰীয়া ডেকাবন্ধু, তোমাৰ তুলনা নাই ..” – NewsFile Online (Oxomiya)\nHome / Region / Assam / ভূপেন দাৰ ভাষাৰেই -‘লুইতপৰীয়া ডেকাবন্ধু, তোমাৰ তুলনা নাই ..”\nভূপেন দাৰ ভাষাৰেই -‘লুইতপৰীয়া ডেকাবন্ধু, তোমাৰ তুলনা নাই ..”\nশতসহস্ৰ গুণমুগ্ধক কন্দুৱাই অনন্তধামলৈ গতি কৰা চিৰতৰুণ নেতাজনৰ বিষয়ে এই প্ৰতিবেদন যুগুতাইছে মনালিছা গগৈয়ে আৰু মন্তব্য সংগ্ৰহ কৰাত সহায় কৰিছে অভিজিত ভূঞা,চবিন তামুলী,ভাস্কৰজ্যোতি শইকীয়া আৰু পাৰ্থপ্ৰতীম হাজৰিকাই৷\nবিশ্ববিশ্ৰুত সংগীতজ্ঞ ভূপেন হাজৰিকাৰ মৃত্যুৰ পিছত আজি যেন আকৌ পুনৰবাৰ সমগ্ৰ অসমে একেলগে কান্দিছে প্ৰাক্তন মুখ্যমন্ত্ৰী তৰুণ গগৈৰ মৃত্যুত৷ জাতি-বৰ্ণ-ধৰ্ম নিৰ্বিশেষে সকলোৱে কেৱল উচুপিছে,মুখৰ ভাষা হেৰুৱাইছে ৷মানৱদৰদী এই জননেতা জনক শেষ দৰ্শনৰ বাবে দল – মত নিৰ্বিশেষে কেৱল নিৰৱিচ্ছিন্নভাৱে সোঁত বৈছে হাজাৰ জনতাৰ!ভালপোৱা মানুহজনক হেৰুৱাৰ বেদনা কিমান সেই অভিজ্ঞতাৰ পুনৰবাৰ সাক্ষী হ’ল অসমবাসী! মানুহ এজন কিমান জনপ্ৰিয় হ’লে সাধাৰণ মানুহৰ চকুলো নিগৰিব পাৰে,আৱেগিকবিহ্বল হৈ নিজৰ মনৰ ভাৱ অন্তৰৰপৰা আপোনাআপুনি ওলাই আহিব পাৰে তাৰেই এই প্ৰতিবেদন৷\nৰাজ্যৰ প্ৰাক্তন মুখ্যমন্ত্ৰী তৰুণ গগৈৰ বিয়োগত গভীৰ শোক প্ৰকাশ কৰিছোঁ সংযুক্ত মুক্তি বাহিনী অসমৰ তৰফৰপৰা। একেৰাহে তিনিবাৰকৈ ৰাজ্য শাসনৰ বাঘজৰীডাল হাতত ৰাখিবলৈ সক্ষম হোৱা তৰুণ গগৈদেৱ প্ৰকৃততে এজন অসম প্ৰেমী ব্যক্তি আছিল। সংযুক্ত মুক্তি বাহিনী অসমৰ সভাপতি হিচাপে আমি ব্যক্তিগত ভাৱে কেইবাবাৰো লগ পাবলৈ সক্ষম হোৱা প্ৰাক্তন মুখ্যমন্ত্ৰী গৰাকীৰ ৰসাল কথা-বতৰাই আচলতে তেখেতৰ ব্যক্তিত্বৰ পৰিচায়ক। ব্যক্তিগতভাৱে আমি যেতিয়াই লগ পাওঁ তেতিয়াই ৰাজ্যৰ উন্নয়ন , নিবনুৱা সমস্যা আদিৰ বিষয়ে বেছিভাগ কথা পাতিছিলোঁ। সহজাত ভাৱে তেখেতে কোনো কোনো সময়ত কয় “বাদ দিয়া হে”। ৰাজনৈতিক ভাৱে অতি দক্ষ, বিচক্ষণ তথা দূৰদৃষ্টিসম্পন্ন ব্যক্তিগৰাকীৰ বাবেই আলফা-চৰকাৰৰ মাজত আলোচনা প্ৰক্ৰিয়া আৰম্ভ হৈছিল ,সেই কথা স্বীকাৰ কৰিবই লাগিব। প্ৰাক্তন মুখ্যমন্ত্ৰী গৰাকীৰ নেতৃত্বাধীন চৰকাৰখনেই আচলতে ৰাজ্যখনত শান্তিপূৰ্ণ, সামাজিক , ৰাজনৈতিক তথা সুস্থ গণতান্ত্ৰিক পৰিবেশ সৃষ্টি কৰিবলৈ সক্ষম হৈছিল বুলি আমি বিশ্বাস কৰোঁ। লগ পালেই গগৈদেৱে মোক প্ৰায়ে কয়, শান্তি আলোচনাখন সোনকালে পাতি সমস্যাৰ সমাধান কৰিব লাগে। তেখেতৰ জীৱিত অৱস্থাতে আমিও আলোচনা প্ৰক্ৰিয়া সামৰণি মাৰিবলৈ বিচাৰিছিলোঁ যদিও সেইয়া সম্ভৱ হৈ নুঠিল। এই কথাই এতিয়া অতিকৈ দুুখ দিছে আমাক। গগৈদেৱৰ বিদেহী আত্মাৰ সদগতি কামনা কৰাৰ লগতে বৌ আৰু ভতিজা গৌৰৱ তথা শোকসন্তপ্ত পৰিয়ালৰ সকলোলৈকে সমবেদনা জ্ঞাপন কৰিছোঁ।\nসভাপতি,সংযুক্ত মুক্তি বাহিনী, অসম।\nমুখ্যমন্ত্ৰী বুলি ক’লে আজিও প্ৰথমে গগৈ ছাৰৰ কথাকে মনলৈ আহে। মই সাংবাদিক হিচাপে যোগদান কৰাৰ পিছত প্ৰিয় নেতাগৰাকীক কাষৰ পৰা পাবলৈ সক্ষম হৈছিলোঁ। তেখেতে সম্বোধন কৰা বহুকেইখন সংবাদ মেলৰ বাতৰি সংগ্ৰহ কৰিবলৈ মই গৈছিলোঁ। সৰল মনৰ তৰুণ গগৈ ছাৰে সদায়ে আমাৰ লগত এক বন্ধুত্ব সুলভ ব্যৱহাৰ কৰিছিল। ইয়াৰোপৰি ২০১৮ বৰ্ষত তেখেতৰ এটা বিশেষ সাক্ষাতকাৰ ল’বলৈ মোৰ সৌভাগ্য হৈছিল। সেই সময়ত মই সাংবাদিকতা জগতত প্ৰায় নতুন। কাৰোৰে লগতে তেনেদৰে চিনাকি নাছিল। তেতিয়াই ওচৰৰ পৰা তেখেতৰ লগত চিনাকি হ’বলৈ সুবিধা পাইছিলোঁ। তিনিবাৰৰ মুখ্যমন্ত্ৰী তথা দেশৰ এগৰাকী অভিজ্ঞ বৰ্ষীয়ান ৰাজনীতিবিদ হ’লেও তেখেতৰ নাছিল কোনো অহংকাৰ। সকলোৰে মন জিনিব পৰা ব্যক্তিত্বৰ অধিকাৰী আছিল তেখেত। যাৰ বাবে অসমৰ প্ৰতিগৰাকী লোকৰ হৃদয়ত আছে প্ৰাক্তন মুখ্যমন্ত্ৰী তৰুণ গগৈ। মই সাংবাদিক হিচাপে বহু ৰাজনীতিবিদক লগ পাইছোঁ, কিন্তু প্ৰাক্তন মুখ্যমন্ত্ৰী তৰুণ গগৈ এগৰাকী প্ৰকৃত মানৱীয় অনুভূতিৰে পৰিপূৰ্ণ নাগৰিক। তেখেতৰ মৃত্যু অসমৰ ৰাজনীতিৰ বাবে এক অপূৰণীয় ক্ষতি।\nৰাজ্যৰ প্ৰাক্তন মুখ্যমন্ত্ৰী তৰুণ গগৈদেৱৰ মৃত্যুত আমি মৰ্মাহত হৈছোঁ। সৰুৰেপৰাই তেখেতক লগ পোৱা হেতুকে আমাৰ মাজত আছিল ঘৰুৱা সম্পৰ্ক। মোৰ দেউতা শৰৎ বৰকটকীৰ সহপাঠী তথা কংগ্ৰেছ দলৰ সতীৰ্থ হোৱা বাবে প্ৰায়েই আমি দেখাদেখি হৈছিলোঁ। আজি তেখেতৰ সহজ-সৰল আচৰণ তথা আন্তৰিকতাবোৰে চকুৰ আগত অগাদেৱা কৰিবলৈ ধৰিছে। নিজৰ পুত্ৰৰ দৰেই মোকো মৰম কৰিছিল প্ৰয়াত মুখ্যমন্ত্ৰী গৰাকীয়ে। তেখেতৰ প্ৰচেষ্টাতে ৰাজ্যত শান্তি পূৰ্ণ পৰিৱেশৰ সৃষ্টি হৈছিল। বহু নিবনুৱাই সংস্থাপন পাইছিল। ৰাজ্যৰ দ্ৰুত উন্নয়ন হৈছিল। বিভিন্ন সময়ত আমাৰ লগত ৰাজ্যৰ সামগ্ৰিক উন্নয়নৰ কথা পাতি কৈছিল “ডেকাল’ৰা তোমালোক নতুন প্ৰজন্মই এটা সময়ত ৰাজ্যৰ জনসাধাৰণৰ নেতৃত্ব ল’ব লাগিব।” আজি সেই কথাবোৰ মনত পৰিছে । আমি তেখেতৰ মৃত্যুত শোক প্ৰকাশ কৰাৰ লগতে বিদেহী আত্মাৰ চিৰ শান্তি কামনা কৰিছোঁ।\nতৰুণ গগৈ ডাঙৰীয়াক প্ৰথম লগ পাইছিলোঁ NRL ৰ এক ধৰ্ণা কাৰ্যসূচীত।তেওঁ এজন ৰাজনীতিবিদেই নহয় আমাৰ বাবে আত্মাস্বৰূপ।তেখেতে সদায়েই ভাল কাম কৰি সমাজৰ সেৱা কৰি যাবলৈ পৰামৰ্শ দিছিল আৰু সহজ সৰল সাধাৰণ মানুহৰ নিচিনাকৈ আমাৰ লগত কথা পাতিছিল।তেওঁ যদিও এজন মুখ্যমন্ত্ৰী আছিল তথাপি তেওঁ কেৱল ৰাজনীতিৰ কথাকে আলোচনা কৰা নাছিল, সমাজৰ বিভিন্ন বিষয় যেনে খেল,সংস্কৃতি,সমাজ আদি বিষয়ৰ ওপৰতো কথা পাতিছিল৷সঁচাই তেওঁক পাহৰিব নোৱাৰিম৷\nতৰুণ গগৈ ডাঙৰীয়াক প্ৰথম লগ পাইছিলোঁ ২০০০ চনৰ অক্টোবৰ মাহত।তেতিয়া তেখেত অসম প্ৰদেশ কংগ্ৰেছ কমিটীৰ সভাপতি আছিল। আমি ছাত্ৰ ৰাজনীতিৰ সৈতে জড়িত হৈ NSUI ৰ যোৰহাট জিলাৰ দায়িত্বত আছিলোঁ।অসম গণ পৰিষদ দলৰ শাসন আছিল,চাৰিওফালে হত্যা হিংসাৰে অশান্ত আছিল অসম।২০০১ চনৰ নিৰ্বাচনত কংগ্ৰেছ দলে চৰকাৰ গঠন কৰাৰ বাবে আমিও তেওঁৰ নেতৃত্বত কাম কৰিছিলোঁ। ২০০০ চনৰ শেষৰ ফালে নিৰ্বাচনত প্ৰতিদ্বন্দিতাৰ বাবে টিকট বিচাৰি বহু লোক তেখেতৰ ওচৰলৈ আহিছিল। টীয়ক সমষ্টি যিহেতু মোৰ নিজা গৃহ সমষ্টি আছিল তাত স্থানীয় এজন প্ৰাৰ্থী দিবৰ বাবে টীয়কৰ বহু কৰ্ম্মীয়ে বিচাৰিছিল।কিন্তু টিকট বিচৰা মানুহ বহুত আছিল যদিও জিকাৰ সম্ভাৱনা থকা প্ৰাৰ্থীৰ অভাৱ আছিল। সেই সময়ত টীয়কৰ পৰা টিকট বিচাৰিছিল মেম্বৰ গগৈ ডাঙৰীয়াই।কিন্তু তেখেত টীয়কৰ নাছিল। অৱশ্যে মানুহ জন ৰাইজৰ গ্ৰহণযোগ্য আছিল।আমি কিছু যুৱ ছাত্ৰ মিলি তৰুণ গগৈ ডাঙৰীয়াক কৈছিলোঁ যে টীয়কৰ কংগ্ৰেছ কৰ্মী সকলে স্থানীয় প্ৰাৰ্থী বিচাৰিলেও জিকাৰ সম্ভাৱনা মেম্বৰ গগৈ ডাঙৰীয়াৰ হে আছে।তেখেতে আমাক সুধিছিল কেনেকৈ জানিলা জিকাৰ সম্ভাৱনা আছে বুলি, আমি কৈছিলোঁ যুৱ শক্তিয়ে তেখেতক আঁকোৱালি লৈছে আৰু জিকাই আনিম বুলি দায়িত্ব লৈছে।তেতিয়া তেখেতে কৈছিল যদি যুৱ চাম তেওঁৰ লগত আছে তেতিয়া হ’লে জিকিব।এবাৰ মুখ্যমন্ত্ৰী হৈ থাকোতে শেষৰ ফালে এজন বন্ধুৰ লগত ছাৰক লগ কৰিছিলোঁ কইনা ধৰাত।আমাক সুধিছিল গ্ৰামাঞ্চল বোৰৰ ৰাইজৰ উন্নতি হৈছে নে বুলি ?মোৰ লগত যোৱা জনে ক’লে ছাৰ আমাৰ গাৱঁত আগতে প্ৰথম শ্ৰেণীৰ ভ্ৰাম্যমাণ থিয়েটাৰ যোৱা নাছিল ,এতিয়াতো গাৱঁৰ মানুহে ১৫০০,২০০০ টকীয়া টিকট লৈ প্ৰথম শ্ৰেণীৰ থিয়েটাৰ চায়। কি আচৰিত পিছদিনা তৰুণ গগৈ ছাৰৰ এখন সংবাদ মেল আছিল তাত সেই কথা কেইটাই ছাৰে সাংবাদিক বন্ধু সকলক ক’লে আগতে গাঁৱলৈ প্ৰথম শ্ৰেণীৰ থিয়েটাৰ গৈছিল নে, এতিয়া গাওঁৰ মানুহে ১২০০, ১৫০০ টকাৰ টিকট লৈ থিয়েটাৰ চায়। সঁচাকৈ ২০০০ চনৰ আগৰ অসম খনৰ যি ভয়, আতংকৰ, অভাৱ অনাটনৰ দিন আছিল তাৰ পৰিবৰ্তে এক সুস্থিৰ বাতাবৰণ ঘূৰাই অনাৰ মূল মানুহ জন আছিল তৰুণ গগৈ ছাৰ।লগ পোৱা মানুহক ব্যক্তিগত খা খবৰ লোৱাৰ ওপৰিও গাঁও , অঞ্চল, ৰাইজৰ খবৰ লৈছিল।এনে এজন স্পষ্টবাদী,সাহসী সকলোকে আপোন কৰি ল’ব পৰা বিশাল মনৰ মানুহ হঠাৎ আমাৰ মাজৰ পৰা আঁতৰি যোৱাত আমি ব্যথিত,শোকত ম্ৰিয়মাণ। তেখেতৰ বিদেহী আত্মাৰ সদগতিৰ কাৰণে ভগৱানৰওচৰত প্রাৰ্থনা জনালোঁ।\nপ্ৰাক্তন মুখ্যমন্ত্ৰী সদ্য প্ৰয়াত শ্ৰদ্ধেয় তৰুণ গগৈ দেৱৰ ব্যতিক্ৰমী ৰাজনৈতিক ভূমিকাৰ প্ৰতি আকৃষ্ট হৈয়ে দলীয় ৰাজনীতিৰ প্ৰতি আকৰ্ষিত হৈ কংগ্ৰেছ দলত যোগদান কৰিছিলোঁ। ২০১৮ চনৰ ২৭ অক্টোবৰৰ দিনটোত তেওঁক একান্ত ভাৱে লগ পাবলৈ সক্ষম হৈছিলোঁ। যথেষ্ট উৎকন্ঠা আৰু ভয় শংকাৰে যেতিয়া তেওঁৰ মুখামুখি হ’লো, সমগ্ৰ পৰিবেশ সলনি কৰি খুব ঘৰুৱা ভাৱে তেখেতে মোৰ দৰে এগৰাকী তৃণমুল কৰ্মীৰ সৈতে মত বিনিময় কৰিছিল। বহু কথাৰ মাজত তেখেতে মোক কৈছিল ” ৰাজনীতিৰ পথাৰ খনত খোজ দিছা যদি খুব অধ্যয়ন কৰিবা । ইতিহাস তথা বিভিন্ন বিষয়ৰ গ্ৰন্থ মোৰ তাত আছে। যেতিয়াই মন যায় তেতিয়াই আহিবা।” তেখেতৰ সেই সহজ সৰল আপোন মনেৰে কোৱা কথাষাৰ মই সদায় মনত ৰাখিছোঁ আৰু আগলৈও ৰাখি যাম। এগৰাকী সুদক্ষ ৰাজনীতিবিদ , সকলোৰে সৈতে, সকলো সময়তে হাঁহি মাতি ব্যৱহাৰ কৰা বিৰল ব্যক্তিত্বৰ অধিকাৰী গগৈ ছাৰক হেৰুৱাই যথেষ্ট দুখ অনুভৱ কৰিছোঁ। আশা ৰাখিছো প্ৰতিজন দলীয় সতীৰ্থই যেন সেই মহান ব্যক্তিগৰাকীৰ আদৰ্শেৰে দলটোক আগবঢ়াই লৈ যায়। শেষত তেখেতৰ বিদেহ আত্মাই যাতে চিৰশান্তি লাভ কৰে তাৰেই কামনা কৰিলো। ঔম শান্তি ।\nতেতিয়া মই দৈনিক অগ্ৰদূতৰ ষ্টাফৰিপ’ৰ্টাৰ। সেই সময়ত প্ৰফুল্ল কুমাৰ মহন্তৰ চৰকাৰ। চৌদিশে আলফা – ছালফাৰ সংঘাত। অসমীয়া পাহোৱাল ডেকাৰ তেজেৰে ৰাঙলী অসম! সমান্তৰালভাৱে অসমৰ অৰ্থনীতি হৈ পৰিছিল বিধ্বস্ত। মাহৰ পাছত মাহ ধৰি চৰকাৰী কৰ্মচাৰীয়ে দৰমহা পোৱা নাছিল। পৰিস্থিতি এনে এক পৰ্য্যায় পাইছিলগৈ আনকি অসম চৰকাৰৰ চাকৰিয়াললৈ ছোৱালী বিয়া দিবলৈয়ো বেছিভাগ অভিভাৱকে অনীহা প্ৰকাশ কৰিছিল। মুঠৰ ওপৰত চৌদিশে এক অভাবনীয় পৰিস্থিতি বিৰাজ কৰিছিল। ৰাজ্যখনৰ এনে এক সংকটকালত তৰুণ গগৈয়ে প্ৰদেশ কংগ্ৰেছৰ সভাপতিৰ দায়িত্ব মূৰ পাতি লৈছিল। তেতিয়াৰ প্ৰতিখন সংবাদমেলত গগৈয়ে ৰাজ্যখনত চলি থকা হত্যা – হিংসাৰ বিৰুদ্ধে কেৱল সৰৱ হোৱাই নহয়, কংগ্ৰেছ ক্ষমতালৈ আহিলে গুপ্তহত্যা বন্ধ কৰিব বুলি বাৰম্বাৰ ঘোষণা কৰিছিল। সেই সময়ৰ প্ৰায় প্ৰতিখন সংবাদমেলত মহন্ত চৰকাৰক কঠোৰ সমালোচনা কৰি কংগ্ৰেছ ক্ষমতালৈ আহিলে চৰকাৰী কৰ্মচাৰীয়ে নিয়মীয়াকৈ দৰমহা পাব বুলি গগৈ ডাঙৰীয়াই সদম্ভে ঘোষণা কৰিছিল। গগৈৰ এনে ঘোষণাৰ প্ৰত্যুত্তৰ দিবলৈ গৈ মহন্তই তেওঁ(গগৈ)ৰ হাতত যাদুদণ্ড আছে নেকি বুলি কটাক্ষ কৰিছিল। আমিও গগৈৰ এনেবোৰ ঘোষণা ৰাজনৈতিক চতুৰালি বুলিয়ে ধৰি লৈছিলোঁ। কিন্তু মহন্ত চৰকাৰৰ পতন ঘটাই ক্ষমতালৈ অহাৰ কেই মাহ মানৰ পিছতে আমাৰ ধাৰণাক ভুল প্ৰমাণিত কৰি গগৈয়ে চৰকাৰী কৰ্মচাৰীক নিয়মীয়াকৈ দৰমহা দিবলৈ সক্ষম হ’ল। গুপ্তহত্যা সম্পূৰ্ণৰূপে বন্ধ কৰিলে।গগৈৰ কথা আৰু কামৰ মাজত যে পাৰ্থক্য নাই এয়া মাত্ৰ এটা উদাহৰণহে। গগৈৰ ১৫ বছৰীয়া শাসনকালৰ এনে অজস্ৰ উদাহৰণ আছে, যিবোৰ লিখি শেষ কৰিব নোৱাৰি।\nমই জাতীয় কংগ্ৰেছ তথা ৰাজনীতিৰ লগত ২০১১ চনৰ পৰাই জড়িত হৈ পৰিছিলোঁ তৰুণ গগৈ ছাৰৰ আইডিয়’লজিৰ প্ৰতি আকৰ্ষিত হৈ । তেওঁক ২০১৪ চনত প্ৰথমবাৰ লগ পাইছিলোঁ। তেওঁ যুৱক যুৱতীক অতিকৈ ভাল পাইছিল। সদায় নতুনত্বৰ সন্ধান কৰিছিল। মোৰ আজিও মনত আছে, আমাক দেখি কৈছিল “তেজাল ডেকা ল’ৰাহঁত, ভাল কামবোৰৰ কৰি যোৱা পিছলৈ কেতিয়াও ঘূৰি নাচাবা। এদিন আমি সফল হ’ম।” সকলো জাতি,জনগোষ্ঠীক তেওঁ আগুৱাই যোৱাটো বিচাৰিছিল আৰু সেয়ে তেওঁৰ ব্যক্তিত্বৰ প্ৰতি মই আকৰ্ষিত হৈছিলোঁ।\nঅসমৰ প্ৰাক্তন মুখ্যমন্ত্ৰী শ্ৰীযুত তৰুণ গগৈ ডাঙৰীয়াক মই ২০১৩ চনত এন.এছ.ইউ.আইৰ সভাপতি থাকোতে তেওঁক নিচেই কাষৰ পৰা পাইছিলোঁ। মই যি দুটা বছৰত এন.এছ.ইউ.আইৰ কাৰ্যকাল চলাইছিলোঁ , সেই সময়ত মই লোৱা প্ৰতিটো পদক্ষেপতে তেওঁ মোক সহায় সহযোগিতা কৰাৰ লগতে যথেষ্ঠ পৰিমাণে মোক উৎসাহিত কৰিছিল। ছাত্ৰ ছাত্ৰীৰ সৰ্বাংগীন উন্নয়নৰ বাবে কেনেকৈ, কি কৰিব লাগে এই সকলোবোৰ তেওঁ মোক ভালদৰে বুজাই দিছিল। সঁচাকৈ তেওঁ আছিল স্পষ্টবাদী নেতা, সহজ সৰল আৰু অতিকৈ মৰমিয়াল আছিল আৰু এইবোৰ গুণে মোক যথেষ্ঠ পৰিমাণে তেওঁৰ প্ৰতি আকৰ্ষিত কৰিছিল।দলৰ সৰুৰ পৰা ডাঙৰলৈকে প্ৰত্যেকজন নেতা কৰ্মীৰে মনৰ ভাৱ জানিবলৈ তেওঁ চেষ্টা কৰিছিল। দল বা দলীয় কৰ্মীৰ সন্মুখত যেতিয়া সমস্যা আহে তেতিয়া তেওঁ অতি যোগাত্মক ভাবে সমাধানৰ পথ দেখুৱাইছিল। এনে এজন ব্যক্তিৰ বিয়োগে অসমীয়া জাতীয় জীৱনত যথেষ্ঠ পৰিমাণে ক্ষতি কৰিব। মই কিন্তু তেওঁক এজন নেতা হিচাপে চোৱাৰ পৰিবৰ্তে এজন ব্যক্তি হিচাপেহে চাইছিলোঁ,তেওঁ এনে ব্যক্তিত্বৰ অধিকাৰী যি জন ব্যক্তিয়ে সকলোবোৰ কথাই স্পষ্টকৈ সকলোৰে আগত প্ৰকাশ কৰে ৷ যোৱা কালিৰে পৰা সামাজিক মাধ্যমতে হওঁক বা ইলেকট্ৰনিক মাধ্যমতে হওক সকলোৱে তেওঁক প্ৰশংসাৰে উপচাই পেলাইছে। অসমৰ বাবে যিখিনি উন্নয়ন তেওঁ কৰিলে সেইখিনিক সকলোৱে একে মুখে স্বীকাৰ কৰিছে।\nতেওঁ এজন ব্যক্তি নহয়\nতেওঁ এটা অনুষ্ঠান!\nঅসম প্ৰদেশ যুৱ কংগ্ৰেছ\nসেইয়া আছিল ১৯৭৬ চনৰ নবেম্বৰ মাহৰ কোনোবা এটা দিন৷গুৱাহাটীত সৰ্বভাৰতীয় কংগ্ৰেছৰ এক অনুষ্ঠান অনুষ্ঠিত হৈছিল আৰু মই পিএ চাংমা ডাঙৰীয়াৰ নেতত্বত গাৰো হিলচৰ পৰা তালৈ প্ৰতিনিধি হিচাপে আহিছিলোঁ৷তাতে অস্থায়ী ভাৱে নিৰ্মিত ভোজনালয়ত মেঘালয় আৰু পঞ্জাৱৰ পৰা অহা দুজনমান প্ৰতিনিধিৰ কিবা কথাত তৰ্কাতৰ্কি হৈ ঘুচিয়াঘুচি লাগিছিল,ময়ো সেই মাৰপিটত সমানেই অংশ লৈছিলোঁ৷তৰুণ গগৈ ছাৰ আছিল তেতিয়া সাংসদ আৰু অভ্যৰ্থনা সমিতিৰ সভাপতি ,তেওঁ মাৰপিটৰ বিষয়ে গম পাইয়ে ঘটনাস্থলীত উপস্থিত হৈ আমাক বুজাই বঢ়াই আমাৰ লগতে আহাৰো গ্ৰহণ কৰিছিল৷তেওঁ যে শুদ্ধ অন্তৰৰ নেতা আছিল ,সেইদিনাই মই অনুভৱ কৰিছিলোঁ৷তাৰ পিছত মই ৰাষ্ট্ৰীয় স্বয়ংসেৱক সংঘৰ সদস্য হ’লো আৰু ৯১ চনত বিজেপিত যোগদান কৰিলোঁ৷তাৰ পিছত ছাৰে মোক লগ পালেই কংগ্ৰেছ দলত যোগদান কৰি একেলগে কাম কৰাৰ কথা কৈছিল,মই বিনয়েৰে অপাৰগতা প্ৰকাশ কৰিছিলোঁ৷ছাৰৰ তৎপৰতাতেই মই ২০২০ চনৰ ফেব্ৰুৱাৰীত কংগ্ৰেছ দলত যোগদান কৰিছিলোঁ৷ক’ভিড হোৱাৰ আগলৈকে ছাৰক সপ্তাহ অথবা এটা পষেকৰ বিৰতিত সাক্ষাৎ কৰিছিলোঁ৷ক’ভিডত আক্ৰান্ত হোৱাৰ আগত ছাৰৰ লগত হোৱা মোৰ শেহতীয়া সাক্ষাতত আমি কংগ্ৰেছ দলৰ সাম্ভাৱ্য প্ৰাৰ্থীৰ বিষয়ে কথা পাতিছিলোঁ,অসমত চৰকাৰ গঠন কৰাৰ কৌশলৰ বিষয়ে কথা পাতিছিলোঁ,আজি সকলো ফালে উকা অনুভৱ কৰিছোঁ৷আমি এজন উজ্জ্বল জ্যোতিস্কক হেৰুৱালোঁ৷আমি অভিভাৱকহীন হ’লো,এই মূৰ্হুতত এইয়াই মোৰ অনুভৱ৷\nতৰুণ গগৈ ডাঙৰীয়াৰ মৃত্যুত আমি অতিশয় নিঠৰুৱা হৈ পৰিছোঁ।আমাৰ মনত এনে লাগিছে যেন বৰ্তমান সূৰ্য নোহোৱা হ’ল।তেখেতৰ বিয়োগত আমি কংগ্ৰেছ পৰিয়াল অতিকৈ মৰ্মাহত।আজি আমাৰ মাজৰ পৰা এজন অভিভাৱক নোহোৱা হ’ল।তেওঁক প্ৰথম বাৰৰ বাবে লগ পাইছিলোঁ কংগ্ৰেছ সেৱা দলৰ হৈ কাম কৰি থকা অৱস্থাত,বাহনা কেম্পত সেৱা দলৰ হৈ কাম কৰি থকা সময়ত তেওঁক লগ পাইছিলোঁ।সহজ সৰল মনৰ মানুহজন কেৱল কংগ্ৰেছ দলৰেই নহয় সমগ্ৰ সমাজখনৰেই অভিভাৱক স্বৰূপ আছিল!কংগ্ৰেছ কৰ্মী হিচাপে তেখেতৰ পৰা ৰাজনীতি আৰু সামাজিক বিভিন্ন দিশত তেওঁৰ দিহা পৰামৰ্শ লৈ আগ বাঢ়িছিলো।সদায়েই ভাল কাম কৰি যাবলৈ পৰামৰ্শ দি কৈছিল “ৰাজনীতিত সদায়েই ভাল কাম কৰি যাবা।কেতিয়াও মিছা কথাৰে আভুৱাভাৰি ৰাইজৰ কাম নকৰিবা।কাৰণ ৰাজনীতিক হৈ সমাজৰ হকে কাম কৰিবলৈ আহিছা,সেয়ে মিছা মাতিলে নহ’ব।”তেওঁক প্ৰথমবাৰ লগ পাইয়েই ককাইদেউ বুলি সম্বোধন কৰিছিলোঁ।তেৱোঁ মোৰ দৰে সাধাৰণ মানুহ এটাক নিজৰ ভাইৰ দৰে ভাৱিছিল।আৰু তেখেতৰ অনুগ্ৰহতেই মই ভাৰতীয় জাতীয় কংগ্ৰেছ দলৰ হৈ বোকাখাট সমষ্টিৰ পৰা নিৰ্বাচনত অৱতীৰ্ণ হৈছিলোঁ। বিধায়ক হিচাপে ৰাইজৰ বিপুল ভোটত জয়যুক্ত হৈ ৰাইজৰ হকে কাম কৰিবলৈ সুবিধা পাইছিলোঁ।আজি তেখেতৰ বিয়োগে আমাক অভিভাৱকহীন কৰি তুলিছে।\nজীৱনত “তৰুণ গগৈ মূর্দাবাদ” ধ্বনি দিয়েই ৰাজনীতিৰ পথাৰত ভৰি দিছিলোঁ। তৰুণ গগৈৰ মাতটো শুনিলেই টিভিৰ চেনেলটো সলনি কৰি দিছিলোঁ। কিন্তু তৰুণ গগৈৰ চৰকাৰ ১৫ বছৰীয়া কাৰ্যকাল আৰু সৰ্বানন্দ সোণোৱালৰ চৰকাৰৰ ৫ বছৰীয়া কাৰ্যকাল চাই উপলব্ধি কৰিছোঁ “সৰ্বানন্দ সোণোৱালতকৈ বহুগুণে দক্ষ মুখ্যমন্ত্ৰী আছিল তৰুণ গগৈ। মৃত্যু এটা বাস্তৱ সত্য। মৃত্যুক আজিলৈকে কোনেও জয় কৰিব পৰা নাই। সকলোৰে দৰে তৰুণ গগৈৰো মৃত্যু এদিন অনিবাৰ্য আছিল। কিন্তু জীৱন্ত কালত তৰুণ গগৈৰ কৰ্মৰাজিয়ে চিৰ দিনৰ বাবে তৰুণ গগৈক অমৰ কৰি থৈ গ’ল।


xukhdukh.com December 12, 2014\nজলন্ত সময়ৰ ছায়া-ছবি "শূন্য অংক"\nবৰ্তমান ‘সংবাদ শিৰোনাম’ হৈছে— নদীবান্ধ সম্পৰ্কে পুনৰ আলোচনা৷ ভাগ্য নে কি নাজানো, ঠিক এনে এক বিষয়ৰেই এখন বাংলা ছবি উপভোগ কৰাৰ সৌভাগ্য হ’ল আজি৷ পৰিস্থিতি প্ৰায় একেই, বিষয়টোও প্ৰায় দুই নাও, দুই ভৰিৰ দৰে— ফল শূন্য৷ ছবিখনৰ নামো ‘শূন্য অংক’৷\nপশ্চিমবংগৰ এক ভিতৰুৱা পাহাৰীয়া অঞ্চলত পুঁজিপতি কোম্পানী এটাই খনিজ সম্পদৰ বাবে ‘মাইনিং’ কৰিব বিচাৰিছে৷ কোম্পানীটোৰ উচ্চপদস্থ বিষয়া হিচাপে অগ্নি বোস অঞ্চলটোলৈ গৈ জনজাতীয় লোকসকলৰ সৈতে আলোচনা কৰিছে আৰু আশা দিছে— বিদ্যালয়, হাস্পতাল, বিদ্যুতৰ ব্যৱস্থা কৰি দিয়াৰ৷ কিছুসংখ্যক লোক কোম্পানীৰ কথাত ভোল গৈছে, কিছুসংখ্যকে এই ‘আশা’ত ভোল নগৈ আন্দোলনৰ কাৰ্যসূচী লৈছে৷ সেই আন্দোলনত পৰোক্ষভাৱে সহায় কৰিছে ‘মাওবাদী’য়ে৷ অভিনেতাজন বিফল মনোৰথেৰে ঘূৰি আহিছে যদিও অনুভৱ কৰিছে জনজাতীয় লোকসকলৰ মনৰ ক্ষোভবোৰ৷\nৰাকা— পৰিস্থিতিৰ সৈতে হাৰি যাব নিবিচৰা ‘টাইমছ অৱ ইণ্ডিয়া’ৰ এগৰাকী সাংবাদিক৷ জনগোষ্ঠীয় লোকসকলৰ হৈ মাত মাতিছে যদিও বিচাৰিছে অঞ্চলটোৰ উন্নয়ন৷ মনৰ খবৰ লৈছে হাতত বন্দুক তুলি লোৱা মহিলা মাওবাদী সদস্যৰ৷ উমি উমি জ্বলি থকা জুইকুৰা কেনেদৰে ভমককৈ জ্বলি উঠিছে তাৰ উমান পাইছে৷ ৰাকাই অগ্নি বোসৰ সৈতে এটা বন্ধুত্বপূৰ্ণ সম্পৰ্ক ৰক্ষা কৰি চলিছে যদিও জনজাতীয় লোকসকলৰ খবৰ বহিৰ্জগতক দি গৈছে৷ মাওবাদী-সেনাৰ আক্ৰমণৰ মাজতো সোমাই পৰিছে৷\nমাৰ্ফী— মানালীৰ বৰফৰ মাজত নিজাকৈ এটা বাংলো সাজি বাস কৰা আৰু অতিথিক থকা-খোৱাৰ ব্যৱস্থা কৰি দিয়া এজন বিজ্ঞানী৷ হিন্দু হৈয়ো এগৰাকী বাংলাদেশী মুছলমান তিৰোতা লেইলাক জীৱনসংগী হিচাপে আকোঁৱালি লৈছে৷ তেওঁলোকৰ একমাত্ৰ পুত্ৰক ভাৰতীয় সেনাই ‘ভুলবশতঃ’ হত্যা কৰিলে, কিন্তু মাতৃয়ে সেয়া মানি ল’ব পৰা নাই৷ অহিন্দু পুত্ৰক হিন্দুৱে হত্যা কৰাৰ অভিযোগ তুলি মানসিক ভাৰসাম্য হেৰুৱাই ভাগি পৰিছে যদিও মাৰ্ফীয়ে লেইলাক বাৰে বাৰে জীয়াই তুলিছে— মনোবল হেৰুৱাই দিয়া নাই৷ হুইল চেয়াৰত বহি বহিয়েই যুদ্ধৰ পৰিত্ৰাণ বিচাৰি কম্পিউটাৰৰ মাউচত হাত বুলাইছে, ‘হেকিং’ৰ পৰীক্ষা-নিৰীক্ষা আৰম্ভ কৰিছে৷\nঝিলিক বোস— অগ্নি বোসৰ পৰিবাৰ৷ এয়াৰ হোষ্টেজৰ চাকৰি এৰি দিয়ে অগ্নি বোসক ভাল পোৱাৰ বাবেই৷ সাহিত্যৰ প্ৰতি অনুৰক্ত, সংগীতৰ ভক্ত৷ অগ্নি বোসৰ মৰম, ভালপোৱা বিচৰা আৰু পখিলাৰ দৰে হাঁহি-মাতি-ফুৰি ভালপোৱা ঝিলিকৰ আছে এটা সুন্দৰ মন৷ অগ্নি বোসেও পত্নীক ভাল পায়, কিন্তু ক’ৰবাত ৰাকাৰ সান্নিধ্য বিচাৰি উত্ৰাৱল হৈ পৰে৷\nপ্ৰতিজনে অংক কৰে, জীৱনৰ অংক৷ পায়, আকৌ হেৰুৱায়৷ হেৰুৱায়, পুনৰ ঘূৰাই পায়৷ জটিল ‘শূন্য অংক’ৰ সহজ ফল বিচাৰি হাবাথুৰি খাইছে প্ৰতিজনে৷ আৰু এইসকলৰ পৰা আঁতৰত সেই জনজাতীয় লোকসকলে শান্তি বিচাৰিছে, তাতো পুঁজিপতিয়ে মেলি দিছে আৰক্ষী-সেনাৰ সন্ত্ৰাস৷ শান্তি বিঘ্নিত কৰিছে শান্তিকামী, নিৰ্জু জনজাতীয় লোকসকলৰ৷ ‘শূন্য’ৰ উত্তৰ বিচাৰি হাতত বন্দুক তুলি লৈছে, ‘লালচালাম’ৰ শপত লৈছে৷ আপোনজনক হেৰুৱাইয়ো হাৰি নোযোৱাৰ সংগ্ৰাম অব্যাহত ৰাখিছে৷\nপ্ৰখ্যাত চলচ্চিত্ৰ পৰিচালক গৌতম ঘোষৰ অনবদ্য ছবি ‘শূন্য অংক’৷ নয়নাভিৰাম ছিমলাৰ বৰফৰ দৃশ্য যদি এফালে, কণ্টকাকীৰ্ণ পশ্চিমবংগৰ পাহাৰীয়া অঞ্চলৰ দৃশ্য আনফালে৷ প্ৰতিটো দৃশ্যৰ তাল-মিল মিলাই ৰাখি কেমেৰাই গতি দিছে ছবিখনক৷ অনুপম ৰয়ৰ সংগীত প্ৰশংসনীয়৷ বিশেষকৈ ওস্তাদ ৰছিদ খানৰ শাস্ত্ৰীয় সংগীতে ছবিখনক অনন্য মাত্ৰা দিছে৷ সৌমিত্ৰ চেটাৰ্জী, কংকনা সেন শৰ্মা, প্ৰিয়াংশু চেটাৰ্জী, ললিতা চেটাৰ্জী, প্ৰিয়ংকা বোসৰ লগতে সৰু-বৰ প্ৰতিটো চৰিত্ৰত অভিনয় কৰা শিল্পীসকলে দৰ্শকৰ মন জয় কৰিবলৈ সক্ষম হৈছে৷ বিশেষকৈ চিকিৎসকৰ ভূমিকাত অভিনয় কৰা শিল্পীজনে দুৰ্দান্ত অভিনয় কৰিছে (নামটো পাহৰিলোঁ)৷\nবৰ্তমানৰ পৰিস্থিতিৰ সৈতে খাপ খোৱা এটা বাস্তৱ কাহিনী হৈছে ‘শূন্য অংক’৷ ছবিখন উপভোগ কৰাৰ পিছত ‘শূন্য অংক’ৰ উত্তৰ বিচাৰিবলৈ বাধ্য হ’ব প্ৰতিজন দৰ্শক, সেয়া নিশ্চিত৷ ছবিখনৰ যোগেদি দৰ্শকলৈ কেইটামান প্ৰশ্ন এৰি দিছে— স্বাধীনতাৰ পিছত প্ৰায় ছয় কোটি ভাৰতীয় নাগৰিকে নদীবান্ধ, হাইৱে’ নিৰ্মাণ, এয়াৰপ’ৰ্ট নিৰ্মাণৰ নামত ভূমি হেৰুৱাইছে— ইয়াৰে কিমানজনে সংস্থাপন পাইছে, কিমানে ক্ষতিপূৰণ পালে? উন্নয়নৰ নামত কেৱল জনজাতীয় গাঁও, জনজাতীয় অঞ্চলবোৰেই কিয় বাছি লৈ গৃহহীন, ভূমিহীন কৰা হয় থলুৱা লোকসকলক? উন্নয়নৰ নামত পাৰিবনে তেওঁলোকে মুম্বাইৰ মালবাৰ হিল্‌ছ, নতুন দিল্লীৰ চাণক্যপুৰী বা কলকাতাৰ আলিপুৰৰ দৰে অঞ্চলৰ লোকসকলক গৃহহীন, ভূমিহীন কৰিবলৈ? থলুৱা লোকসকলৰ ওপৰতেই আৰ্থিক, মানসিক, শাৰীৰিক অত্যাচাৰ কিয় চলাই পুঁজিপতি কোম্পানীবোৰে? ‘শূন্য অংক’ ...\nBy xukhdukh.com on December 12, 2014